
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
רחל עזריה – מ"מ היו"ר
מיקי לוי

בצלאל סמוטריץ
עודד פורר

חברי הכנסת:
מיכאל מלכיאלי

אברהם נגוסה

אוסמה סעדי

סתיו שפיר
<מוזמנים:> 
	

	מנהל תחום תקציבים והתקשרויות, משרד האוצר 
	–
	ערן מנסנו

	תקציבאית, משרד האוצר 
	–
	אפרת תבור שני

	אגף תקציבים, משרד האוצר
	–
	רעיה עדני

	אגף תקציבים, משרד האוצר
	–
	אמיר כהן

	אגף תקציבים, משרד האוצר
	–
	איל טולדו

	אגף תקציבים, משרד האוצר
	–
	ניר אמסל

	אגף תקציבים, משרד האוצר
	–
	שירה דימניק

	אגף תקציבים, משרד האוצר
	–
	עידו סופר

	רפרנט, משרד האוצר 
	–
	אורי דביר

	רפרנטית ביטחון באג"ת, משרד האוצר
	–
	ליאור בראון

	רפרנט חינוך באג"ת, משרד האוצר 
	–
	דניאל לורברבוים

	רפרנט תחבורה באג"ת, משרד האוצר 
	–
	אליהו מורגנשטרן

	מרכזת תקצוב, משרד האוצר 
	–
	טניה גויכמן

	רפרנטית בצוות תמ"ס באג"ת, משרד האוצר 
	–
	שירה דימניק

	רפרנט תעשיה ומסחר באג"ת, משרד האוצר 
	–
	עידו שלמה סופר

	כלכלנית ברשות המיסים, משרד האוצר 
	–
	שרלי אביבי

	רפרנט מאקרו באג"ת, משרד האוצר 
	–
	איציק יצחק דניאל

	רפרנט רווחה באג"ת, משרד האוצר 
	–
	רותם פאר

	רפרנט מאקרו באג"ת, משרד האוצר 
	–
	כפיר יהודה בטט

	רפרנט בטחון פנים ותעשיות צבאיות באג"ת, משרד האוצר 
	–
	עמיחי דוד

	רפרנט חינוך באג"ת, משרד האוצר 
	–
	שאול קירשנבום

	רפרנט מקרקעי ישראל באג"ת, משרד האוצר 
	–
	דניאל דוד מלצר

	רפרנטית מים באג"ת, משרד האוצר 
	–
	רעיה עדני

	רפרנט תקשורת ותיירות באג"ת, משרד האוצר
	–
	עמרי בן חורין

	רפרנט בריאות באג"ת, משרד האוצר
	–
	אורן גבע

	רפרנט דתות באג"ת, משרד האוצר
	–
	יובל טלר חסון


	רפרנט חקלאות באג"ת, משרד האוצר
	–
	עלי בינג

	רפרנט השכלה גבוהה ומו"פ באג"ת, משרד האוצר
	–
	שלמה פשקוס

	רפרנטית תעסוקה באג"ת, משרד האוצר
	–
	יעל לינדנברג

	רפרנט פנים באג"ת, משרד האוצר
	–
	יוסי עדס

	תקציבאית חטיבת הנכסים, משרד האוצר
	–
	אורטל גבריאלי חכם

	מנכ"ל המשרד לשירותי דת
	–
	עודד פלוס

	מנהל אגף בכיר תקצוב ותכנון, המשרד לשירותי דת
	–
	יחזקאל כהן

	יועץ מנכ"ל ירושלים ומורשת, משרד רה"מ 
	–
	עידו הרשקוביץ

	ראש מדור תקציבי הסדרים, משרד הביטחון 
	–
	תומר ניאזוף

	תקציבן הקרן חיימ"ש, משרד הביטחון 
	–
	איל דולב

	מרכזת בכירה בחטיבת תקציבים, משרד החוץ 
	–
	סימה נח ימין

	תקציבן בית הנשיא, לשכת נשיא המדינה
	–
	ג'ירייס ג'השאן

	מנהל אגף תקציבים, משרד החינוך 
	–
	משה שגיא

	מנהל אגף תקציבים, משרד הבינוי והשיכון
	–
	יוסי שבת

	מנהל אגף תקציבים, משרד הכלכלה והתעשייה
	–
	דוד שטינמץ

	תקציבן הרשות, משרד הכלכלה והתעשייה 
	–
	יאיר צימבליסטה

	רכזת תקציב פיתוח, משרד התחבורה והבטיחות בדרכים 
	–
	מיטל הומינר

	מנהל תחום הכנסות, משרד התחבורה והבטיחות בדרכים 
	–
	גלעד ונגרובר

	מנהל מינהל כספים, רשות לבטיחות בדרכים, משרד התחבורה 
	–
	יובל פרידמן

	מנהלת תחום תקציב ורכש, משרד התקשורת 
	–
	אליאנה רובנוביץ

	מנהלת תחום תכנון וכלכלה, משרד התשתיות הלאומיות, האנרגיה והמים 
	–
	צאלה אלון

	ראש ענף תקציבי משטרה, המשרד לביטחון פנים 
	–
	יוליה  טפר 

	ראש תחום תקציבי שב"ס, המשרד לביטחון פנים
	–
	שמואל תקותיאל

	מנהלת אגף תקציבים, משרד החקלאות ופיתוח הכפר
	–
	סיון ינקוביץ

	מנהלת אגף תקציבים, משרד הפנים 
	–
	לילי פיינטוך

	מנהל אגף תקצוב, משרד הרווחה והשירותים החברתיים
	–
	חנן משה פריצקי

	רא"ג בכיר לתכנון ובקרה, משרד לשת"פ אזורי 
	–
	דרור סורוקה

	כלכלן, משרד המדע 
	–
	חביב קטן

	כלכלנית בכירה, משרד הבריאות
	–
	נועה שוקרון

	ראש מטה יישום הרפורמה בנציבות שירות המדינה
	–
	רון צור

	מנהלת אגף תקציבים, הנהלת בתי המשפט 
	–
	חיה עזו

	מנהלת אגף תקציבים, רשות הטבע והגנים 
	–
	רונית מורן

	מנהל תקציב, רשות האוכלוסין וההגירה 
	–
	אלי אלפסי

	מנהל האגף לביקורת פנים, מקרקעי ישראל 
	–
	אריאל מזוז

	תקציבאית הרשות, הרשות לזכויות ניצולי שואה 
	–
	חנה גוטנר


<ייעוץ משפטי: >
עדי עמיתי
<מנהל/ת הוועדה:>
טמיר כהן
<רישום פרלמנטרי:>
רמי בן שמעון; אהובה שרון, חבר המתרגמים
<שינויים בתקציב לשנת 2016>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אני מצטער שאנחנו אחרי דיון התקציב וחוק ההסדרים, עדייו אנחנו ממשיכים לעבוד כך בימי חמישי וראשון וחנוכה. מה לעשות?
חבר הכנסת מיקי לוי, בדקתי את הנושא של הרופאים. יש חילוקי דעות בזה. אכן, זה עדיין לא מסודר, בוא נתחיל בזה. בשבילי זאת הייתה הפתעה. אני הייתי בטוח שזה מסודר והכול בסדר. דיברתי על מנכ"ל משרד הבריאות ועם משרד האוצר ויש הודעה של שני השרים, של שר האוצר ושר הבריאות, שיש מקורות למימון הפרויקט.

התקציב לא יפגע, הפרויקט לא יפגע. יש חילוקי דעות לגבי אופן הביצוע. האם כמו בשנה שעברה, כל מי שרצה היה רשאי להצטרף לפרויקט הזה או שמנהלי בתי החולים יחליטו? לא הוכרע העניין. אבל התקציב נמצא.
כפי שאמרתי לך ביום חמישי, אני אעקוב אחרי זה. אני מציע שגם אתה תעקוב אחרי זה. אם לא יהיה פתרון, אנחנו נקיים כאן דיון. אבל יש מקורות מימון. ביקשתי מהעוזר שלי שיביא את ההודעה ואני אראה לכם אותה.

<מיקי לוי (יש עתיד):>
תודה רבה לך.

<מיקי לוי (יש עתיד):>
קודם כל, יש בקשות לדיון מחדש. על מה יש לנו בקשה לדיון מחדש?
<טמיר כהן:>
מספר פניות לוועדה: 235 עד 238, 252 עד 253 ו-9004 - - -
<היו"ר משה גפני:>
מי בעד הרביזיה, ירים את ידו. מי נגד?
הצבעה

בעד הרביזיה – מיעוט
נגד – רוב
נמנעים – אין
הרביזיה על פניות 235 עד 238, 252 עד 253 ו-9004 לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
פניות 306 עד 307, מענקי בינוי ושיכון.
<היו"ר משה גפני:>
מי בעד הרביזיה? מי נגד?
הצבעה

בעד הרביזיה – מיעוט
נגד – רוב
נמנעים – אין
הרביזיה על פניות 306 עד 307 לא נתקבלה.

<היו"ר משה גפני:>
הרביזיה לא התקבלה.
<סתיו שפיר (המחנה הציוני):>
כדאי אולי שתקריא על מה הרביזיות.

<היו"ר משה גפני:>
הוא אמר.

<סתיו שפיר (המחנה הציוני):>
לא. הוא אמר רק את מספרי הפניות.
<היו"ר משה גפני:>
הוא אמר גם את השם.

<סתיו שפיר (המחנה הציוני):>
זו עדיין רק הכותרת.

<היו"ר משה גפני:>
הוא אמר.

<סתיו שפיר (המחנה הציוני):>
צריך לדעת על איזה סכומים, לאן הם עוברים, מאיפה הם מועברים.

<היו"ר משה גפני:>
אפשר לקיים את הדיון מחדש, אבל אני מתכוון לעשות את זה.

<בצלאל סמוטריץ (הבית היהודי):>
אם הרביזיה תתקבל - - -

<היו"ר משה גפני:>
אם הרביזיה תתקבל, אנחנו חוזרים לזה.
<סתיו שפיר (המחנה הציוני):>
אני מבקשת הצעה לסדר, בבקשה.
<היו"ר משה גפני:>
אם אפשר בקצרה.
<סתיו שפיר (המחנה הציוני):>
אפשר בקצרה, אני רואה שיש לנו את כל הזמן שבעולם.

<היו"ר משה גפני:>
אין לנו שום זמן.

<סתיו שפיר (המחנה הציוני):>
יש היום ייעוץ משפטי לוועדה?

<היו"ר משה גפני:>
כן.

<סתיו שפיר (המחנה הציוני):>
איפה?

<היו"ר משה גפני:>
עדי.

<סתיו שפיר (המחנה הציוני):>
היא לא יושבת ליד השולחן?

<היו"ר משה גפני:>
ביקשתי ממנה לשבת, היא ביישנית כזאת. בבקשה.

<סתיו שפיר (המחנה הציוני):>
ביקשתי ביום חמישי חוות דעת משפטית מאיל ינון לגבי המשך ההעברות האלה תוך ביטול של הנוהל. יש היום 66 העברות תקציביות, כך ספרתי. אני שואלת את עצמי אם יש עוד שעוד לא העבירו לנו בכלל. אין עליהן דפי הסבר, אין מידע מינימלי על הסכומים שמועברים, מה שאומר שכל חברי הכנסת שיושבים כאן היום יצביעו על מיליארדים מכספי ציבור בלי לדעת לאן המיליארדים האלה הולכים ומאיפה הם מקוצצים.
זה אחרי שבשבוע שעבר, גפני, היו כאן קיצוצים של מעל 100 מיליון שקלים בתקציב של דיור ציבורי. בכבאות, קיצוצים של קרוב ל-10 מיליון שקלים; ועוד קיצוצים של עשרות מיליונים בבריאות, ברווחה לניצולי שואה, לאנשים החלשים ביותר בחברה הישראלית, וכל זה בלי הסברים. 
יושבים פה חברי כנסת, מצביעים על משהו שהם לא יודעים מהו בכלל ואין לאף אחד סיכוי לדעת על מה זה כי כרגע קיבלנו את ההערות התקציביות האלה. ביקשתי את חוות הדעת של איל ינון - - -

<היו"ר משה גפני:>
את גם דיברת אתו.

<סתיו שפיר (המחנה הציוני):>
ואתה אמרת גם שהוא יגיע לפה, עשית אפילו הפסקה בוועדה. אבל הוא לא הגיע. אני מבקשת שלפני שאתה ממשיך עם ההעברות האלה, נקבל את חוות הדעת מאיל ינון על המשך ההעברות.

<היו"ר משה גפני:>
תודה.

<סתיו שפיר (המחנה הציוני):>
ביקשת להשעות את הנוהל מהח"כים. לא היה לך פה קונצנזוס בוועדה. ביקשת להשעות העברות כשהיום אנחנו מעבירים 66 העברות מתוך – כמה העברות היו כל השנה? אולי מנהל הוועדה יוכל להגיד לנו?

<טמיר כהן:>
אני אבדוק את זה.

<סתיו שפיר (המחנה הציוני):>
אבל יש לנו פה סכום – ראוי שתבדקו כי אני חושבת שיש פה מספר שהוא אולי עולה על כמות ההעברות שהעברנו כל השנה. אז מה שווה הנוהל שהעברת אם אנחנו חוזרים עכשיו לימי סלומינסקי, לזמנים שבהם לא היה שום מידע על העברות ולא היה נוהל ולא היה כלום?
<היו"ר משה גפני:>
ההצעה לסדר - - -

<סתיו שפיר (המחנה הציוני):>
שנייה, גפני.

<היו"ר משה גפני:>
לא. אין שנייה. לא חוזרים לדיון הזה.

<סתיו שפיר (המחנה הציוני):>
על מה אתה צועק כבר? רק התחיל - - -

<היו"ר משה גפני:>
לא. מה את חוזרת לדיון? היה דיון, דיברתי עם איל ינון. אני דיברתי אתו - - -

<סתיו שפיר (המחנה הציוני):>
יש היום 66 העברות כספיות - - -

<היו"ר משה גפני:>
אבל זה מה שאמרנו שיש. לא יודע אם 66, אבל - - -
<סתיו שפיר (המחנה הציוני):>
אתה לא יודע כמה?

<היו"ר משה גפני:>
לא. אני לא יודע.

<סתיו שפיר (המחנה הציוני):>
כמה יש?

<היו"ר משה גפני:>
לא יודע. כמה שיש.

<סתיו שפיר (המחנה הציוני):>
אז אתה גם לא יודע כמה יש בהעברות?
<היו"ר משה גפני:>
נדון. נדון בכל אחד לגופו.

<סתיו שפיר (המחנה הציוני):>
מה זה נדון? אף לא יודע על מה דנים. אף אחד לא יודע על מה דנים פה. על מה נדון?

<היו"ר משה גפני:>
תודה. מספר פנייה לוועדה 283.

<סתיו שפיר (המחנה הציוני):>
יריקה בפנים של בית המשפט העליון הדבר הזה.

<היו"ר משה גפני:>
אמר היועץ המשפטי - - -

<סתיו שפיר (המחנה הציוני):>
- - - ואז חוזרים לפה ועושים דבר אחר לגמרי - - -

<היו"ר משה גפני:>
את רוצה להצטלם? תצטלמי.

<סתיו שפיר (המחנה הציוני):>
אוי, גפני.

<היו"ר משה גפני:>
אבל אם את רוצה - - -

<סתיו שפיר (המחנה הציוני):>
די עם הפופוליזם הזה. זה לא מתאים לך.

<היו"ר משה גפני:>
אבל תגידי את האמת, אמת שדיברת באריכות עם איל ינון, ואני דיברתי אתו באריכות וביקשתי ממנו לבוא והוא אמר שאין צורך שהוא יבוא, ואת יודעת את זה.

<סתיו שפיר (המחנה הציוני):>
זה לא מה שנאמר לי.

<היו"ר משה גפני:>
אבל זה מה שהוא אמר לי.

<סתיו שפיר (המחנה הציוני):>
אז אם אתה מדבר בשם איל ינון, אולי כדאי שתביא את איל ינון שיגיד. זה ממש לא מה שהוא אמר - - -

<היו"ר משה גפני:>
בסדר. תודה רבה. אני לא יכול להביא את איל ינון - - -

<סתיו שפיר (המחנה הציוני):>
אני לא רוצה לדבר פה על דברים - - -

<היו"ר משה גפני:>
ביקשתי ממנו וזה הכול.

מספר פניה לוועדה 283. מי מסביר את זה?

<סתיו שפיר (המחנה הציוני):>
סליחה, איך יכול להיות שאני שאלתי שאלה מיום חמישי ולא אקבל פה תשובה מהייעוץ המשפטי? אפשר שעדי, שנמצאת פה בשם היועץ המשפטי, תסביר לנו את העמדה של היועץ המשפטי?

<היו"ר משה גפני:>
אני מצטער. אני לא מאפשר לה.

<סתיו שפיר (המחנה הציוני):>
אז בשביל מה יושב פה יועץ משפטי אם אתה לא מאפשר?

<היו"ר משה גפני:>
בגלל שהיא צריכה לעבור על מה שנעשה כאן. ביקשת את איל ינון, לא הסתפקת בייעוץ המשפטי שיש בוועדה - - -
<סתיו שפיר (המחנה הציוני):>
לא נתנו לי ייעוץ משפטי.
<היו"ר משה גפני:>
לא נתנו לך? עם מי לא דיברת? דיברת עם כולם.

<סתיו שפיר (המחנה הציוני):>
גפני, לא נתנו לנו ייעוץ משפטי פה בוועדה. מה זה עם מי לא דיברתי?
<היו"ר משה גפני:>
283, מי מסביר את זה? אני מבקש עכשיו להסביר. יש הרבה פניות. אני מבקש לראות מה אנחנו יכולים לאשר ומה לא.
<סתיו שפיר (המחנה הציוני):>
איך אפשר לאשר בלי שיש מידע על הפניות האלה? איך אתה מצפה מחברי כנסת להצביע על מיליארדי שקלים בלי שהם יודעים על מה.

<היו"ר משה גפני:>
הצבענו ביום חמישי. קיבלנו החלטה.

<סתיו שפיר (המחנה הציוני):>
איך אתה מצפה? אתה אמרת שנקבל החלטה רק אם יהיה קונצנזוס – לא היה פה קונצנזוס.
<היו"ר משה גפני:>
אני לא אמרתי את זה.

<סתיו שפיר (המחנה הציוני):>
זה מה שאמרת בתחילת הדברים.

<היו"ר משה גפני:>
לא אמרתי את זה. לא יכול להיות קונצנזוס בוועדה כשאת נמצאת.

<סתיו שפיר (המחנה הציוני):>
גם הלכת לכל חברי הכנסת והצעת – אני לא יודעת מה הצעת.

<היו"ר משה גפני:>
283, מישהו רוצה להסביר את זה?

<סתיו שפיר (המחנה הציוני):>
אולי תספר לנו כמה כסף קיבלת מהאוצר כדי לאשר את הדבר הזה?

<היו"ר משה גפני:>
אני קורא לך לסדר פעם ראשונה.

<סתיו שפיר (המחנה הציוני):>
שאלתי שאלה פשוטה. או שאיל ינון יודע או שתספר לנו כמה כסף קיבלת כדי להחזיר את הוועדה לימים אפלים מאוד.

<היו"ר משה גפני:>
את תשמעי מה שאני אומר, אני קורא לך לסדר פעם שנייה. אם את ממשיכה הלאה, אני מוציא אותך.

<סתיו שפיר (המחנה הציוני):>
אתה יודע כמה הם אפלים.

<היו"ר משה גפני:>
בבקשה, מספר פנייה לוועדה 283, ניצולי שואה.

<ליאור קוטלר:>
מדובר בפנייה להעברת 229,698 אלף מעודפי תקציב משרד הבריאות לרשות לניצולי שואה. טרם הועבר. מדובר על פנייה שכבר הגיעה לוועדה ב-27 באוקטובר 2016.
<היו"ר משה גפני:>
מה קרה עם זה מאז?

<בצלאל סמוטריץ (הבית היהודי):>
לא היה לזה מקור תקציבי אז. עכשיו מהעודפים הם מעבירים.

<היו"ר משה גפני:>
איך אתה יודע?

<בצלאל סמוטריץ (הבית היהודי):>
אני זוכר את זה. היה דיון, אנחנו רצינו שהכסף יעבור ולא היה להם מקור.

<היו"ר משה גפני:>
הגיע באוקטובר ולא היה לזה מקורות תקציביים? אז איך זה הגיע?

<מיקי לוי (יש עתיד):>
כתוב בדברי הסבר.
<היו"ר משה גפני:>
שאלות?

<סתיו שפיר (המחנה הציוני):>
אוקטובר היה לפני התקציב הקודם, למה לא היה מקור תקציבי אז? האם הדבר הזה תוקן בתקציב הנוכחי?
<ליאור קוטלר:>
זה ל-2016.
<סתיו שפיר (המחנה הציוני):>
נכון. אבל אוקטובר היה לפני שעבר התקציב של 2016.
<בצלאל סמוטריץ (הבית היהודי):>
2018-2017 זה בתוך הבסיס?

<ליאור קוטלר:>
כן.

<בצלאל סמוטריץ (הבית היהודי):>
אותו סכום כל שנה?

<סתיו שפיר (המחנה הציוני):>
באיזו תקנה?

<נועה שוקרון:>
הכספים נלקחו מעודפי תקציב בהעדר תת-ביצוע שלנו בתקציב הפיתוח שזה תקציב שבגלל בעיות של עיכובים ובעיות בביצוע עצמו, אנחנו לוקחים את זה לטובת ניצולי שואה.
<סתיו שפיר (המחנה הציוני):>
אלו בעיות בביצוע עצמו?

<נועה שוקרון:>
זה תקציב פיתוח של בנייה. קשה לנו לצפות את - - -

<סתיו שפיר (המחנה הציוני):>
יש הרבה מה לפתח בבתי חולים.

<נועה שוקרון:>
נכון, אבל קשה לנו מאוד לצפות את קצב הביצוע של זה. זה כסף שנמצא בתקציב וההרשאה להתחייב לא משתנה. כלומר, זה רק מזומן לאור עיכובים בביצוע.

<סתיו שפיר (המחנה הציוני):>
כמה שנים ההרשאה להתחייב נמשכת בלי להתבצע?

<נועה שוקרון:>
ההרשאה לא משתנה.

<סתיו שפיר (המחנה הציוני):>
מה זאת אומרת?

<נועה שוקרון:>
הרשאה להתחייב לא משתנה - - -
<סתיו שפיר (המחנה הציוני):>
אני אשאל את זה אחרת: כמה זמן פרויקטים שדורשים פיתוח בבתי חולים – בזה מדובר, אלה העודפים, נכון?

<נועה שוקרון:>
נכון.

<סתיו שפיר (המחנה הציוני):>
כמה זמן פרויקטים שדורשים פיתוח בבתי חולים מתעכבים ועודפים שלהם עוברים משנה לשנה במקום - - -

<נועה שוקרון:>
זה מאוד תלוי פר פרויקט.

<סתיו שפיר (המחנה הציוני):>
אז תגידי לי פר פרויקט.

<נועה שוקרון:>
אנחנו מעריכים שהכסף שנלקח כרגע יבוצע בשנה הבאה ויש לו הרשאה להתחייב לשנה - - -
<סתיו שפיר (המחנה הציוני):>
באיזה פרויקטים מדובר?

<נועה שוקרון:>
מדובר בתקציב הצטיידות של בתי חולים.

<סתיו שפיר (המחנה הציוני):>
אלו בתי חולים ואיפה? בתי החולים הרי משוועים לכסף.
<נועה שוקרון:>
נכון, והם מקבלים אותו - - -

<סתיו שפיר (המחנה הציוני):>
אין להם תקציבים - - - בתי החולים בפריפריה המצב הוא הגרוע ביותר. הם הולכים ומגייסים תרומות מחו"ל כי לא נותנים להם תקציבים כאן.
<נועה שוקרון:>
הפנייה הבאה שתגיע לפה תהיה פנייה על סעיפי קניות של בתי חולים – הם יקבלו הרבה מאוד כסף.
<סתיו שפיר (המחנה הציוני):>
אני שואלת אותך על רשימת הפרויקטים, באיזה בתי חולים וכמה זמן ההרשאות להתחייב האלה מתגלגלות ועודפים מתגלגלים משנה לשנה לכל פרויקט.
<נועה שוקרון:>
אני אעביר רשימה.

<סתיו שפיר (המחנה הציוני):>
לא. למה להעביר רשימה? עכשיו.

<היו"ר משה גפני:>
תעבירי רשימה. אין לך עכשיו.
<סתיו שפיר (המחנה הציוני):>
לא העבירו לנו מידע מראש.

<היו"ר משה גפני:>
מאה אחוז. תעבירי רשימה. תודה רבה.

<סתיו שפיר (המחנה הציוני):>
גפני, בחיים כמעט לא נתנו לי תשובות אחרי שהבטיחו פה משהו בוועדה. תפתח מחשב, תיכנס לתוך המערכת שלהם ותוציא את הרשימה.

<היו"ר משה גפני:>
תעבירי לה רשימה. אני אעקוב אחרי זה.

<בצלאל סמוטריץ (הבית היהודי):>
ההערה של סתיו היא הערה נכונה במובן הזה אבל אני חושב שבכל זאת, סתיו, את צריכה להצביע בעד ההעברה הזאת. הרי תקציבי הפיתוח הלאה, גם אם את צודקת, לא ימומשו כבר השנה. מה שלא נבנה השנה ולא יצאו הרשאות וגם לא יחייבו, אף אחד לא יספיק בשבוע לחייב גם אם מחר בבוקר יגידו: את צודקת, בואי ניתן עכשיו לבתי החולים לבנות. אף אחד לא יחייב את הכסף הזה ב-2016 וזה אומר שהוא הולך לאיבוד ולא יעבור ל-2017.

<סתיו שפיר (המחנה הציוני):>
הם לא ממומשים כשיטה. לא מעבירים להם כספים בזמן כדי שבתי החולים יוכלו להשתמש בהם. הרי מה קורה פה עכשיו, תבין - - -

<בצלאל סמוטריץ (הבית היהודי):>
סתיו, רק שנייה - - -

<סתיו שפיר (המחנה הציוני):>
- - - כסף בדצמבר. מישהו יכול להשתמש בכספים האלה שמעבירים לו בדצמבר. אף אחד לא יכול להשתמש. כל הדבר הזה זה עודפים שיתגלגלו לשנה הבאה עוד פעם.

<בצלאל סמוטריץ (הבית היהודי):>
לא נכון. עכשיו מעבירים אותם. לקחי אותם ממקום שאי אפשר אותם – וצריך לתת לכם - - - גדול על זה שלא ממשתם את הכספים האלה במשך השנה. סוף כל סוף הם לא מימשו את זה. או שזה הולך לאוצר, לחברים הטובים שלך באוצר כדי שיוכלו לתת לגפני עוד פעם כסף או שלפחות - - - גפני, אל תעלב.
<היו"ר משה גפני:>
אני לא נעלב. פשוט הכסף הולך אליך.

<בצלאל סמוטריץ (הבית היהודי):>
אני שמתי יד על ה-180 מיליון שהולם לאו"ם. דיברתי עם ראש הממשלה בבוקר, זה ילך אלינו.

<סתיו שפיר (המחנה הציוני):>
אני שמה שזה משעשע אתכם. הכסף הולך אליכם - - -

<רחל עזריה (כולנו):>
העברה לאו"ם כבר עשינו.

<בצלאל סמוטריץ (הבית היהודי):>
היא כבר קיבלה 230 מיליון בשנה - - -

<רחל עזריה (כולנו):>
אני יודעת. כואב לבצלאל שנשים מקבלות תקצוב למשהו. נשים הן לא רלוונטיות.

<בצלאל סמוטריץ (הבית היהודי):>
בקיצור, סתיו, עכשיו השאלה אום זה חוזר לאוצר זה הולך לכלום או שהולך לניצולי שואה. במצב הנוכחי זה צריך ללכת לניצולי שואה.

<סתיו שפיר (המחנה הציוני):>
תבין משהו, כשמעבירים בדצמבר כספים - - -

<בצלאל סמוטריץ (הבית היהודי):>
לא מעבירים, זו בדיוק הנקודה. הם לוקחים עכשיו.

<סתיו שפיר (המחנה הציוני):>
כשמעבירים אותם בדצמבר, רוב הגופים שיקבלו את הכסף לא יוכלו להשתמש בכסף הזה. זאת השיטה.

<בצלאל סמוטריץ (הבית היהודי):>
ניצולי השואה כן. ניצולי השואה מצליחים לחייב את - - -

<סתיו שפיר (המחנה הציוני):>
האוצר דוחק את זה לסוף השנה כדי שזה יתגלגל כעודפים גם בשנה הבאה. בגלל זה אנחנו רואים פה עודפים של 30 מיליארד שקל כל שנה. זה הולך פשוט להמשיך - - -

<בצלאל סמוטריץ (הבית היהודי):>
אבל עכשיו זה הולך לניצולי שואה.

<סתיו שפיר (המחנה הציוני):>
לא. זה בדיוק העניין. הכסף של בתי בחולים הממשלתיים שאומרים שהם לא נוצלו, ככה נותנים להם תקציב. לא נותנים להם תקציב במהלך השנה - - -

<עודד פורר (ישראל ביתנו):>
הנקודה די ברורה, היושב-ראש. 

<בצלאל סמוטריץ (הבית היהודי):>
אפשר להצביע.

<היו"ר משה גפני:>
מי בעד - - -

<סתיו שפיר (המחנה הציוני):>
אני רוצה את רשימת הפרויקטים האלה, סליחה.

<היו"ר משה גפני:>
תקבלי.

<סתיו שפיר (המחנה הציוני):>
מתי אני אקבל, גפני?

<בצלאל סמוטריץ (הבית היהודי):>
אבל זה לא קשור לכסף עכשיו.

<סתיו שפיר (המחנה הציוני):>
כמה מהתשובות לשאלות ששאלתי - - -

<היו"ר משה גפני:>
כמה זמן?

<נועה שוקרון:>
יש לי את רשימת הפרויקטים.

<סתיו שפיר (המחנה הציוני):>
את יכולה להעביר לי אותה עכשיו, בבקשה?

<היו"ר משה גפני:>
לא, לא. להעביר למנהל הוועדה והוא יעביר.

<סתיו שפיר (המחנה הציוני):>
למה?

<היו"ר משה גפני:>
בגלל שכולם צריכים לראות.

<עודד פורר (ישראל ביתנו):>
גם אני רוצה לקבל את זה. למה רק את?

<היו"ר משה גפני:>
תעבירי למנהל הוועדה שיעביר עוד היום לכולם.

<סתיו שפיר (המחנה הציוני):>
מה זה עוד היום? עכשיו.

<טמיר כהן:>
ברגע שיגיע זה מיד יועבר.

<היו"ר משה גפני:>
בסדר, תקבלי את זה. לא צריך להקפיד על קוצו של יו"ד.
<סתיו שפיר (המחנה הציוני):>
כן? בבתי חולים לא צריך להקפיד?

<היו"ר משה גפני:>
צריך להקפיד על כל דבר, אבל לא צריך להקפיד על קוצו של יו"ד – בסוף ניצולי השואה לא יקבלו את הכסף הזה מכיוון שהזמן יעבור.

<סתיו שפיר (המחנה הציוני):>
זה בדיוק הקטע. אומרים לנו ניצולי שואה אבל לוקחים את זה מבתי חולים. אומרים בתי חולים, אבל לוקחים את זה מהרווחה. הם לא יודעים לתת - - -

<היו"ר משה גפני:>
בסדר. תעבירי את זה.

<סתיו שפיר (המחנה הציוני):>
- - - יודעים רק לחנוק כסף ולחנוק תקציבים ולשמור את זה אצלם בקופה.

<היו"ר משה גפני:>
הם יעבירו את זה עכשיו לחברי הוועדה.

<סתיו שפיר (המחנה הציוני):>
זו אידאולוגיה של משרד האוצר. היחידים שמקבלים תקציבים זה הפוליטיקאים שסוגרים איתם דילים.

<היו"ר משה גפני:>
אני מבקש ממנהל הוועדה לחלק את הרשימה הזאת לחברי הוועדה. זה נמצא אצלנו. אני מודה לך שנתת את זה.

מי בעד אישור הפנייה, ירים את ידו. מי נגד? מי נמנע? 

הצבעה
בעד אישור הפנייה – פה אחד
פנייה 283, בריאות, אושרה.

<היו"ר משה גפני:>
הפנייה אושרה פה אחד.

מספר פנייה לוועדה, גם זה ניצולי שואה, 293 עד 294. בבקשה.
<רותם פאר:>
רפרנט רווחה לניצולי שואה. הפנייה נועדה להעברת סך של 555 מיליון ₪ לטובת הרשות לניצולי שואה. 555,293 אלפי ₪ לטובת הרשות לניצולי שואה. התקציב נלקח מרזרבות של סעיף 23, משרד הרווחה; 27, ביטוח לאומי; 33, משרד החקלאות; 36, משרד הכלכלה; 38, תמיכות בענפי המשק; 41, רשות ממשלתית למים ולביוב; 73, מפעלי מים; 83, הוצאות פיתוח אחרות.

הכספים האלה עוברים לרזרבה הכללית ומשם לטובת הרשות לניצולי שואה. התקציב נדרש - - -

<היו"ר משה גפני:>
אתה מדבר על פנייה 293 עד 294? תסתכל עוד פעם.
<רותם פאר:>
24-19 זה של משרד הבריאות.

<היו"ר משה גפני:>
אנחנו מדברים על פנייה 293 עד 294. תסתכל עוד פעם אצלך.
<טמיר כהן:>
עמוד 3 בחוברת.

<סתיו שפיר (המחנה הציוני):>
האם ועדת כספים עשתה איזושהי בדיקה אי-פעם, בדיקה טכנית, כמה מהכספים האלה שמועברים בדצמבר של אותה שנה מגיעים לשימוש ולביצוע על ידי המשרדים או הגופים שאליהם הועברו?

<היו"ר משה גפני:>
שאלתי לפני זה. למה זה כל כך אכפת לי? מפני שאני שאלתי לפני זה וגם אמרו ביום חמישי, נדמה לי שמשה שגיא אמר את זה – משה, אתה פה? – שאלתי אותו: אם נעביר את זה עד יום ראשון בצהריים, האם תוכלו לעשות בזה שימוש? אז הוא אמר: אנחנו ממש על הקצה, אבל ביום ראשון נוכל לעשות את זה, נכון משה? אחרי זה כבר אי אפשר יהיה לעשות.
<סתיו שפיר (המחנה הציוני):>
אבל בעיקר באחוזים, כמה מהעודפים שמגיעים בדצמבר, משתמשים בהם?

<היו"ר משה גפני:>
לא יודע. מישהו יודע לענות על השאלה הזאת?
<סתיו שפיר (המחנה הציוני):>
וכמה מהם חוזרים אחר כך לקופת המדינה.

<משה שגיא:>
כל העודפים המחויבים - - -
<סתיו שפיר (המחנה הציוני):>
לא. אנחנו לא מדברים רק על מחויבים.

<היו"ר משה גפני:>
כל העודפים המחויבים, משתמשים בהם.
<משה שגיא:>
חוזרים לאותו סעיף.

<סתיו שפיר (המחנה הציוני):>
ועודפים שאינם מחויבים?

<סתיו שפיר (המחנה הציוני):>
ועודפים שאינם מחויבים?

<משה שגיא:>
אין עודפים כאלה - - -

<סתיו שפיר (המחנה הציוני):>
בטח שיש.

<משה שגיא:>
משרד החינוך - - - 

<סתיו שפיר (המחנה הציוני):>
עד כה לא אמרתם לנו שום דבר על עודפים מחויבים במה שיש פה היום.

<משה שגיא:>
משרד החינוך - - -

<סתיו שפיר (המחנה הציוני):>
זה כולל את העודפים?

<היו"ר משה גפני:>
תסביר.

<סתיו שפיר (המחנה הציוני):>
זה כולל את העודפים הלא מחויבים?

<משה שגיא:>
- - - חצי אחוז - - -

<היו"ר משה גפני:>
התשובה ברורה.

<רותם פאר:>
ביום 27 באוקטובר 2016, בדיון שהתקיים בוועדת הכספים, אישרה הוועדה העברת תקציב לטובת שימושים שונים, בהם תקציב לרשות לניצולי שואה. טרם אישור הפנייה, נציג אגף התקציבים הבהיר כי לא ניתן להעביר תקציב עבור השימושים שבפנייה, ללא אישור של המקור התקציבי עבורם. מאחר ונכון למועד זה לא אושרו בוועדה כלל מקורות התקציב שבפנייה, בהם תקציב בסך 117,621 אלפי ש"ח מעודפי תקציב משרד הבריאות, התקציב לרשות לניצולי שואה טרם הועבר.

<היו"ר משה גפני:>
הבנתי. מאיפה העודפים? את מה שאמרה ועדת הכספים אני זוכר. מאיפה העודפים? מאיפה הפנייה הזאת? מאיפה הכסף? אנחנו תומכים בהעברה הזאת, אבל מאיפה הכסף?

<רותם פאר:>
מתקציב משרד הבריאות.

<היו"ר משה גפני:>
חברים ממשרד האוצר, אני מבקש שלפחות היום תהיו בדריכות מלאה. מאיפה מקור המימון?
<שירה דימניק:>
מתתי-ביצוע של משרד הבריאות.

<סתיו שפיר (המחנה הציוני):>
עוד פעם תתי-ביצוע. אני רואה שבמשרד הבריאות יש עודף כסף. בקריית שמונה אין סיוע רפואי דחוף, כל הצפון גווע תחת שירותים בריאותיים איומים, בלי מספיק רופאים מומחים, בלי מספיק טכנולוגיות רפואיות, בלי מספיק מיטות אשפוז, בלי מספיק אחיות, אבל יש עודפים בתקציב הבריאות.
<עידו שלמה סופר:>
חבר הכנסת שפיר, זאת נקודה שהולכת לחזור: תקציבי הרשאה כולם – הפעילות לא נפגעת, אבל בסוף הביצוע הוא לפי הנחות, הוא לפי קבלנים וחשבוניות - - -

<סתיו שפיר (המחנה הציוני):>
איך הפעילות לא נפגעת - - -

<היו"ר משה גפני:>
תני לו להשלים את התשובה. גם אני רוצה לדעת. שאלת שאלה טובה.
<עידו שלמה סופר:>
ולכן לקראת סוף השנה יש את ההעברות האלה. התקציב לא נפגע. זה כמו צ'ק שצריך לפרוע אותו. הוא לא ייפרע עכשיו? הוא ייפרע בתחילת השנה הבאה. לגבי השאלה הקודמת, החשבויות ערוכות לקבל את התקציבים האלה ולממש אותם במקומות שאליהם יגיעו.

<סתיו שפיר (המחנה הציוני):>
לא רק החשבויות, גם בתי החולים והגופים האחרים - - -

<היו"ר משה גפני:>
הוא אומר: המשמעות - - -

<סתיו שפיר (המחנה הציוני):>
- - - לדעת לממש את הכסף. הוא לא מגיע אליהם.

<עידו שלמה סופר:>
חברת הכנסת שפיר, אם בסוף הקבלן לא יודע להגיש את החשבונית מסיבות כאלה ואחרות, זאת נקודה שצריך לבדוק אותה. אני מסכים. אבל בתקציב הזה לא - - -

<סתיו שפיר (המחנה הציוני):>
בדקתם אותה?

<עידו שלמה סופר:>
זה דיון אחר, לטעמי.

<סתיו שפיר (המחנה הציוני):>
בדקתם כמה מהגופים המתוקצבים מצליחים להשתמש בכסף כשהוא מגיע בדצמבר?

<עידו שלמה סופר:>
זה דיון אחר. אבל אני יכול להגיד - - -

<היו"ר משה גפני:>
זה לא רלוונטי העניין הזה.

<עידו שלמה סופר:>
גם בפנייה שאני אציג, החשבות ערוכה כבר שבועיים לקבל את התקציבים וכל שקל ינוצל עד הסוף.

<סתיו שפיר (המחנה הציוני):>
מה זה שבועיים? אנחנו בדצמבר כבר שלושה שבועות. זה עדיין אותו חודש. בדקתם כמה מהגופים האלה משתמשים בכסף?

<עידו שלמה סופר:>
בכל זאת אני רוצה לומר – בניית סוף שנה, בסופו של דבר אי אפשר לצפות, גם ממשק בית שהוא מתכנן שנה קדימה, הוא לא יודע לתכנן ב-100%. כך גם משרד ממשלתי.
<סתיו שפיר (המחנה הציוני):>
לא, לא. אם אתם הייתם משק בית, המשק בית היה קורס. עם כל הכבוד - - -
<היו"ר משה גפני:>
הבנו. התשובות ברורות.
<סתיו שפיר (המחנה הציוני):>
- - - משק בית יכול 15% מהתקציב - - -

<היו"ר משה גפני:>
אנחנו לא משק בית והתשובות ברורות.

מי בעד אישור הפניות 293 עד 294, ירים את ידו.

<סתיו שפיר (המחנה הציוני):>
רגע, אני רוצה את משרד הבריאות - - - זה לא מספיק – גפני, היו לי עוד שאלות על הפנייה הזאת. 

<היו"ר משה גפני:>
מי נגד?

הצבעה

בעד – פה אחד
פנייה 293 עד 294 אושרה.

<סתיו שפיר (המחנה הציוני):>
ביטלת את הנוהל. לא קיבלנו מידע מראש. המינימום שאתה יכול לעשות - - -

<היו"ר משה גפני:>
מידע מלא. מידע מלא. הוא אמר בדיוק.

<סתיו שפיר (המחנה הציוני):>
יש לי עוד שאלות על הפנייה הזאת.

<היו"ר משה גפני:>
יש עוד פנייה - - -

<סתיו שפיר (המחנה הציוני):>
למשל, יש פה השקעות שונות, קיצוץ של 40 מיליון שקל. אני רוצה להבין באיזה השקעות.

<היו"ר משה גפני:>
שאלתי מי נגד, אף אחד לא הרים יד.

<היו"ר משה גפני:>
יש עוד פנייה על ניצולי שואה. אני אאפשר לך לשאול את השאלה הזאת.
<סתיו שפיר (המחנה הציוני):>
אבל זה לא יצולי שואה, זה משרד הבריאות.

<היו"ר משה גפני:>
אני אאפשר לך לשאול את השאלה הזאת גם על משרד הבריאות. יש עוד פנייה לניצולי שואה.

401 עד 409 – מי מסביר? רבותי, אני מאוד מבקש מכם, אנחנו נמצאים פה ביום שהוא לא יום כנסת. אמרתי, אנחנו אחרי חודש עמוס מאוד. אני מבקש תהיו ערוכים. לא כל רגע אני צריך לשאול. תתחילו לעשות סבב ביניכם. אני מבקש שיהיו פה כל מי שיודע לתת תשובות ומי שמוסמך לתת תשובות. אנחנו עושים את זה בנוהל מיוחד, זמני, רק לשבוע זה. אני מבקש שתהיינה תשובות ושתהיינה תשובות מאנשים מוסמכים.
בבקשה, 401 עד 409.

<רותם פאר:>
הפנייה התקציבית נועדה לתקצוב סך של 555,293 אלפי ₪ בתקנות התגמולים ברשות לניצולי שואה.
<היו"ר משה גפני:>
לא הבנתי. זה אלפי או מיליונים?

<רותם פאר:>
555,296 אלפי ₪, כלומר 555 מיליון ₪ - -
<היו"ר משה גפני:>
כן. אז תגיד בעברית שיידעו על מה מדובר. למה זה בוער לי.

<רותם פאר:>
- - בתקנות התגמולים ברשות לניצולי שואה. ההעברה נדרשת עב החלטות מינהליות מטיבות עם אוכלוסיית ניצולי ופליטי‬ ‫השואה שהתקבלו במהלך השנים 2016-2015, ‬בכלל אלו - - -

<היו"ר משה גפני:>
מאיפה המקורות? אנחנו בעד, מאיפה המקורות? אל תקריא. מאיפה המקורות? זה הרבה כסף, זה למעלה מחצי מיליארד שקל.

<רותם פאר:>
המקורות ממשרד הרווחה, מביטוח לאומי, ממשרד החקלאות, ממשרד הכלכלה - - -

<סתיו שפיר (המחנה הציוני):>
איפה במשרד הרווחה? איפה בביטוח לאומי?

<היו"ר משה גפני:>
סתיו, אני אאפשר לך, תני לו רק להשלים.

<רותם פאר:>
מרשות ממשלתית לביום ומים, מפעלי מים ומהוצאות פיתוח אחרות ומהרזרבה הכללית.
<היו"ר משה גפני:>
שאלות, בבקשה. סתיו את יכולה לשאול גם על הפנייה הקודמת.

<סתיו שפיר (המחנה הציוני):>
קודם כל, בפנייה הקודמת - - -

<היו"ר משה גפני:>
סתיו, את יכולה לשאול גם על הפנייה הקודמת.

<סתיו שפיר (המחנה הציוני):>
גפני, אתה מצפה שאני ואדה לך על זה שאתה מאפשר לי לשאול שאלות?

<היו"ר משה גפני:>
לא, לא. רק לא שמת לב, כאילו אני לא אומר כלום. אני בלחץ, את יודעת שאני בלחץ. אני בלחץ, אני פוחד שיהיו פה כספים שילכו לאיבוד. זה הכול.
<סתיו שפיר (המחנה הציוני):>
עד שהיו לך סיכומים עם האוצר, מי יודע על כמה כסף - - -

<היו"ר משה גפני:>
לא הבנתי, אבל לא חשוב.

<סתיו שפיר (המחנה הציוני):>
השקעות שונות 830401, איזה פרויקטים מקוצצים שהם ב-40 מיליון שקלים, זו הפנייה הקודמת.
<בצלאל סמוטריץ (הבית היהודי):>
אתה כבר לא תהיה אתה יחד באותה אופוזיציה.

<היו"ר משה גפני:>
אני חושב שהיא לא בסדר.

<סתיו שפיר (המחנה הציוני):>
אני לא בסדר? אני לא בסדר?

<היו"ר משה גפני:>
מה אמרת? מה המשפט שאמרת?

<סתיו שפיר (המחנה הציוני):>
שעד שהיו לך סיכומים עם האוצר, אני לא יודעת על איזה סכום וכמה – מצופה שתגיד את זה לוועדה – היית פחות בלחץ לגבי ההעברות.

<עודד פורר (ישראל ביתנו):>
הסיכומים שלו עם האוצר, הצבענו עליהם.

<סתיו שפיר (המחנה הציוני):>
הסכמת עם הנוהל. ציינת את זה כל הזמן כהישג מאוד גדול של הוועדה - -

<היו"ר משה גפני:>
נכון. אני גם היום אומר את זה.

<סתיו שפיר (המחנה הציוני):>
- - אבל אתה מבטל אותו על 15 מיליון שקלים.

<היו"ר משה גפני:>
מה אני מבטל אותו? בגלל שלא יהיה פה כסף, לא לניצולי שואה ולא לביטחון - - -
<סתיו שפיר (המחנה הציוני):>
כסף לניצולי שואה – אתה יודע הרי שמה שאתה אומר עכשיו לא נכון - -

<היו"ר משה גפני:>
אני לא יודע כלום.

<סתיו שפיר (המחנה הציוני):>
- - כי הם מקצצים - - -

<רחל עזריה (כולנו):>
- - - חצי שנה את הכסף לניצולי שואה.
<סתיו שפיר (המחנה הציוני):>
טוב, בואו - - -

<היו"ר משה גפני:>
הבנתי. ההבדל בינינו הוא רק אחד: שאני נושא באחריות ואת לא. זה הכול.

<סתיו שפיר (המחנה הציוני):>
אני נושאת באחריות - - -

<היו"ר משה גפני:>
אני נושא באחריות על מה שקורה במדינה. אני נושא באחריות בגלל שאני בהינף יד אחד יכול לעצור את כל התהליכים של מה  - - -

<סתיו שפיר (המחנה הציוני):>
גפני, אני מאוד מכבדת אותך ואתה עכשיו - - -

<היו"ר משה גפני:>
כולל דברים ביטחוניים - -

<סתיו שפיר (המחנה הציוני):>
אתה עכשיו אומר דברים לא מדויקים ואתה יודע את זה.
<היו"ר משה גפני:>
- - כולל דברים ביטחוניים שהופסקו בשבוע שעבר בגלל שלא עבר כסף. הלאה.

<סתיו שפיר (המחנה הציוני):>
לא הופסקו. עבר הכסף.

<היו"ר משה גפני:>
בסדר, בסדר.

<סתיו שפיר (המחנה הציוני):>
אתה אומר דברים שהם לא אמת.

<היו"ר משה גפני:>
אני יודע יותר ממך, אז אני מעדיף לא לדבר.

<סתיו שפיר (המחנה הציוני):>
אבל עבר הכסף. פה בוועדה - - -

<היו"ר משה גפני:>
עבר הכסף, בטח שעבר הכסף. בהתחלה היית נגד, רק אחרי זה חזרת בך.
<סתיו שפיר (המחנה הציוני):>
פה בוועדה זה עבר. גפני, אתה עושה עכשיו - - -

<היו"ר משה גפני:>
סתיו, את צודקת. בבקשה, הבמה לרשותך.

<בצלאל סמוטריץ (הבית היהודי):>
גפני, בגלל שלא העברנו כסף, אז לא הפציצו את בניין האו"ם אתמול לפני ההצבעה?

<היו"ר משה גפני:>
לא. לא קשור לאו"ם. אני אומר לך, יש פה כמה - - -
<סתיו שפיר (המחנה הציוני):>
השם ישמור, בצלאל, איזה דברים אתה אומר פה בוועדה. באמת.

<היו"ר משה גפני:>
מה הוא אמר עכשיו?

<עודד פורר (ישראל ביתנו):>
אבל זה יפה שהיא עכשיו עם שם השם.

<בצלאל סמוטריץ (הבית היהודי):>
כן. שם השם זה - - -

<סתיו שפיר (המחנה הציוני):>
אתה מבין איזה נזק בין לאומי אתה עושה לנו בהתבטאויות האלה?

<מיקי לוי (יש עתיד):>
שם השם לשווא.

<סתיו שפיר (המחנה הציוני):>
בגללך אחר כך מגיעות החלטות כאלה לאו"ם.

<עודד פורר (ישראל ביתנו):>
תדעו לכם שאני מרגיש עבריין היום כי אני נסעתי דרך מחלף ענבה וזה מעבר לקו הירוק, ויכול להיות שזה נחשב לעבירה על החוק הבין לאומי.

<רחל עזריה (כולנו):>
אני חושבת שהבעיה היא פוליטיקאי שיש לו ענווה. לא אישית אליך.

<סתיו שפיר (המחנה הציוני):>
גפני, אני אסביר לך מאיפה מגיעה ההתעקשות - -
<עודד פורר (ישראל ביתנו):>
זה בעייתי. אתה נוסע ליד לטרון - - - אתה עובר על החוק הבין לאומי בלטרון.

<סתיו שפיר (המחנה הציוני):>
- - משרד האוצר הוא משרד עם אידאולוגיה. יש משמעות וסיבה לכך ש-60 מיליארד שקלים מגיעים בהעברות תקציביות בסוף שנה. האוצר יודע שאם הוא יעשה את זה ככה בהעברות תקציביות ולא יתקצב בבסיס, אותם גופים שאמורים לקבל את הכסף, בין היתר גם ניצולי השואה, לא יוכלו להשתמש בכסף בפועל. לכן הם מגלגלים את העודפים האלה משנה לשנה. לכן הם מגלגלים את התקציבים האלו וכל שנה אנחנו נאשר את אותם עודפים, ככה אותם גופים שצריכים לקבל את הכסף: פיתוח של בתי חולים, טכנולוגיות בבתי חולים, ניצולי שואה, האנשים החלשים ביותר במדינה – לא יוכלו לקבל אותו. זאת אידאולוגיה. לא נעשה פה משהו שהוא עניין טכני. נעשה פה עניין מכוון. האוצר רוצה לשמור את הכסף הזה לעצמו בתוך קופת המדינה והוא לא מוציא אותו.
<בצלאל סמוטריץ (הבית היהודי):>
- - - הכי טוב להם פשוט לא לעשות שום העברה - - -

<סתיו שפיר (המחנה הציוני):>
לא. יש פה רזרבות - - -

<עודד פורר (ישראל ביתנו):>
כסף שחוזר לאוצר, הולך פשוט לכיסוי גרעון. בזה נגמר הסיפור. הוא לא הולך שלום מקום אחר.

<סתיו שפיר (המחנה הציוני):>
הכסף של אזרחי ישראל צריך לצאת כדי לחזק את החברה הישראלית. זו המטרה, בגלל זה כולנו כאן, בגלל זה כולנו רוצים להצביע בעד ניצולי שואה. בפועל, שיטה הזאת אומרת שלא יהיה אפשר להשתמש בזה. למה לא תתקצבו את ניצולי השואה בבסיס התקציב? מי פה אחראי על הפנייה?

<רחל עזריה (כולנו):>
יש עכשיו תקציב רבעוני. יש תקציב רבעוני.
<בצלאל סמוטריץ (הבית היהודי):>
- - - העברות שאנחנו מאשרים עכשיו יעברו לחשבון הבנק של ניצולי השואה?

<היו"ר משה גפני:>
כן, מעבירים להם.

<סתיו שפיר (המחנה הציוני):>
מי פה אחראי על הפנייה זאת?

<בצלאל סמוטריץ (הבית היהודי):>
זו האמירה של למה לא - - -

<סתיו שפיר (המחנה הציוני):>
לא נכון. גפני אומר לך משהו שאין לו כיסוי. סליחה, גפני, אתה לא יודע כמה מזה באמת יגיע לניצולי שואה.

<היו"ר משה גפני:>
מה לעשות, את יודעת יותר ממני.

<סתיו שפיר (המחנה הציוני):>
שאלתי אותם כמה מהעודפים יחזרו. אין לזה תשובה. אני רוצה לשאול שאלה פשוטה: כל הסכומים שמועברים פה לניצולי שואה שהם סכומים מבורכים, למה הם כולם לא תוקצבו בבסיס התקציב? כמה מתוקצב לניצולי שואה באופן כללי בבסיס התקציב ל-2019-2018-2017? אלה שתי שאלות.
שאלה שלישית: כל ההשקעות שונות, קיצוצים של 40 מיליון שקלים – אני מבקשת פירוט על כל ההשקעות השונות האלה. בגלל שזה תחת תכנית שנקראת "השקעות שונות", אף אחד לא יודע מה זה, אז בבקשה תסבירו איפה זה מקוצץ.

כל הקיצוצים בביטוח לאומי, תסבירו לנו בדיוק איך זה מקוצץ ואיך ביטוח לאומי שנמצא בגירעון מטורף שאומר בעדו פחות מ-20שנה אין יותר מוסד לביטוח לאומי, לדו שלנו אין יותר ביטוח לאומי, איך אתם מקצצים שם כסף? אתם מקצצים מביטוח לאומי - - -

<רחל עזריה (כולנו):>
אבל זה בעודפים, במה זה עוזר לעוד 20 שנה? נו, באמת. טעני טיעונים שאנשים אינטליגנטים מצליחים להבין מאל"ף לבי"ת.

<סתיו שפיר (המחנה הציוני):>
כנראה שאני לא אינטליגנטית מספיק בשבילך.

<רחל עזריה (כולנו):>
לא. את מאוד אינטליגנטית, לכן זה מפליא אותי.

<סתיו שפיר (המחנה הציוני):>
כדאי  שתסתכלי על המספרים. אולי זה יעורר אינטליגנציה פה בדיון.

<היו"ר משה גפני:>
מה עוד? אני אבקש מהם להשיב.

<סתיו שפיר (המחנה הציוני):>
זו רק שאלה רביעי. ביטוח לאומי, איך בדיוק אתם מקצצים? כל כסף עודף בביטוח לאומי אמור להיכנס כדי להתמודד עם הגירעון. ביקשתי מהממ"מ מחקר לפני שנתיים על מה שקורה בביטוח לאומי. התשובה הייתה שבעוד פחות מ-20 שנה אין יותר מוסד לביטוח לאומי כי לא יהיה שם שקל. כל החסכונות שלנו, של הדור שלנו, הולכים קאפוט. אין כלום.

שאלה חמישית, משרד הרווחה, איפה בדיוק הקיצוצים? מי בדיוק האנשים שהולכים לסבול מהקיצוצים האלה? יש פה עוד קיצוץ גם במשרד החקלאות. בשבוע שעבר קיצצתם שם 100 מיליון שקל בתמיכות לחקלאים, האם גם הקיצוץ הזה מקוצץ מתמיכות לחקלאים?

ואותה שאלה לגבי שימוש בעודפים. האם בדקתם במשרד האוצר, כמה מהסכומים שאתם מעבירים בסוף שנה, הגופים שאמורים לקבל אותם באמת יכולים להשתמש בהם.

<היו"ר משה גפני:>
תודה. מי נותן תשובה לשאלות האלה?

<רותם פאר:>
לגבי הרשות לניצולי שואה, הכספים לא היו בבסיס התקציב עקב החלטות מינהליות שהתקבלו במהלך השנה וב-31 בדצמבר 2015.
<סתיו שפיר (המחנה הציוני):>
איזה החלטות?

<רותם פאר:>
החלטות להוסיף אוכלוסיות לאוכלוסיות מקבלי התגמולים. בין השאר מדובר בהכרה בעובדי כפייה ובאוכלוסיות שסבלו מהתנכלויות אנטישמיות בתקופת השואה: יוצאי מרוקו, אלג'יריה ועירק. בנוסף, השנה התקבלה החלטה להכיר בילדים שיתלוו לעובדי הכפייה.
<היו"ר משה גפני:>
מה יקרה אם לא נאשר את זה?

<סתיו שפיר (המחנה הציוני):>
- - - זה בדצמבר 15' - - -

<היו"ר משה גפני:>
רגע. יש עוד חברים בוועדה חוץ ממך. גם אני. מה יקרה אם לא יעבירו את זה? אם לא נאשר?
<רותם פאר:>
הסעיף יכנס לגירעון.

<היו"ר משה גפני:>
האנשים יקבלו את הכסף?

<רעיה עדני:>
התקבלו החלטות של שר האוצר לגבי אופן התקצוב וההחלטות האלה לא יוכלו להתבצע ללא התקציב הראוי.

<סתיו שפיר (המחנה הציוני):>
זה מדצמבר 15', למה לא הכנסתם את זה לתקציב?

<רעיה עדני:>
ההחלטות התקבלו במהלך שנות התקציב המאושרות. כלומר, במהלך 15' ו-16' קיבל שר האוצר החלטות שנוגעות לניצולי שואה ומשנות את האופן שבו - - -

<היו"ר משה גפני:>
גם אנחנו קיבלנו החלטות, גם פה.

<רעיה עדני:>
וגם כאן. לכן - - -

<היו"ר משה גפני:>
גם בחוק ההסדרים קיבלנו החלטות.

<בצלאל סמוטריץ (הבית היהודי):>
אבל למה זה לא הגיע אלינו לפני חצי שנה אלא רק עכשיו?
<רעיה עדני:>
כי היכולת להביא מקורות ולהבין בדיוק איך יצאו וכמה כספים יצאו במהלך השנה, באה לידי ביטוי כרגע. ברשות לניצולי שואה העריכו בחסר את כמות האנשים שיממשו את ההטבות והגענו להחלטה - - -

<סתיו שפיר (המחנה הציוני):>
ככל שאתם ממתינים, אפפשר באמת להעריך בחסר, כי הם לא נשארים אתנו, לצערנו.

<רעיה עדני:>
אנשים מימשו יותר ממה שצפינו ולכן יש חוסר בתקציב לצורך התמיכות האלה.

<סתיו שפיר (המחנה הציוני):>
כמה מתוקצב בשבילם ב-17'-18' ובאיזו תקנה זה?
<בצלאל סמוטריץ (הבית היהודי):>
בעצם יש בזה היגיון. מגיע סוף שנה, רואים איפה - - -

<סתיו שפיר (המחנה הציוני):>
כן, אבל בצלאל, ניצולי שואה לא יכולים לחכות עד סוף שנה.

<היו"ר משה גפני:>
כל הזמן אומרים שהם הולכים לעולמם. אם אנחנו לא מאשרים - - -
<סתיו שפיר (המחנה הציוני):>
ניצולי שואה לא יכולים - - -

<בצלאל סמוטריץ (הבית היהודי):>
- - - בסוף שנה אתה יכול לראות בכל המשרדים - - -

<רחל עזריה (כולנו):>
זה מה שאנחנו אמורים לעשות עכשיו, לדאוג לניצול של התקציב.

<מיקי לוי (יש עתיד):>
רק בסוף שנה אפשר לדעת כמה כסף - - -
<בצלאל סמוטריץ (הבית היהודי):>
אז חיכינו. את רוצה לדפוק אותם גם עכשיו - - -

<סתיו שפיר (המחנה הציוני):>
אף אחד לא רוצה לדפוק אותם. אני רוצה להבין אם הם מתוקצבים ב-17'-18'. תקשיב לשאלות במקום - - -
<רעיה עדני:>
ההערכה התקציבית שנעשתה בזמן שהתקבלה ההחלטה הייתה הערכה בחסר כי יותר ניצולי שואה - - -
<סתיו שפיר (המחנה הציוני):>
הבנתי. אז מה ההערכה ל-17'-18' ואיפה זה בתקציב?

<רחל עזריה (כולנו):>
אנחנו רוצים לתת את הכסף לניצולי שואה ואנחנו שמחים שיש - - -

<סתיו שפיר (המחנה הציוני):>
הרצון נפלא, השאלה אם באמת נותנים את הכסף.

<רחל עזריה (כולנו):>
אנחנו שמחים שיותר אנשים פנו כי אנחנו תמיד מתלוננים על זה שאנשים לא מודעים לזכויות שלהם.

<סתיו שפיר (המחנה הציוני):>
רחל, את לא שותפה לשאלה שלי אם זה מתוקצב ב-17'-18'?

<רעיה עדני:>
זה מתוקצב ב-17'-18'. אנחנו נבדוק את המספר המדויק ונחזור אליך.

<סתיו שפיר (המחנה הציוני):>
באיזו תקנה?
<רעיה עדני:>
אנחנו נבדוק את התקנה המדויקת ונחזור אליך.

<רותם פאר:>
זה בתקנות של סעיף 25. בתקנות התגמולים, בתקנות הטיפול בשיקום רפואי - - -

<סתיו שפיר (המחנה הציוני):>
מה המספר של התקנה? תגיד לי. אני לא שומעת.

<רותם פאר:>
זה בכל סעיף 25 גם בטיפול בשיקום רפואי, בתקנות התגמולים. ככל שיש יותר אוכלוסיות, כלל התקציב - - -

<סתיו שפיר (המחנה הציוני):>
ביקשתי מספר תקנה.

<רעיה עדני:>
יש מספר תמיכות שונות שיוצאות מתקנות - - -

<סתיו שפיר (המחנה הציוני):>
אז תני לי את רשימת מספרי התקנות.

<רעיה עדני:>
אנחנו נעביר את הרשימה.

<סתיו שפיר (המחנה הציוני):>
ומה לגבי השאלות - - -

פשוט לא מעבירים לי רשימה, גפני. באמת, זה פקידים של משרד האוצר. זה שאין להם מולם את התקציב – אם אני יושבת מול התקציב שלכם, אתם בטח יכולים לשבת מול התקציב שלכם בזמן ההצבעה. לכם יש הרשאות הרבה יותר מתקדמות למערכת. אני מסתפקת פה בטבלאות שאתם מפרסמים באתר.

<היו"ר משה גפני:>
תודה.

<חנה גוטנר:>
כרגע יש חוסר בתקנה 25020101, 25020102, 25020103 ו-25020106.
<היו"ר משה גפני:>
ב-2017 התקנה הזאת נמצאת? יש כסף?

<חנה גוטנר:>
יש כסף. אנחנו לא יודעם אם זה יספיק, אבל יש.

<סתיו שפיר (המחנה הציוני):>
כמה יש? לאיזו הערכה שאתם נתתם וכמה תוקצבתם?

<חנה גוטנר:>
את זה אני לא יכולה עכשיו להגיד כי אין לי פה את תקציב 2017 ו-2018 מולי.

<היו"ר משה גפני:>
יש מישהו שיודע לענות על זה?

<סתיו שפיר (המחנה הציוני):>
מה מספר התקנה של 17'-18' שאת מתייחסת אליה?

<בצלאל סמוטריץ (הבית היהודי):>
עשינו את התקציב הזה לפני שבוע. זה לא כזה ישן.

<היו"ר משה גפני:>
יש מישהו שיודע לענות על זה?

<רעיה עדני:>
התקציבאית של הרשות לניצולי שואה תבדוק ותחזור לוועדה.
<סתיו שפיר (המחנה הציוני):>
אנחנו רוצים להעביר את הכסף לניצולי שואה - - -

<בצלאל סמוטריץ (הבית היהודי):>
עשיתם תקציב לפני שבוע ואת לא יודעת להגיד כמה כסף יש לך?
<חנה גוטנר:>
אנחנו לא עשינו לפני שבוע.

<בצלאל סמוטריץ (הבית היהודי):>
מי עשה תקציב?

<חנה גוטנר:>
אני קיבלתי מאגף התקציבים את התקציב ל-17' ו-18' לפני חודשיים, אני חושבת.

<סתיו שפיר (המחנה הציוני):>
ומהו?

<בצלאל סמוטריץ (הבית היהודי):>
אין לך אפשרות להתקשר למישהו במשרד?

<רעיה עדני:>
אנחנו נבדוק את זה עכשיו ונחזיר תשובה עד סוף הדיון לוועדה.
<היו"ר משה גפני:>
בסדר, בסדר. מאה אחוז.

<חנה גוטנר:>
אני יכולה עוד כמה דקות - - -
<סתיו שפיר (המחנה הציוני):>
תגידי לי, בבקשת ההערכה שביקשתם וכמה קיבלתם בתקצוב.
<היו"ר משה גפני:>
בסדר.

<סתיו שפיר (המחנה הציוני):>
ביטוח לאומי ורווחה. יש פה נציגים של ביטוח לאומי?

<רותם פאר:>
לגבי רווחה, התקציב נלקח מהרזרבה של סעיף 23. אף פעולה לא נפגעה כתוצאה מזה.
<סתיו שפיר (המחנה הציוני):>
אז למה יש כל כך הרבה כסף ברזרבה? יש ברווחה כל כך הרבה פעולות שדורשות תקצוב. למה אתם תוקעים את הכול ברזרבה אם הן לא יכולות להשתמש בהן?

<רעיה עדני:>
בהתאם לחוק התקציב ולהחלטת הממשלה, יש אחוז מסוים שמופרש לרזרבה הכללית. זה גורף בכל הסעיפים.

<סתיו שפיר (המחנה הציוני):>
ביטוח לאומי? יש פה נציגים של ביטוח לאומי ורווחה? גם את זה אי-אפשר לעשות בלי - - -

<היו"ר משה גפני:>
יש, יש.

<סתיו שפיר (המחנה הציוני):>
איפה הם? אני רוצה מביטוח לאומי שיסביר לי איך מצילים את ביטוח לאומי כשמקצצים לו כל הזמן. גם בשבוע שעבר קיצצתם לו.

<רעיה עדני:>
מדובר על הפניות של 2016. ב-2016 הביטוח הלאומי נמצא באיזון תקציבי.
<סתיו שפיר (המחנה הציוני):>
ביטוח לאומי נמצא בגירעון. תסלחי לי.

<רעיה עדני:>
הגירעון הוא גירעון מבני. הוא לא קשור לתקציב בשוטף. התקציב השוטף לא נמצא בגירעון, הוא מאוזן.

<היו"ר משה גפני:>
עד סוף הישיבה אני מבקש את כל הנתונים האלה.

<סתיו שפיר (המחנה הציוני):>
למה קיצצתם בביטוח לאומי?

<היו"ר משה גפני:>
מ-401 עד 409, מי בעד אישור הפניות, ירים את ידו.

<סתיו שפיר (המחנה הציוני):>
אתה נגד ביטוח לאומי, גפני? זה לא חשוב כמה הם קיצצו שם השנה?

<היו"ר משה גפני:>
חשוב ועוד איך.

<סתיו שפיר (המחנה הציוני):>
לא כדאי שהם יגידו לנו את זה?

<היו"ר משה גפני:>
הם ענו על זה.

מי נגד? מי נמנע?
הצבעה

בעד אישור הפנייה – פה אחד
פנייה 401 עד 409, הרשות לניצולי שואה, אושרה.
<היו"ר משה גפני:>
הפניות אושרו.

<סתיו שפיר (המחנה הציוני):>
למי ביטוח לאומי נותן קצבאות? 

<היו"ר משה גפני:>
מיקי לוי, אני מבקש לקרוא את ההודעה שהוציאו השרים.

<סתיו שפיר (המחנה הציוני):>
לנכים ולקשישים.

<היו"ר משה גפני:>
סתיו, את לא יכולה להשתלט על כל הדיון. את שמה לב שאת מדברת לבד? חברי הוועדה כמעט לא מדברים.

<סתיו שפיר (המחנה הציוני):>
צר לי שהם לא מדברים - - -

<היו"ר משה גפני:>
צר לך. את לא מחנכת שלהם.

<סתיו שפיר (המחנה הציוני):>
דווקא בצלאל אמר דברים - - -

<עודד פורר (ישראל ביתנו):>
אי אפשר להתפרץ כל הזמן.

<סתיו שפיר (המחנה הציוני):>
מה להתפרץ? לשאול שאלות על כסף זה להתפרץ?

<היו"ר משה גפני:>
סתיו, מספיק. כבר קראתי אותך - - -

<רחל עזריה (כולנו):>
אנחנו נהנה היום נס פך השמן: דיון שאמור להיות שעה, יהיה 8 שעות.

<סתיו שפיר (המחנה הציוני):>
- - - אז תשלח פתק. למה אתה צריך לשבת פה אם אין לך מה להגיד?

<היו"ר משה גפני:>
סתיו מספיק. אני מבקש להקריא - - -
<סתיו שפיר (המחנה הציוני):>
- - - ההערות האלה גפני. תחזור בך. אני שאלתי שאלות - - -

<היו"ר משה גפני:>
אני אוציא אותך.

<סתיו שפיר (המחנה הציוני):>
שאלתי שאלות ענייניות.

<היו"ר משה גפני:>
אבל אני קורא עכשיו. גמרנו, הצבענו.

<סתיו שפיר (המחנה הציוני):>
- - - למרות שאתה יושב-ראש הוועדה.

<היו"ר משה גפני:>
בסדר, מאה אחוז.

מיקי, אני מקריא את ההודעה שהוציאו שרי הבריאות והאוצר.
<מיקי לוי (יש עתיד):>
בצלאל, תקשיב, זה רופאים לפריפריה. זה חשוב.

<היו"ר משה גפני:>
כפי שכבר הודיעו בחוד שעבר שרי האוצר והבריאות, תופעל תכנית חדשה – הם שלחו לי את זה קודם – למתן מענקים לרופאים בפריפריה גם בשנת 2017. בהתאם, גורמי המקצוע באגף התקציבים בשיתוף משרד הבריאות עוסקים בגיבוש מתווה לתמרוץ אפקטיבי של העסקת רופאים בפריפריה בתחומים במחסור, תוך בחינה של התובנות מתכניות קודמות. כל זאת מתוך מטרה להגיע ליעילות מירבית ולחיזוק אפקטיבי של הצפון והדרום.

התכנית תכלול מענקים לרופאים בפריפריה שייבחרו על ידי בתי החולים וכן צעדים נוספים. ההוצאה לא תפחת מההוצאה בפועל על מענקים בפריפריה בשנה הקודמת. התכנית האמורה והמשופרת תופעל כאמור גם בשנת 2017 והמקורות הרלבנטיים כבר יועדו לכך במסגרת התקציב.
אנחנו נעקוב אחרי זה. אכן המצב יהיה - - -
<עודד פורר (ישראל ביתנו):>
אם התקציב הוא דו-שנתי, למה ההתחייבות היא לא ל-17'-18'?

<היו"ר משה גפני:>
לא יודע. לא דיברתי אתם. לא דיברתי עם השרים. דיברתי עם המנכ"ל.

<עודד פורר (ישראל ביתנו):>
הרי בסוף 17' אנחנו נהיה עוד פעם עם אותה בעיה.

<היו"ר משה גפני:>
נכון. אני אדבר אתם. במידה ויהיה צורך, אמרתי, אנחנו נקיים פה דיון בוועדה ונזמין אותם.

<מיקי לוי (יש עתיד):>
אפשר שמישהו יצלם - - -

<היו"ר משה גפני:>
כן. אם אפשר, להפיץ את זה בין כל חברי הוועדה.

<טמיר כהן:>
עמוד 20.
<היו"ר משה גפני:>
מספר פנייה לוועדה 218. משרד המשפטים, בבקשה.
<איל טולדו:>
הפנייה התקציבית נועדה להעביר למשרד המשפטים סך של 12 מיליון שקל בהוצאה מותנית בהכנסה בגין תגבור מערך המחשוב של רשות האכיפה והגבייה ותגבור של מערך המחשוב של הרשות לאיסור הלבנת הון.

<סתיו שפיר (המחנה הציוני):>
אנחנו שוב לי ייעוץ משפטי?

<היו"ר משה גפני:>
הנה, עדי פה.

<סתיו שפיר (המחנה הציוני):>
לא הבנתי - - -

<היו"ר משה גפני:>
אין צורך בייעוץ משפטי. אלה העברות – אין פה שום דבר משפטי. שום דבר. אני ביקשתי שתהיה פה מישהי מהלשכה המשפטית. בעבר היו פה העברות ולא היה נציג שלך הלשכה המשפטית. את דיברת עם איל ינון, דיברת אתו באריכות – הוא אמר לי – דברת אתו - - -

<סתיו שפיר (המחנה הציוני):>
אולי תספר לנו גם מה דיברתי עם איל ינון, כי לא נשמע לי שעשינו את אותה שיחה. איפה הייעוץ המשפטי של הוועדה?

<איל טולדו:>
כמו כן, הפנייה נועדה לבצע שינויים פנימיים - - -

<היו"ר משה גפני:>
נמצאת עדי. היא מייצגת את הלשכה המשפטית.

<סתיו שפיר (המחנה הציוני):>
מה זה מייצגת אותה? היא יושבת על הכיסא מאחור ולא יושבת פה לשולחן. אם יש העברות שהם הסכמים קואליציוניים, למשל, צריך להגיד אותם. הייעוץ המשפטי צריך להיות פה לוודא. אם יש פה בעיות כמו שהיו בשבוע שעבר שגילינו שיש פה שוני בין הסכומים שנמסרו לוועדה לסכומים שנמצאים בתקציב והיו טעויות של האוצר שחשפנו כאן, צריך להיות פה ייעוץ משפטי.
<היו"ר משה גפני:>
טוב. הלאה.

<איל טולדו:>
כמו כן, לבצע שינויים פנימיים בהתאם לסדרי עדיפויות של המשרד ושל היחידות השונות.

<היו"ר משה גפני:>
שאלות?

<מיקי לוי (יש עתיד):>
- - - בעניין הזה ליועצת המשפטית של משרד המשפטים, אין מיעה להעביר את זה. יש לי כאן מכתב ממנה.

<היו"ר משה גפני:>
מי בעד אישור הפניה?

<סתיו שפיר (המחנה הציוני):>
לא. סליחה. גפני, אם מקבלים את המידע שנייה לפני הוועדה, צריך לתת זמן לקרוא, ללמוד, לשאול שאלות.

<איל טולדו:>
הפנייה הוגשה ב-8 בדצמבר.

<סתיו שפיר (המחנה הציוני):>
אנחנו לא קיבלנו. זה אולי לוקח יותר מזמנה של הוועדה, אבל צריך לעשות את זה. אין מה לעשות.

<עודד פורר (ישראל ביתנו):>
זה נשלח לכל חברי הוועדה.

<היו"ר משה גפני:>
כן, נשלח מיד.

כן, בבקשה, סתיו.

<סתיו שפיר (המחנה הציוני):>
אני אפילו לא הספקתי להסתכל באיזו פנייה מדובר. שאלתי אותך על הייעוץ המשפטי, ובינתיים הוא הקריא את הפנייה כאילו - - -

<מיקי לוי (יש עתיד):>
218.

<סתיו שפיר (המחנה הציוני):>
תודה.

<היו"ר משה גפני:>
קיבלת את הפנייה, אפילו שאת לא חברת ועדה. קיבלת את הפנייה יחד עם כולם.

<סתיו שפיר (המחנה הציוני):>
אני נמצאת פה כמחליפה של חברי הסיעה שלי - - -

<היו"ר משה גפני:>
לפני כמה שבועות. אבל לפני כמה שבועות. אבל קיבלת את זה יחד עם כולם. את יודעת שאני אמרתי לא להפלות אותך.

<עודד פורר (ישראל ביתנו):>
אבל קיבלת את זה לפני - - -

<סתיו שפיר (המחנה הציוני):>
אבל הפניות ביחד בתוך ספר של עשרות פניות.
<היו"ר משה גפני:>
התייאשת?

<סתיו שפיר (המחנה הציוני):>
חס וחלילה, אני לא אתייאש אף פעם בדבר הזה.

<היו"ר משה גפני:>
מאה אחוז.

<סתיו שפיר (המחנה הציוני):>
אין לך פה ייעוץ משפטי. הייעוץ המשפטי מתבייש לשבת פה ליד הוועדה כי הם יודעים שמה שנעשה פה זה חרפה וביטול של הכנסת. ממשלה שאיבדה כל ממלכתיות, מדרדרת את הכנסת למצב שכבר אין פה שום משמעות לזה שחברי הכנסת בכלל יושבים בוועדה. רק משמעות אוטומטית.
<היו"ר משה גפני:>
אני רק רוצה להגיד לחברי הוועדה, הפנייה הזאת נשלחה בזמן, היא הייתה עם דברי הסבר. היא לא בגלל הנוהל הזמני. כולם קיבלו את הכול בעניין הזה. היא סתם משמיצה עכשיו. סתם. זו הייתה פנייה רגילה. היא הייתה מגיעה לדיון בלי נוהל זמני.
<עודד פורר (ישראל ביתנו):>
יש חותמת על - - -

<סתיו שפיר (המחנה הציוני):>
אתה שם לב שלא יושב ייעוץ משפטי - - -

<היו"ר משה גפני:>
בסדר. הכול בסדר. את יכולה להשמיץ את הוועדה ואת הכנסת וחברים שיושבים פה. רק כשאת יושבת פה זה רציני. זה שיושבים חברים אחרים, זה - - -
<סתיו שפיר (המחנה הציוני):>
גפני, אני יודעת שאתה מסכים עם מה שאני אומרת.

<היו"ר משה גפני:>
אני לא מסכים לחלוטין. המדינה לא תיעצר בגלל הגחמות שלך.

<סתיו שפיר (המחנה הציוני):>
המדינה תיעצר כשהכנסת לא תתקיים יותר – היא זאת שמפקחת על המדינה - - -

<היו"ר משה גפני:>
בסדר, בסדר. מעולם לא היה דבר כזה, אבל בסדר.

<סתיו שפיר (המחנה הציוני):>
פשוט לא יכולה - - -

<היו"ר משה גפני:>
יש לך זמן מוגבל. את רוצה לשאול, תשאלי. ולא – אני מצביע. באמת יש בעיה פה עם עודף גביה ואגרות והנוהל הזה. באמת יש פה העברה דרמטית. יש לך שאלות? יש שאלות למישהו?

<סתיו שפיר (המחנה הציוני):>
יש לי המון שאלות על מה שקורה פה. 
<היו"ר משה גפני:>
מי בעד אישור הפנייה, ירים את ידו. מי נגד? מי נמנע?
הצבעה

בעד אישור הפנייה – רוב
נגד – מיעוט
נמנעים – אין
פנייה 218 אושרה.
<היו"ר משה גפני:>
הפנייה אושרה.

פנייה 293, משרד התקשורת.
<אליאנה רובנוביץ:>
מדובר על התאמת התקציב לביצוע בפועל בעיקר בסעיפי שכר ותקציב תמיכות שנוצר בו קצת גירעון בעקבות העברת 95% מהעודפים.
<סתיו שפיר (המחנה הציוני):>
מה זאת אומרת?

<אליאנה רובנוביץ:>
הרי הועברו רק 95% מהעודפים. כיוון שמדובר על תמיכות - - -

<עודד פורר (ישראל ביתנו):>
למה לא הועברו החמישה הנותרים?

<אליאנה רובנוביץ:>
זו החלטת ממשלה.

<עודד פורר (ישראל ביתנו):>
זאת אומרת, החליטו לקצץ ועכשיו מוסיפים בחזרה?

<אליאנה רובנוביץ:>
כן. אלה התחייבויות. זו לא תוספת, זו הסטה ממקור תקציבי אחר.
<עודד פורר (ישראל ביתנו):>
בתוך המשרד?

<אליאנה רובנוביץ:>
בתוך המשרד.

<עמרי בן חורין:>
כל השינוי הוא שינוי פנימי בתוך תקציב המשרד.
<היו"ר משה גפני:>
מי בעד אישור הפנייה? מי נגד? מי נמנע?
הצבעה

בעד אישור הפנייה – רוב
נגד – מיעוט
נמנעים – אין
פנייה 239, תקשורת, אושרה.

<היו"ר משה גפני:>
הפנייה אושרה.

פנייה 254, דיור ממשלתי.
<דניאל דוד מלצר:>
הפנייה נועדה לבצע שינויים פנימיים בתקציב השיור הממשלתי: הוספה של 86 מיליון שקלים בהוצאה מותנית בהכנסה לטובת קריית הממשלה, משרד המשפטים והמכון הגיאולוגי.
<היו"ר משה גפני:>
אתם גם תבנו לבתי הדין הרבניים או רק למשרד המשפטים? תהיה איזו פנייה של בנייה בבתי הדין הרבניים או לא תהיה?

<דניאל דוד מלצר:>
יש פה את נציגת הדיור הממשלתי.

<אורטל גבריאלי חכם:>
הבנייה נעשית בהתאם לתכנית עבודה.
<היו"ר משה גפני:>
כן. תכנית העבודה היא בלי בתי הדין הרבניים.

<בצלאל סמוטריץ (הבית היהודי):>
זו בושה וחרפה - - -

<היו"ר משה גפני:>
זו בושה וחרפה שלך ושלי.

<בצלאל סמוטריץ (הבית היהודי):>
לא, לא. זו בושה וחרפה שהם - - -

<היו"ר משה גפני:>
אני נזכר בזה עכשיו. היה על זה דיון.

<רחל עזריה (כולנו):>
כל יומיים הוא מדבר על זה. הגזמת, בצלאל, יו"ר הוועדה - - -
<בצלאל סמוטריץ (הבית היהודי):>
גפני, היו שני דיונים, לא אחד. היו שני דיונים – היה דיון שנפסק במהלך הדיון - - -

<היו"ר משה גפני:>
אתה צודק. אני מתבייש.

<בצלאל סמוטריץ (הבית היהודי):>
- - - ועל הכול ואנחנו כרגיל רק עושים דיונים וצועקים והם עושים מה שהם רוצים.

<היו"ר משה גפני:>
בצלאל, אני מתבייש.

<בצלאל סמוטריץ (הבית היהודי):>
אז למה לא תעצור את זה עכשיו?

<היו"ר משה גפני:>
לא רוצה.

<בצלאל סמוטריץ (הבית היהודי):>
אני מוכן לעצור את זה.

<היו"ר משה גפני:>
אני לא מוכן.

<בצלאל סמוטריץ (הבית היהודי):>
זה לא ניצולי שואה, זה לא - - -

<היו"ר משה גפני:>
מגבלת הכוח היא גם כן – צריך לקבל על עצמנו שאנחנו נתמודד עם העניין הזה ולא באמצעות לעצור. אתה עוצר פה את - - -

<מיקי לוי (יש עתיד):>
עכשיו יהיה לכם הרבה זמן. לא יהיה תקציב 18'. יהיה לך זמן, חביבי, לדון בכל הדברים.
<היו"ר משה גפני:>
מה עוד? אני הערתי את ההערה ואני אומר לכם, הדיור הממשלתי, אנחנו לא נעבור על זה לסדר-היום. יש בתי דין שאנשים מגיעים אליהם, הם מגיעים מכוח חוק. למשל בחיפה, עובר נחל מתחת לבית הדין. אנשים מגיעים לבית משפט, אז מגיעים לבית משפט, הם רואים בניין מסודר.
הם מגיעים לבית דין רבני – זו הפעם היחידה שהם נתקלים בנושא הדתי – בושה וחרפה. לא בונים בניין. אם כבר נותנים בניין באשדוד, זה הבניין השין של בית המשפט. זה לא בסדר. לא נשתוק על העניין הזה. שתדעו. אם בצלאל נרתם לעניין, אם לא תהיה לו איזו עמונה בדרך, אז אנחנו נילחם על זה.

<בצלאל סמוטריץ (הבית היהודי):>
רציתי להגיד, גפני, ולהמשיך את דבריך: אנחנו לא נעבור על זה לסדר-היום, אנחנו נעשה מה שעשה אבא של הרשל'ה.

<היו"ר משה גפני:>
לא, לא. מה שעשיתי בדברים אחרים.

<בצלאל סמוטריץ (הבית היהודי):>
כן? אני אתך עד הסוף.

<מיקי לוי (יש עתיד):>
הם כפופים לחשבת הכללית - - - נכנס חדש, שב אתו - - -
<היו"ר משה גפני:>
בבקשה, תשלים את ההסבר.
<דניאל דוד מלצר:>
בנוסף, יש הסטה של 65 מיליון שקלים בהרשאה להתחייב לטובת פרויקט פינוי בית משפט בבת-ים וכן 65 מיליון שקלים בהרשאה להתחייב לטובת עבודות המיגון בג'נרי 2 בקריית הממשלה.

<סתיו שפיר (המחנה הציוני):>
הפרויקט של ג'נרי, כמה כסף הוא קיבל בהרשאות בשנים האחרונות?

<היו"ר משה גפני:>
כמה כסף היה?

<אורטל גבריאלי חכם:>
היה שם מענק הקמה של 52 מיליון ₪ ובנוסף כל עבודות המיגון בג'נרי 2, בהתאם ליישום המלצות ועדת נחושתן, עלו 165 מיליון ₪.

<סתיו שפיר (המחנה הציוני):>
זה לא מסתדר עם המספרים בתקציב.

<אורטל גבריאלי חכם:>
חלק מהסכומים כבר שולמו.
<דניאל דוד מלצר:>
אנחנו מדברים על סכומי הרשאה להתחייב - - -

<סתיו שפיר (המחנה הציוני):>
מאיזו שנה מתחילים להעביר שם כסף?

<אורטל גבריאלי חכם:>
מ-2016.

<סתיו שפיר (המחנה הציוני):>
לא. מ-2013.

<אורטל גבריאלי חכם:>
לג'נרי?

<סתיו שפיר (המחנה הציוני):>
כן.

<אורטל גבריאלי חכם:>
לעבודות המיגון שלמו עד עכשיו ומענק ההקמה משולם מהשנה. אבן דרך ראשונה במענק ההקמה תשולם השנה.

<סתיו שפיר (המחנה הציוני):>
125 מיליון זה רק מהשנה?

<אורטל גבריאלי חכם:>
איפה את מסתכלת?

<סתיו שפיר (המחנה הציוני):>
אני מסתכלת בתקציב שלכם.

<היו"ר משה גפני:>
במה שהעברתם.

<אורטל גבריאלי חכם:>
המיזם, עד עכשיו - - -

<סתיו שפיר (המחנה הציוני):>
לא. אני מסתכלת על התקציב המקורי שלהם.

<אורטל גבריאלי חכם:>
על התקנה הספציפית של ג'נרי 2?

<סתיו שפיר (המחנה הציוני):>
התקנה של ג'נרי 2 תוקצבה ב-60 מיליון שקל ב-13' ואז עוד מיליון שקל ואז עוד 36 מיליון שקלים.

<אורטל גבריאלי חכם:>
כל התקציב הזה נועד לטובת יישום המלצות ועדת נחושתן. נועד סך כל העלות היא 165 מיליון ₪.
<סתיו שפיר (המחנה הציוני):>
אבל זה מה שלא מסתדר. עד עכשיו כבר הוצאת 100 מיליון שקל, ועכשיו את אומרת לי עוד 125 מיליון שקלים.

<אורטל גבריאלי חכם:>
לא עוד 125 מיליון.

<דניאל דוד מלצר:>
לא הוצאנו 120 מיליון שקל. את מדברת על - - -

<סתיו שפיר (המחנה הציוני):>
הוצאתם 100 מיליון שקל.

<אורטל גבריאלי חכם:>
100 מיליון ועוד 65 מיליון שעכשיו אנחנו אמורים להוציא.
<מיקי לוי (יש עתיד):>
זו מסגרת התקציב שאושרה?
<אורטל גבריאלי חכם:>
כן. מסגרת התקציב שאושרה.
<דניאל דוד מלצר:>
אין סטייה מהמסגרת.

<מיקי לוי (יש עתיד):>
אם זה במסגרת התקציב ואין סטייה מהתקציב, אני לא רואה בעיה.

<היו"ר משה גפני:>
מאה אחוז. מי בעד אישור הפנייה, ירים את ידו. מי נגד?

הצבעה

בעד אישור הפנייה – רוב
נגד – מיעוט
נמנעים – אין
פנייה 354 אושרה.

<היו"ר משה גפני:>
הפנייה אושרה.

פנייה 261 עד 265, המשרד לשירותי דת.

<סתיו שפיר (המחנה הציוני):>
- - - רביזיה. רביזיה על הקודמת ועל כולן.

<יובל טלר חסון:>
הפנייה נועדה לתקצוב הוצאה בסך של כ-50 מיליון שקל והוצאה של כ-4.5 מיליון שקל בהוצאה מותנית בהכנסה שעיקרה תקצוב כ-11.5 מיליון שקל לטובת מימון חוסרי שכר שעיקרם נובע ממינוי דיינים במהלך השנה האחרונה שהביא להוצאות שכר עודפות על השנים הקודמות באופן ניכר.

תקצוב סך של כ-10 מיליון שקלים לצורך תגבור פעילות המשרד לתמיכה ופיתוח בתי עלמין. מימון תוספת שכר שהתקבלה בהסכם השכר הרוחבי במשק במועצות הדתיות. ולצורך תגבור פעילות המרכז למקומות קדושים בהתאם לסיכום בין המשרדים.
תקצוב של כ-4 מיליון שקלים ממשרד התפוצות העברה למשרד לשירותי דת לצורך פעילות משוטפת לחיזוק הזהות היהודית וחיזוק הקשרים עם התפוצות. עוד העברה של כ-3 מיליון שקלים ממשרד החינוך למשרד לשירותי דת לצורך פעילות לחיזוק הזהות היהודית ותקצוב סך של כ-19 מיליון שקל לצורך התאמת הביצוע התקציבי שמבוסס על העברת עודפים מחויבים מסעיפים קודמים שבהם המשרד ביצע.  בגלל הקמת הסעיף החדש, נדרשת העברת העודפים.
<היו"ר משה גפני:>
תודה רבה.

<מיקי לוי (יש עתיד):>
זה כולל הסיפור שדנו בנושא דיינים בפעם הקודמת, אדוני המנכ"ל?

<היו"ר משה גפני:>
לא, לא. אתה מדבר על המסייעים לדיינים. זה המשכורת של הדיינים, בגלל - - -

<מיקי לוי (יש עתיד):>
אם אדוני ירשה לי, יש לי אחר כך שאלה שלא מן המניין.

<היו"ר משה גפני:>
בסדר. אבל קודם המנכ"ל, ברשותך.

<עודד פלוס:>
קודם כל, מר טלר נתן את כל הסקירה. הכסף הזה חשוב לנו. בגלל זה הגעתי לפה, לוודא שהוא עובר כי אנחנו צריכים לבצע אותו ממש - - -

<היו"ר משה גפני:>
אם לא נאשר אותו, מה יקרה?

<עודד פלוס:>
אם לא? בלגן גדול.

<היו"ר משה גפני:>
בלגן זה - - - אבל - - -

<עודד פלוס:>
אני אתן דוגמה: יש 5.9 שאנחנו רוצים לתת לתגבור בתי עלמין. אותו כסף שאנחנו בזמנו, דרך הרביזיה, שחררנו. יש לנו את ההשתתפות במועצות הדתיות, אותם אלף שקל - - -

<היו"ר משה גפני:>
עובדים ייפגעו בשכר אם לא נאשר את זה?
<עודד פלוס:>
בוודאי, בוודאי. ללא ספק. העובדים שמחכים ל-1,000 שקל – אותו הסכם שכר – התחייבנו בזמנו ועל דעת זה הם חתמו מול ההסתדרות. אנחנו אמורים לתת להם שיפוי. הם נתנו אבל הם מחכים לשיפוי. כנ"ל לגבי דברים נוספים.

<היו"ר משה גפני:>
תודה רבה.

שאלה שלא מן המניין.

<מיקי לוי (יש עתיד):>
גילו נאות: אני גר במבשרת. יש לנו 4 רבני שכונות ורוצים למנות לנו רב ליישוב עצמו, ובאמת אין לנו צורך. היישוב הוא 70% חילוני, 30% דתי. אנחנו חיים בהרמוניה. אין לנו גם כסף לעניין הזה. ראש המועצה מתנגד. שלחתי גם מכתבים בעניין הזה. אולי תבדקו, באמת, הרבה שנים אין לנו - - -

<עודד פלוס:>
אנחנו בודקים. אנחנו נמצאים בקשר עם ראש המועצה, יורם שמעון. אנחנו עושים דברים והכול על דעתו. 
<מיכאל מלכיאלי (ש"ס):>
יש ביקוש מהעיר. גבאי בתי כנסת פנו למשרד.
<היו"ר משה גפני:>
התשובה היא שהוא בודק את זה מול ראש המועצה.
<עודד פלוס:>
אני יכול להגיד לך שבזמנו דובר על זה - - -

<היו"ר משה גפני:>
בסדר. התשובה מספקת.

<סתיו שפיר (המחנה הציוני):>
לי יש שאלה אחרת.

<היו"ר משה גפני:>
עודד, בבקשה.
<עודד פורר (ישראל ביתנו):>
יש פה תקציב של 4 מיליון שקלים לחיזוק הזהות היהודית והקשרים עם התפוצות ועוד 3 מיליון ו-250 אלף לחיזוק  הזהות היהודית. אפשר קצת פירוט על זה ולמה זה קריטי בסוף שנה?
<עודד פלוס:>
כל מיני העברות, כל מיני כספים - - -
<עודד פורר (ישראל ביתנו):>
אני מבין שאלה העברות. אבל מה הפרויקטים?

<עודד פלוס:>
יש כאן אנשים שיודעים את המספרים האלה ממש.

<עודד פורר (ישראל ביתנו):>
יש פה סכום לא מבוטל של 4 מיליון שקל לתכנית שמעבירים אותה ב-25 בדצמבר.

<היו"ר משה גפני:>
יש פה מישהו שיודע לענות על זה?
<יחזקאל כהן:>
אני. מנהל אגף תקצוב ותכנון.
<היו"ר משה גפני:>
בבקשה, על הזהות היהודית. אל תתחיל עכשיו על הכול.

<יחזקאל כהן:>
יש לנו מיזמים משותפים עם משרד החינוך.

<עודד פורר (ישראל ביתנו):>
הם כבר פועלים?

<יחזקאל כהן:>
כן. זה פרויקט שנקרא "לעובדה ולשומרה" שאנחנו עושים עם השומר החדש ועם השומר החדש בחו"ל . משרד החינוך רוצה להצטרף לפרויקט הזה.

<היו"ר משה גפני:>
מה זה "השומר החדש"? אני מכיר את "השומר הצעיר", מה זה "השומר החדש"?

<עודד פלוס:>
השומר החדש זה אחד הארגונים היותר חזקים. הם עוסקים בעיקר שמירת אדמות וחקלאים. אנחנו מבקשים - - -
<היו"ר משה גפני:>
מה זה קשור למשרד הדתות? זה משרד המשטרה.

<עודד פלוס:>
הם מקיימים פעילות בכל רחבי הארץ. הם היו אתנו בקשר, יואל זילברמן, יושב-ראש הגוף הזה. ברגע שמגיעים האנשים, הם נותנים להם כל מיני דברים בזהות יהודית. זאת אומרת, מדברים אתם על ערכים יהודיים, מדברים אתם על ערכי מולדת.

<מיכאל מלכיאלי (ש"ס):>
בעיקר ימי עיון - - -
<עודד פורר (ישראל ביתנו):>
אבל איפה זה נכנס עם התפוצות? יש פה גם משרד התפוצות.

<היו"ר משה גפני:>
כן. מה זה נוגע לתפוצות?
<יחזקאל כהן:>
יש שני פרויקטים. יש פרויקט אחד שמתקיים בחו"ל עם צעירים מחו"ל ויש פרויקט שמתקיים עם צעירים תיכוניסטים פה בארץ.
<יובל טלר חסון:>
הם צעירים שמגיעים מחו"ל. מגיעים כ-7,000 סטודנטים ועושים את הפרויקט.
<היו"ר משה גפני:>
תודה.

רחל, בבקשה.

<מיקי לוי (יש עתיד):>
אם יש משהו שאני אצביע עליו היום בלב שקט, זה הדבר הזה.

<רחל עזריה (כולנו):>
רציתי לשאול על המרכז למקומות קדושים, לאיזה עניין זה?

<היו"ר משה גפני:>
חזי, בבקשה.

<יחזקאל כהן:>
זה תקצוב פעילות שוטפת של המרכז למקומות קדושים.

<היו"ר משה גפני:>
מה זה עושה? באיזה מקומות?

<יחזקאל כהן:>
הם מטפלים בכל המקומות הקדושים היהודיים בכל מדינת ישראל.

<עודד פלוס:>
130 אתרים.
<יובל טלר חסון:>
זה על פי חוק השמירה על המקומות הקדושים. למעט הכותל שנמצא תחת אחריות של מורשת הכותל והמנהרות.

<מיקי לוי (יש עתיד):>
במקום שאין משטרה הם שומרים על הקרקעות.
<היו"ר משה גפני:>
הבנתי. טוב, רבותי - - -

<סתיו שפיר (המחנה הציוני):>
- - - אתה לא עונה - - -
<רחל עזריה (כולנו):>
זה לא המקומות הקדושים. אתה מדבר על השומר.
<סתיו שפיר (המחנה הציוני):>
בכל הנושא של תמיכות בזהות יהודית, כמה מזה כתוצאה מהסכמים קואליציוניים? שנית, כמה מתוך התמיכות בתוך חינוך פורמלי בשנה האחרונה הועברו לפרויקטים מהסוג הזה? מה מהפרויקטים האלה קשור במינהלת לזהות יהודית? מי עומד בראשה היום? בכלל תחת איזה משרד היא נמצאת היום? בעבר זה היה מהדברים שלא כל-כך נסגרתם עליהם.

<עודד פלוס:>
המינהלת לזהות נמצאת במשרד שלנו. עומד בראשה אלי לבנון, אותו אחד שעמד קודם. הוא עבר הליכי מכרז. הוא מפעיל את כל המערך הזה.

<סתיו שפיר (המחנה הציוני):>
לאיזה ארגונים זה ניתן?

<עודד פלוס:>
יש רשימה.

<סתיו שפיר (המחנה הציוני):>
מה זה "זהות יהודית"? האם זה זהות יהודית אורתודוקסית, זהות יהודית חרדית, זהות יהודית רפורמית, זהות יהודית חילונית? מה זה "זהות יהודית" בעיניכם?

<עודד פלוס:>
אני אסביר. בעבר - -
<בצלאל סמוטריץ (הבית היהודי):>
מתי זהות יהודית נוצרת?

<סתיו שפיר (המחנה הציוני):>
לא. אבל כמה ארגונים רפורמים מקבלים כסף תחת התקנה הזאת?

<עודד פלוס:>
הם יכולים להתמודד - - -

<סתיו שפיר (המחנה הציוני):>
כמה ארגונים חילוניים מקבלים כסף בתקנה הזאת?

<היו"ר משה גפני:>
רבותי, חבר הכנסת מלכיאלי וחבר הכנסת סמוטריץ, אני מבקש לא לפתוח פה עכשיו דיון פילוסופי – זו העברה תקציבית. אני מבקש שהמנכ"ל וישיב ושחזי ישיב על השאלות של סתיו. השאלה נשאלה, תתנו תשובה.
<עודד פלוס:>
חברת הכנסת שפיר, אני רוצה להפיס את דעתך - - -

<היו"ר משה גפני:>
מי ביקש ממך?

<עודד פלוס:>
אני רוצה.

<היו"ר משה גפני:>
אתה צריך לענות, לא להפיס דעתו של אף אחד.

<עודד פלוס:>
אני עונה, אני עונה.

<היו"ר משה גפני:>
דעתי מופסת ממה שאתם עושים עם זה?

<עודד פלוס:>
המתכונת הייתה מתכונת של מיזמים משותפים. המתכונת הזאת עברה מהעולם. היום הכול זה מכרזים. כולם יכולים להתמודד. הדוגמה שהבאנו קודם, השומר החדש, זה ארגון לא דתי. חבר הכנסת מיקי לוי יוכל להסביר לך מה החשובות של הארגון. שווה לראות.
<סתיו שפיר (המחנה הציוני):>
אני מכירה היטב את הארגון. ממי הם מקבלי שעורי - - -

<עודד פלוס:>
"עלמה", של חברת הכנסת רות קלדרון, מתוקצבת - - -

<בצלאל סמוטריץ (הבית היהודי):>
אם תמשיך, אני אצביע נגד - - -

<עודד פלוס:>
מתוקצבים שורה של ארגונים.

<סתיו שפיר (המחנה הציוני):>
איזו שורה של ארגונים? תגידו לי. מי מקבל מזה כסף? בעבר, מכל התכנית לחזוק הזהות היהודית קיבלו כסף אך ורק ארגונים שקרובים לנפתלי בנט, אך ורק ארגונים של רונסקי. בגלל זה שאלתי איזה ארגונים?

<עודד פלוס:>
אני מוכן לשת אתך ולהראות לך הכול. את יודעת שאנחנו שקופים.

<סתיו שפיר (המחנה הציוני):>
אני רוצה פה לשמוע, בוועדה. איזה ארגונים? שמות.

<היו"ר משה גפני:>
הארגונים הם ארגונים שקרובים לרונסקי? היא רוצה לדעת?

<בצלאל סמוטריץ (הבית היהודי):>
הרב רונסקי.

<סתיו שפיר (המחנה הציוני):>
אלה ארגונים שקיבלו מכתב מבצלאל סמוטריץ לפני הבחירות שבו הוא דרש שפעילים של הארגונים יגיעו לעזור לבית היהודי בבחירות?

<בצלאל סמוטריץ (הבית היהודי):>
אנחנו לא כתבנו - - -

<מיקי לוי (יש עתיד):>
- - - תגיד כן.

<בצלאל סמוטריץ (הבית היהודי):>
אין ספק שמלכיאלי - - -
<סתיו שפיר (המחנה הציוני):>
שיבואו לעזור לבית היהודי בבחירות?

<היו"ר משה גפני:>
אני מבקש להפסיק.

<סתיו שפיר (המחנה הציוני):>
אבל אני הייתי בשאלה. אני אנסח - - -

<היו"ר משה גפני:>
אל תנסחי. שאלת שאלה - - -
<סתיו שפיר (המחנה הציוני):>
אני אנסח את זה - - -

<היו"ר משה גפני:>
רק שנייה. הייתי אתך יחד באופוזיציה, שאלנו את אותן שאלות. אומר היום המנכ"ל: הכול היום נעשה במכרז. לא היה בתקופת ניסן סלומינסקי הנושא של השומר החדש.

<מיכאל מלכיאלי (ש"ס):>
היה - - -

<סתיו שפיר (המחנה הציוני):>
בטח שהיה. היה.

<היו"ר משה גפני:>
הכול, הוא אומר, במכרז, אז מה השאלה עכשיו?
<סתיו שפיר (המחנה הציוני):>
מי קובע את התנאים של המכרז?

<עודד פלוס:>
מי שקובע את תנאי המכרז - - -

<בצלאל סמוטריץ (הבית היהודי):>
אני מבקש להצביע. אני לא מוכן לזה - - -

<עודד פלוס:>
זה כבר מוגזם. זאת שאלה - - -

<בצלאל סמוטריץ (הבית היהודי):>
אתה לא נתת בשום סעיף אחר פה לרדת לרזולוציות האלה. אני מבקש - - -

<סתיו שפיר (המחנה הציוני):>
אני אשאל בכל זאת, גפני - - -

<היו"ר משה גפני:>
אני לא נותן.

מי בעד?

<סתיו שפיר (המחנה הציוני):>
רגע, רגע, גפני. חיכיתי עד שכל האחרים ישאלו את השאלות שלהם.

<היו"ר משה גפני:>
מי נגד?

הצבעה

בעד אישור הפנייה – רוב
נגד – מיעוט
נמנעים – אין

פנייה 261 עד 265, שירותי דת, אושרה.

<סתיו שפיר (המחנה הציוני):>
אני נגד ומבקשת רביזיה. אני רוצה לשאול עד הסוף את השאלה שלי.

<היו"ר משה גפני:>
את לא יכולה לשאול יותר. הכול נשאל - - -

<בצלאל סמוטריץ (הבית היהודי):>
- - -

<סתיו שפיר (המחנה הציוני):>
לפני הבחירות, בצלאל סמוטריץ ואורי אריאל שלחו מכתב לכל הארגונים המתוקצבים, בין היתר בתקנה הזאת של הזהות היהודית, ופקדו עליהם להגיע לעזור לבית היהודי בבחירות בגלל שהם קיבלו תקציב מהבית היהודי. ככה הם מתייחסים לכספי ציבור. אני מבקשת תשובה על: מי הם הארגונים שמקבלים את הכסף?
<היו"ר משה גפני:>
- - - בסדר. הוא אמר שהוא יישב איתך, שייתן לך.

פנייה 269 עד 270, משרד החקלאות. יש פה כמה מחברי הוועדה שלאור ההסברים שלו כמעט הלכו להצביע נגד, ואת יודעת את זה.
<אוסאמה סעדי (הרשימה המשותפת):>
אני הצבעתי נגד.

<היו"ר משה גפני:>
בגלל זה הצבעת נגד? לא. כל הכבוד, חוש ההומור בסדר.
269 עד 270, משרד החקלאות.

<עלי בינג:>
הפנייה נועדה להעביר סך של מיליון שקלים - - -
<היו"ר משה גפני:>
מה אתם נותנים כל-כך הרבה לחילוניים? טוב, לא חשוב, זה לא לפרוטוקול.

<רחל עזריה (כולנו):>
הם לא יהודים? הם לא יהודים?

<היו"ר משה גפני:>
די כבר. אני צריך להגיד בדיחות פה בחנוכה.

כן, 269 עד 270.
<רחל עזריה (כולנו):>
ניסים. ניסים ונפלאות.

<היו"ר משה גפני:>
סתם, סתם.

<עלי בינג:>
הפנייה נועדה להעביר סך של מיליון ו-75,000 למשרד החקלאות מתקציב המשרד לשוויון חברתי ומהרשות לפיתוח כלכלי של מגזר המיעוטים עבור מיזם משותף "מצוינות תמר", זה פרויקט לקידום בגרויות למצטיינים בדואים בתחומי המדעים. וכן עבור קידום מיזם לקידום עיר דיגיטלית ערבית.

כמו כן, יש שינוי של סך של 45 מיליון ו-650 אלף בהוצאה המותנית בהכנסה המיועדת בגין התאמה לביצוע של הכנסות מינהל המחקר החקלאי. הכנסות המינהל הינן בגין זכייה במענקי מחקר שונים, והשינוי נועד לבצע התאמה במענקים הצפויים.
וכן סך של 56 מיליון ו-965 אלף בהרשאה להתחייב בגין תקצוב תשתיות על בחברה הבדואית בנגב וכן פעילות עבור פיתוח הכפר וההתיישבות.

<היו"ר משה גפני:>
שאלות.

<סתיו שפיר (המחנה הציוני):>
מאיפה זה מקוצץ?

<היו"ר משה גפני:>
מה המקור.

<עלי בינג:>
המקור רשום: המזומן זה מהמשרד לשוויון חברתי - - -
<היו"ר משה גפני:>
ממה זה מקוצץ, שואלת חברת הכנסת?

<עלי בינג:>
לא מקוצץ. המשרד לשוויון חברתי העביר - - -

<בצלאל סמוטריץ (הבית היהודי):>
זה לא מקוצץ. זו העברה - - -

<עלי בינג:>
אין פה קיצוץ.

<היו"ר משה גפני:>
אז זה מקוצץ מהמשרד לשוויון חברתי.

<עלי בינג:>
לא. זה שימוש.

<בצלאל סמוטריץ (הבית היהודי):>
דרך המשרד - - -

<היו"ר משה גפני:>
סליחה, נכון. בצלאל צודק הפעם.

<בצלאל סמוטריץ (הבית היהודי):>
תאמין לי שאם אורי לא שר חקלאות הייתי מצביע נגד.

<עלי בינג:>
זה לא קיצוץ. זה שימוש במשאבים.

<היו"ר משה גפני:>
למה? אתה נגד הבדואים?

<בצלאל סמוטריץ (הבית היהודי):>
חס וחלילה. אני בעד היהודים.

<עלי בינג:>
אני רק אגיד עוד במילה בנוגע להערות שעלו קודם בדיון בוועדה. לא נעשה קיצוץ בתמיכות בחקלאות. היה שם שינוי במזומן מתקנות הרשאה. לא נעשה קיצוץ.

<היו"ר משה גפני:>
טוב. יש עוד שאלות?

מי בעד אישור הפניות, ירים את ידו. מי נגד? מי נמנע?

הצבעה

בעד אישור הפנייה – רוב
נגד – מיעוט
נמנעים – אין
פנייה 269 עד 270, חקלאות, אושרה.

<היו"ר משה גפני:>
הפניות אושרו.

אגב, יש שיפור, אני רוצה להגיד לך בנושא, אוסאמה. יש שיפור משמעותי בתמיכות ובהעברות התקציביות שניתנות לציבור הערבי, הבדואי, הדרוזי. באמת, אני רואה את זה - - -
<בצלאל סמוטריץ (הבית היהודי):>
אבל יש התדרדרות קשה - - -

<היו"ר משה גפני:>
אני אומר לך, רואים בעניין הזה שינוי. אמנם תכנית החומש לא מומשה באופן מעשי, אבל יש שיפור משמעותי.

<אוסאמה סעדי (הרשימה המשותפת):>
אנחנו רואים את הסימנים. זה טוב, אבל לא מספיק.
<היו"ר משה גפני:>
נכון, נכון.

280, סעיף הפיתוח של משרד הבינוי והשיכון.
<טמיר כהן:>
שיכון.

<היו"ר משה גפני:>
שיכון. אמרתי.

<בצלאל סמוטריץ (הבית היהודי):>
לו רק היינו - - -

<היו"ר משה גפני:>
אני רוצה שתדעו שמה שעשינו פה זה משרדים. עכשיו יהיה רק שיכון.

<מיקי לוי (יש עתיד):>
מצוין.

<טמיר כהן:>
מקבצים.

<יובל טלר חסון:>
הפנייה נועדה לביצוע התאמות בתקציב המזומן של פעולות הפיתוח אותן מבצע משרד הבינוי והשיכון בהתאם להתקדמות הפרויקטים והביצוע בפועל. התקציבים מתוקצבים בהרשאה להתחייב ולכן מדובר בהערת מזומנים בהתאם להתקדמות הביצועים של כלל הפרויקטים.

<היו"ר משה גפני:>
דיור ציבורי, אני רואה פה סוכנות. קיצוץ של 127 מיליון.

<יובל טלר חסון:>
לא מדובר בקיצוץ של 127 מיליון. בשנת 2015 נתנה הרשאה של 530 מיליון שקל לטובת בניית 2,650 יחידות דיור בדיור הציבורי לטובת קשישים. יחידות דיור קטנות שנועדו לאכלוס גם של זכאי הידור הציבורי של משרד השיכון וגם של זכאי הדיור הציבורי של משרד הקליטה.

בפועל, התקדמות הביצוע היא איטית יותר מהצפוי. אני מזכיר שרק התקצוב נעשה בסוף השנה שעברה ולכן היה קשה מאוד לחזות מה תהיה התקדמות הביצוע.

<סתיו שפיר (המחנה הציוני):>
שמעת את זה?

<היו"ר משה גפני:>
כן. שמעתי.

<סתיו שפיר (המחנה הציוני):>
מתקצבים בסוף שנה. לא יכולים להשתמש בכסף. מגלגלים את העודף לשנה הזאת וגם השנה לא יוכלו להשתמש.
<מיקי לוי (יש עתיד):>
יגלגלו את זה לשנה הבאה.

<סתיו שפיר (המחנה הציוני):>
זה בדיוק מה ששאלתי בתחילת הדיון

<מיקי לוי (יש עתיד):>
אתם תגלגלו את זה לשנה הבאה כמו שגלגלתם את זה מהשנה שעברה.

<סתיו שפיר (המחנה הציוני):>
רחל, שמעת את מה שהוא אמר? רחל, שמעת את זה? נאמר פה טיעון אינטליגנטי, מו שאת קוראת לו. שמעת מה הוא אמר? הם גלגלו את זה משנה שעברה, לא הצליחו להשתמש בכסף, מגלגלים את זה - - - לא משתמשים בכסף. אין דיור ציבורי.

<רחל עזריה (כולנו):>
- - -

<סתיו שפיר (המחנה הציוני):>
זה חוזר לאוצר. זה חוזר לאוצר. אין משמעות - - -

<עודד פורר (ישראל ביתנו):>
על איזה פרויקטים מדובר?

<בצלאל סמוטריץ (הבית היהודי):>
- - -

<רחל עזריה (כולנו):>
אפשר לפחות לשמוע כדי שנוכל לנהל דיון אינטליגנטי?

<סתיו שפיר (המחנה הציוני):>
תגיד שאתה לא מסכים. אבל מה אתה - - -

<מיקי לוי (יש עתיד):>
חברים, אני רוצה להזכיר לכולנו שהם פקידים ממשלתיים. אנא לא פגוע בהם.

<היו"ר משה גפני:>
נכון.

<אברהם נגוסה (הליכוד):>
אני רוצה להתייחס בעניין זה.

<היו"ר משה גפני:>
בבקשה.

<אברהם נגוסה (הליכוד):>
זה פשוט מקומם. אנחנו מקיימים דיון בוועדת העלייה והקליטה, כמה אנשים עומדים ברשימה. מעל 30,000 אלף ברשימה עומדים לדיור ציבורי, והכסף מתגלגל. זה פשוט לא יאומן. אם אתם לא תשתמשו וגם הרשימה כל הזמן תגדל, זה פשוט - - -

<סתיו שפיר (המחנה הציוני):>
צודק. הם לא רוצים להשתמש בכסף. הם רוצים לחסל את הדיור הציבורי.

<היו"ר משה גפני:>
לא קיבלת רשות. יש פה עוד אנשים שרוצים לדבר. עודד, בבקשה.

<עודד פורר (ישראל ביתנו):>
קודם מיקי.

<מיקי לוי (יש עתיד):>
יש לי חשש שיגלגלו את הכסף הזה גם לשנה הבאה כי בשבועיים אין מי שמסוגל לעשות בו איזשהו שימוש, אלא אם יש משהו. מעב ר לעניין הזה, אני אתנגד ולו מהסיבה הפשוטה: השר גלנט הוא השר היחידי שלא כיבד את הוועדה הזו, לא הופיע בפניה. יש לו זמן להתבטא – מה קרה? אלא אם אני לא יודע.

<היו"ר משה גפני:>
אני אגיד לך. אנחנו תיאמנו אתו. הוא מאוד רצה להופיע. מאוד-מאוד, באמת.

<רחל עזריה (כולנו):>
זה גם מה שאני יודעת.

<היו"ר משה גפני:>
קבענו לאחד מימי השבוע ואז הוא נסע לדוד בן גוריון, היה שם טקס עם ראש הממשלה. הוא ביקש לעשות את זה ביום שני, אבל ביום שני כבר היינו עמוק בבוץ. אבל הבטחתי לו שהוא יבוא לכאן לוועדה. בימים הקרובים תהיה ישיבה על משרד השיכון יחד עם השר. אבל היה תיאום. זה היה אחד המשרדים שהיה חשוב מאוד שהוא יהיה פה.

סתיו, בבקשה.

<סתיו שפיר (המחנה הציוני):>
ביום חמישי ביקשתם מאתנו פה להצביע על קיצוץ של 100 מילון שקלים בדיור ציבורי. שלושה ימים לפני כן – על קיצוץ של 30 מיליון שקלים בדיור ציבורי. הכסף שאתם מעבירים עכשיו, אנחנו יודעים את זה, לא יגיע לבנייה של דיור ציבורי. ישבנו אצלי בוועדה ואמר נציג משרד השיכון במילים אלה: לא תקצבו אותנו במספיק כסף כדי לתת את מה שאנחנו חייבים לתת לזכאים.

מה שאתם עושים עכשיו זה להעביר עוד פעם כסף בסוף שנה שלא יהיה אפשר להשתמש בו, כמו שעשיתם בשנה שעברה. גם בשנה הקרובה לא יהיה אפשר להשתמש בו ואנחנו שוב נמצא את עצמנו בגלגול העודפים האלה כשלמעשה, למספרים האלה אין שום ערך. הם לא מגיעים לדיור הציבורי.

אתם עושים את זה כי אידאולוגית החלטתם שאתם רוצים לחסל את הדיור הציבורי. אז אם זאת המטרה של הממשלה, תגידו את זה כאן בוועדה בצורה פתוחה כדי שנוכל לדון בזה. אבל לסבן אותנו ולהגיד לנו שזה כסף שמגיע לשם כשאנחנו נמצא את עצמנו בדיוק באותו מצב בשנה הבאה בלי שתתווסף דירה אחת לדיור הציבורי – זה ממש להטעות את הוועדה. אני לא רוצה להשתמש פה במילים קשות יותר כי אתם אחר כך תביימו פה היעלבויות. זה פשוט להטעות את הוועדה במכוון. 

<מיקי לוי (יש עתיד):>
אבל השנה קנו 600 דירות.

<היו"ר משה גפני:>
רגע, מיקי. עכשיו עודד.

<עודד פורר (ישראל ביתנו):>
אני חושב שכדאי שמשרד השיכון יענה על ההאשמות החמורות שהטיחו בהם פה, אני חושב שבקדנציה הזו - -

<סתיו שפיר (המחנה הציוני):>
האשמות שלהם נגד משרד האוצר.

<היו"ר משה גפני:>
לא להפריע. עודד מדבר.

<עודד פורר (ישראל ביתנו):>
- - הן לא כל-כך נכונות. לעניין ההעברה הזו והגלגול הזה שמתבצע משנה לשנה, צריך להבין שפרויקטים של תשתית ופרויקטים של הרחבה ושל בינוי, לעיתים קצב ההתקדמות שלהם לא תואם את הציפיות כי לא הוציאו היתר, כי פתאום גילו שיש איזושהי בעייתיות ברישום שטח כזה או אחר. זה לוקח טיפה יותר זמן. כמובן שכולנו רוצים שזה יהיה יותר מהר.

<היו"ר משה גפני:>
אני עובר על ההעברה הזאת. אני אבקש שמישהו יבוא להסביר יותר טוב - - -
<יובל טלר חסון:>
יש תשובות מלאות לגבי כל הדברים שהעלו, כולל הטענות הלא אינטליגנטיות בפנייה הקודמת.

<היו"ר משה גפני:>
בבקשה.

<יובל טלר חסון:>
בעת אישור תקציב המדינה בשנה הקודמת, תקציב המדינה ל-2015 ו-2016, אושרה המסגרת של 530 מיליון שקל להרשאה. הסכם החתימה עם הסוכנות נעשה לאחר אישור תקציב המדינה, בהתאם לכך נעשו הערכות לגבי אופי הביצוע בשנת 2016. ההערכות היו מסוימות בגלל שמדובר בפרויקטי תשתית, כמו שאמר חבר הכנסת פורר, הביצוע בפועל היה ביצוע איטי יותר.

ההתחייבות פה לא קטנה, לא נעשה שום קיצוץ בפועל. כל מה שקורה זה שההתחייבות מבוצעת בקצב יותר איטי. ולכן, בשנה הבאה אנחנו נראה ביצוע בעודף, כך אני מאמין. לא מדובר פה בגלגול עודפים לשנה הבאה.

בגלל שאנחנו לקראת סוף השנה רואים שאין ביצוע תקציבי בתקנה, ביצוע של מזומן, לא ביצוע של הרשאה, ההרשאה היא בנפרד והיא חויבה כבר בשנה שעברה, אנחנו מעבירים את הביצוע התקציבי לתקנות אחרות בהן נעשה ביצוע בעודף בשנים האחרונות.
לגבי טענות על קיצוץ שנעשה בדיור הציבורי: לא נעשה קיצוץ בדיור הציבורי. ההעברות שהועברו בוועדה בשבוע הקודם היו העברות שנגעו או למענקי סיוע בדיור או למענקי רכישה של אנשים שזכאים או לגבי עמלות - - -
<סתיו שפיר (המחנה הציוני):>
מתוך כמה שהסוכנות הייתה אמורה, כמה היא בנתה וקנתה?

<אברהם נגוסה (הליכוד):>
ההצעה שלי עם ההצעה שלך, נעבור על זה. מישהו יבוא - - -
<היו"ר משה גפני:>
הוא מסביר עכשיו.

<אברהם נגוסה (הליכוד):>
זה לא משכנע - - -

<יובל טלר חסון:>
אין קיצוץ בפועל - - -

<עודד פורר (ישראל ביתנו):>
אברהם, אתה תעצור עכשיו כסף לבינוי - - -

<מיקי לוי (יש עתיד):>
- - - דיור ציבורי - - -
<אברהם נגוסה (הליכוד):>
- - - הם לא משתמשים - - -

<עודד פורר (ישראל ביתנו):>
לא נכון. זה לא נכון.

<רחל עזריה (כולנו):>
- - - להעביר את הכסף לדיור ציבורי - - -

<היו"ר משה גפני:>
אני מציע לאשר, אחרת אנחנו הורסים את כל העסק הזה.

<רחל עזריה (כולנו):>
פוגעים.

<היו"ר משה גפני:>
אבל אני מתחייב לקיים דיון על הנושא של הדיור הציבורי בתוך חודש. אתם תבואו לכאן, יבואו כל הגורמים הנוגעים בדבר, ואני מקווה שאני אוכל להביא גם את השר בגלל שהשר רוצה לבוא ואנחנו נקיים את הדיון יחד אתו. אם הוא לא יוכל להגיע, אנחנו נקיים את הדיון באופן ספציפי על הדיור הציבורי בגלל שהנושא הזה הוא נושא חמור.
<סתיו שפיר (המחנה הציוני):>
תסבירו לי על הקיצוצים האחרים. עשיתם המון קיצוצים בימים האחרונים בדיור ציבורי. תסבירו כמה דירות בניתם בשנה האחרונה, כי גם ה-130 מיליון שקל האלה, לכמה דירות זה כבר מספיק? אנחנו מדברים על כמות זעומה של דירות.

<מיקי לוי (יש עתיד):>
הוא אומר 900 דירות ב-16'. חברים, זה הרבה מאוד.
<יובל טלר חסון:>
בשנת 2016 משרד השיכון קנה 700 דירות במסגרת כספי - - -
<רחל עזריה (כולנו):>
קנה. חשוב לומר: אי-אפשר לבנות דירה בשנה ולכן אתה קונה דירות.
<מיקי לוי (יש עתיד):>
לא משנה, זה 700 מיליון שקל. זה המון.

<רחל עזריה (כולנו):>
נכון. זה המון כסף וזה לא - - -

<יובל טלר חסון:>
900. לא 700 אלא 900 מיליון שקל שהוקצו לדירות. בנוסף לזה הוקצו עוד 150 מיליון שקל בתקציבים לרכישת דירות נוספות, בנוסף לזה נחתם הסכם עם הסוכנות שהוא הסכם לבינוי דירות, 2,650 דירות בדיור הציבורי. בנוסף לזה הוקצו 130 מיליון שקל לרכישת דירות באמצעות הסכם בין חברת "פרזות" לחברת עמידר. הכספים שנמצאים בקופת "פרזות" יועברו לצורך רכישת דירות נוספות.

<היו"ר משה גפני:>
מאה אחוז. אנחנו נקיים את הדיון הזה, בעזרת השם.
מי בעד אישור הפניות, ירים את ידו. מי נגד? מי נמנע?

הצבעה

בעד אישור הפנייה – רוב
נגד – מיעוט

נמנעים - אין
פנייה 280, פיתוח, שיכון ובינוי, אושרה.

<היו"ר משה גפני:>
הפנייה אושרה.

אנחנו עוברים לפנייה הבאה של משרד השיכון 452, נכון? 452, תתקדמו, רבותי.
<יובל טלר חסון:>
פנייה נועדה לתקצוב הוצאה מותנית בהכנסה בסך של כ-142 מיליון שקל וכן לביצוע התאמות בתקציב המשרד שעיקרן: תקצוב הרשאה להתחייב בסך 170 מיליון שקל לצורך ביצוע עבודות פיתוח לבנייה חדש בביצוע ישיר על ידי המשרד במסגרת משקים כספיים סגורים הממומנים מהכנסות מקבלנים.
כמו כן, תקצוב הוצאה מותנית בהכנסה בסך של 162 מיליון שקלים לצורך קליטת הכנסות מקבלנים, לצורך ביצוע עבודות פיתוח על ידי חברות מנהלות, וכן תקצוב הוצאה מותנית בהכנסה בסך של 390 מיליון שקל עבור הכנסות לצורך ביצוע עבודות פיתוח בראש העין, כנגד קליטת הכנסות מקבלנים.
כמו כן, הסטת הוצאה מותנית בהכנסה בסך של 150 מיליון שקל לצורך לקליטת הכנסות מקרן קיימת לישראל בהתאם להחלטת ממשלה מספר 372. ההקצאות תוקצבו בתקנות מסוימות והמשרד החליט לבצע אותן בצורה מרוכזת תחת תקנה אחת. מדובר רק בהסטה תקציבית בתוך תקציב המשרד.

כמו כן, תקצוב הרשאה להתחייב בסך של 7.25 מיליון שקל לצורך ביצוע פעולות לשיקום שכונות פיזי במסגרת שיתוף פעולה של משרד הבינוי והשיכון עם משרד התרבות והספורט, בהתאם לסיכום בין שני המשרדים.

תקצוב הרשאה להתחייב בסך של 8.1 מיליון שקל לצורך תגבור פעילות משרד הבינוי והשיכון במסגרת של התחדשות עירונית ותקצוב הרשאה להתחייב בסך של כ-160 מיליון שקל לצורך הארכת ההתקשרות של משרד הבינוי והשיכון עם החברות המשכנות, שמפעילות את הדיור הציבורי, בהתאם להסכמים שנעשו בשנים הקודמות, הקדמה של ההרשאה שהייתה אמורה להינתן בשנה - - -

<היו"ר משה גפני:>
תודה. שאלות

<סתיו שפיר (המחנה הציוני):>
לפני שנייה קיצצתם בתקנה 700302 בתקנה 700303, בריכוז מאמץ, בהתחדשות עירונית – ממש בהעברה הקודמת. עכשיו אתם מוסיפים לה. גם הוספתם בהעברה הקודמת, באבטחת מזרח ירושלים, הוספתם 38. עכשיו אתם מורידים 13 מיליון. בסוכנות ובדיור הציבורי אתם עוד פעם מפחיתים עוד 10 מיליון שקלים.

<היו"ר משה גפני:>
אנחנו רואים את זה כל הזמן, סתיו. בבקשה, תשובה.

<יובל טלר חסון:>
הפנייה הקודמת היא פנייה שהועברה לוועדה כבר לפני כשבועיים ונעשתה בהתאם להערכות של הביצוע התקציבי לקראת סוף שנה, שהתבצע כבר לפני כחודש וחצי. בהתאם להתקדמות הביצוע התקציבי בתקופה הזאת נעשו - - -
<היו"ר משה גפני:>
בשבועיים?

<יובל טלר חסון:>
לא בשבועיים. לקח זמן עד שהפנייה הועברה לוועדה בסבב הקודם.

<היו"ר משה גפני:>
אז התקדם הביצוע?

<יובל טלר חסון:>
אז התקדם הביצוע, ובהתאם לביצוע התקציבי ניתן לראות שהפנייה הנוספת נועדה לתקן את הביצוע - - -
<היו"ר משה גפני:>
טוב. מי בעד אישור הפניות, ירים את ידו.

<סתיו שפיר (המחנה הציוני):>
לא, לא. אתה הבנת מה הוא אמר?

<היו"ר משה גפני:>
בדיוק. הוא אומר שמתי שהכינו את הפנייה הקודמת, ההערכה שלהם הייתה לקצץ ואת פרק הזמן הזה, מאז שזה הגיע עכשיו לכאן, העברה נוספת לפי התקדמות הביצוע. נורא פשוט.

<סתיו שפיר (המחנה הציוני):>
- - -

<היו"ר משה גפני:>
אבל זה כל הזמן ככה. זה דווקא לא נוגע לשבוע.
<סתיו שפיר (המחנה הציוני):>
למה לא יכלו להביא את הפנייה - - -

<יוסי שבת:>
הפנייה הקודמת עוסקת בהעברות של מזומן. יש חלק מהתקציב של המשרד, של הפיתוח של המשרד, שהוא במסגרת משקים סגורים. מקבל בתחילת השנה כדמי מימון ובהמשך מקבל את העודפים משנה קודמת. אנחנו עושים בסוף השנה התאמות בתקציב: מחזירים את קדמי המימון בתוך המשקים ונותנים את התקציבים לתקנות של התקציב שמקבלות כסף מתקציב המדינה.

הפנייה השנייה כוללת גם העברות בהרשאה, ולכן יש פה גם העברות במזומן וגם העברות בהרשאה ויש לפעמים שאת רואה התאמות במזומן, יכול להיות לכיוון פלוס, לכיוון מינוס והתאמות בהרשאה לכיוון פלוס כי אנחנו יכולים - - -
<סתיו שפיר (המחנה הציוני):>
יוסי, אבל זה לא הפנייה השנייה. היו שתי פניות על הנושא הזה גם בשבוע שעבר. היום הייתה פנייה - - -

<יובל טלר חסון:>
מדובר בסעיף שלא נוגע בכלל לדיור ציבורי. על אף האמירות החוזרות ונשנות בוועדה, הוא לא נוגע לדיור ציבורי. הסעיף הזה נוגע לדיור ציבורי.
<יוסי שבת:>
זה סעיף אחר לגמרי.

<סתיו שפיר (המחנה הציוני):>
איך הסעיף 7005 לא נוגע לדיור ציבורי?

<יובל טלר חסון:>
7005 נוגע לדיור ציבורי.

<סתיו שפיר (המחנה הציוני):>
אז למה אתה אומר את מה שאמרת עכשיו? יש פה שני דברים שמחוברים אחד לשני כל הזמן. גם 7004 - - -

<יובל טלר חסון:>
נכון אבל הכיסוי היה לשבוע שעבר שאז נדונו פניות של - - -
<סתיו שפיר (המחנה הציוני):>
מה שאני אומרת זה שאותן פניות – זו כבר פנייה שלישית - - -

<היו"ר משה גפני:>
אבל הם ענו על זה.

<יובל טלר חסון:>
בשבוע שעבר הייתה פנייה בסעיף תקציב 42 שזה העברות תקציב במזומן - - -

<היו"ר משה גפני:>
את צודקת. את מערערת על כל נוהל ההעברות. זה בסדר. אבל זה מה שקורה כל הזמן. כל הזמן זה קורה.
<סתיו שפיר (המחנה הציוני):>
לא על כל הנוהל - - -

<היו"ר משה גפני:>
בסדר, מה לעשות?

<סתיו שפיר (המחנה הציוני):>
למה הם לא יכלו לעדכן ולהביא - - -

<היו"ר משה גפני:>
את צודקת. השאלה הזאת נשאלת כמעט בכל נושא שאנחנו דנים בהעברות.

מי בעד אישור הפנייה, ירים את ידו. מי נגד? מי נמנע?

הצבעה

בעד אישור הפנייה – רוב
נגד – מיעוט
נמנעים – אין
פנייה 452, בינוי ושיכון, אושרה.
<היו"ר משה גפני:>
אושר.

<סתיו שפיר (המחנה הציוני):>
רביזיה.

<היו"ר משה גפני:>
יש בקשה לרביזיה של חברת הכנסת סתיו שפיר.

אנחנו עוברים למשרד המדע, התרבות והספורט. מספר פנייה לוועדה 188 .
<טמיר כהן:>
עמוד 50.

<סתיו שפיר (המחנה הציוני):>
אגב, מה זה ריכוז מאמץ? הם לא ענו על שאלה אחת שהיא מעניינת - - -

<היו"ר משה גפני:>
שלמה פשקוס, שב. כשאתה עומד אני מפחד. שב.

<שלמה פשקוס:>
אני מפחד ממך.

<היו"ר משה גפני:>
אתה אין לך מה לפחד ממני.

<סתיו שפיר (המחנה הציוני):>
גפני, מה זה "ריכוז מאמץ" שם?

<היו"ר משה גפני:>
מה זה ריכוז מאמץ? היא שואלת בפנייה הקודמת.

<סתיו שפיר (המחנה הציוני):>
700302.

<יובל טלר חסון:>
ריכוז מאמץ זו תכנית ישנה של משרד השיכון הפעיל לביצוע מיקוד מאמץ ב-6 יישובים במסגרת - - - 
<סתיו שפיר (המחנה הציוני):>
בפריפריה. איזה יישובים?

<היו"ר משה גפני:>
תודה רבה.

מר פשקוס, בבקשה.

<סתיו שפיר (המחנה הציוני):>
רגע - - - גפני.

<היו"ר משה גפני:>
בבקשה, תרגיש את עצמך חופשי.

<שלמה פשקוס:>
הפנייה האמורה מדברת על שינוי פנימי בתוך תקציב משרד המדע, בלי מקורות חיצוניים. הפנייה גם נועדה להתאים תקציבי מזומן לפעילות הרשאה להתחייב לפי קצב הביצוע ובנוסף להגדיל את תקציב מרכזי המחקר ופיתוח האזוריים. הן להגדיל את סך התקציב שלהם והן לתת תעדוף למו"פ ביישובים במדד סוציו-אקונומי - - -
<היו"ר משה גפני:>
אתם מורידים מהפעילות הבין-לאומית. למה? בגלל האו"ם? למה אתם מורידים שם? למה שזה מיועד, זה חיובי, אבל למה הורדתם מהפעילות הבין-לאומית?
<שלמה פשקוס:>
הפעילות הבינלאומית היא גם התשלום שהוא תלוי שער-חליפין, הוא תלוי יחס - -

<היו"ר משה גפני:>
טוב .אז נשאר כסף?

<שלמה פשקוס:>
- - יחס תוצר. נשאר כסף.

<היו"ר משה גפני:>
זה לא בגלל ההחלטה של האו"ם? שאלות.

מי בעד אישור הפנייה, ירים את ידו. מי נגד?

הצבעה

בעד אישור הפניה – פה אחד
פנייה 188, המדע, התרבות והספורט, אושרה.

<היו"ר משה גפני:>
הפנייה אושרה.

243 עד 244, עדיין במשרד המדע.

<שלמה פשקוס:>
מדובר בפנייה שנועדה להוסיף 1.6 מיליון ₪ למשרד המדע: 800 אלף ₪ - - -
<היו"ר משה גפני:>
איפה בצלאל כשצריך אותו? עוד פעם זה לערבים.

<שלמה פשקוס:>
תכנית בחברה הערבית להוסיף נושאים ביכולת מחשוב, השתתפות של מדינת ישראל בארגון בין-לאומי חדש - - -
<היו"ר משה גפני:>
מאיץ חלקיקים.

<שלמה פשקוס:>
יש בירדן, למי שלא מכיר, מאיץ חלקיקים משותף של ישראל וירדן – אני לא זוכר את המדינה השלישית, אולי נציג משרד המדע יוכל להגיד – זה פרויקט מדע משותף עם מדינות ערביות. פרויקט מאוד מעניין.

<סתיו שפיר (המחנה הציוני):>
מה סטטוס ההתקדמות?

<שלמה פשקוס:>
של המאיץ?

<סתיו שפיר (המחנה הציוני):>
הוא כבר מאיץ?

<היו"ר משה גפני:>
בבקשה, בבקשה. תשובות.

<סתיו שפיר (המחנה הציוני):>
הוא פשוט מאוד יועיל לנו כאן בכנסת.

<חביב קטן:>
יש היום מאיץ חלקיקים שהתחילו אותו - - -

<היו"ר משה גפני:>
אני יכול לתת לכם איזה משהו להאיץ? לא חשוב.

<רחל עזריה (כולנו):>
כן. נאיץ את הדיון.

<היו"ר משה גפני:>
לא, לא הדיון.

<חביב קטן:>
הוא הוקם בהסכם תלת מדיני יחד עם מצרים וירדן בשנת 2011. השנה פג הסיכום התקציבי בגינו. הושג סיכום חדש במהלך השנה על המשך התקצוב שלו. מדובר במדענים שבאים משלושת המדינות הללו ועורכים ניסויים במאיץ. מכיוון שהגענו לסיכום רק במהלך השנה, רק כעת אנחנו מתקצבים את הנושא.

<היו"ר משה גפני:>
יש שאלות?

מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד אישור הפנייה – פה אחד
פנייה 243 עד 244, מדע, תרבות וספורט, אושרה.

<היו"ר משה גפני:>
הפנייה אושרה.

אנחנו עוברים להוצאות חירום אזרחיות, 217.
<עמיחי דוד:>
הפנייה מיועדת לביצוע שיוניים פנימיים בסעיף בסכום אפס להסטות בהתחייבויות משרד הביטחון.

<היו"ר משה גפני:>
למה עושים את השינויים האלה עכשיו?
<עמיחי דוד:>
אלה שינויים פנימיים לבקשת החשב. התאמה של התקצוב לביצוע בפועל.

<היו"ר משה גפני:>
מי בעד אישור הפנייה?

<סתיו שפיר (המחנה הציוני):>
רגע. תסבירו לנו את הקיצוצים.

<היו"ר משה גפני:>
איפה היית קודם? איפה היית? היה מאיץ חלקיקים בירדן.

<סתיו שפיר (המחנה הציוני):>
תסבירו לנו בבקשה את הקיצוצים פה.

<עמיחי דוד:>
אין פה קיצוצים. הכול פה בסכום אפס. הכול פה התאמה של התקצוב.
<סתיו שפיר (המחנה הציוני):>
רואה את הטבלה כמו שאני רואה את הטבלה?

<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד אישור הפנייה – פה אחד
פנייה 217, הוצאות חירום אזרחיות, אושרה.

<היו"ר משה גפני:>
הפנייה אושרה.

פנייה 358 זה גם כן מימון והרשאה לתקציב הביטחון.
<ליאור בראון:>
הפנייה נועדה להעביר תקציב בסך 334 מיליון ו-27,000 בתוספת של הרשאה להתחייב בסך 3 מיליארד ו-474 מיליון.

<היו"ר משה גפני:>
יש שאלות?

<בצלאל סמוטריץ (הבית היהודי):>
לא הבנתי. באיזה עמוד אנחנו?

<היו"ר משה גפני:>
תסבירי יותר.

<ליאור בראון:>
מדובר על תוספת, גם של תקציב מימון וגם של הרשאה להתחייב. תוספת תקציב המימון היא בסך 334 מיליון ו-27,000. ותוספת ההרשאה להתחייב היא בתוספת של 3 מיליארד ו-474 מיליון.
<בצלאל סמוטריץ (הבית היהודי):>
מאיפה ההרשאה להתחייב הזאת ולמה זה לא היה בפנייה של 1.8 מיליארד שעשינו ביום חמישי? העברנו ביום חמישי 1.8 מיליארד למשרד הביטחון. עכשיו רוצים רוצים להעביר עוד 334 מיליון. זה כבר 2.2 מיליארד.

<היו"ר משה גפני:>
זה לא אותו דבר.

<רחל עזריה (כולנו):>
זה אחרת - - -

<היו"ר משה גפני:>
אלה דברים שונים. אני אסביר לך אחר כך.

<ליאור בראון:>
השימושים, כמובן, הוסברו בוועדה המשותפת לתקציב הביטחון.

<בצלאל סמוטריץ (הבית היהודי):>
ומאיפה מגיעה ההרשאה להתחייב בסך 3 מיליארד פתאום?

<היו"ר משה גפני:>
אתה מדבר על הפנייה הזאת?
<בצלאל סמוטריץ (הבית היהודי):>
כן. 3.5 מיליארד.

<היו"ר משה גפני:>
בבקשה.

<ליאור בראון:>
מדובר בהרשאה להתחייב, לא במזומן - - -
<בצלאל סמוטריץ (הבית היהודי):>
- - - את זה לעמונה.

<היו"ר משה גפני:>
מה עמונה? עמונה קיבלו כסף.

<בצלאל סמוטריץ (הבית היהודי):>
- - - כמה כסף - - -

<ליאור בראון:>
כאמור, מדובר בתוספת של הרשאה. זה לא תקציב מזומן אלא רק אפשרות להתקשר בעתיד.

<בצלאל סמוטריץ (הבית היהודי):>
לא משנה, אבל גם לזה צריך כסף צבוע.

<ליאור בראון:>
השימושים עצמם יידונו בוועדה המשותפת. מדובר באיזשהו צורך - - -

<היו"ר משה גפני:>
איפה הכסף, שואל חבר הכנסת בצלאל סמוטריץ.

<בצלאל סמוטריץ (הבית היהודי):>
- - - גם תקציב הרשאה צריך להראות מקור.
<אברהם נגוסה (הליכוד):>
מה מקור התקציב?
<ליאור בראון:>
זה לא שזה מוסט או מקוצץ מאיפה שהוא. זו איזושהי הרשאה שאנחנו מחויבים באוצר לתת למשרד הביטחון - - -
<בצלאל סמוטריץ (הבית היהודי):>
אז למה זה צריך להיות ב-16', לא הבנתי. אם זו הרשאה להתחייב, למה זה לא בבסיס של 17'?

<ליאור בראון:>
כי ההתקשרות רלוונטית לשנת 16'.

<היו"ר משה גפני:>
זה ההסכם של האוצר - - -

<ליאור בראון:>
מתוקף ההסכם אנחנו מחויבים לסכום הזה בהתאם לצרכים של משרד הביטחון.

<היו"ר משה גפני:>
כן, זה ההסכם.

<אברהם נגוסה (הליכוד):>
מה מקור התקציב?

<היו"ר משה גפני:>
מהרזרבה.

<בצלאל סמוטריץ (הבית היהודי):>
למה זה לא כתוב פה? הרזרבה פה מתייחסת ל-334 מיליון שאת זה הבנו מאיפה לוקחים את זה: מהחיילים משוחררים - - -

<ליאור בראון:>
זה מתן אפשרות להתקשר. את השימושים אתה תראה בפריסות עתידיות שכמובן יוסברו בוועדה המשותפת ולא כאן.

<סתיו שפיר (המחנה הציוני):>
איך הסעיף של הוצאות חירום אזרחיות כל הזמן מקוצץ?

<ליאור בראון:>
הנציגים הרלוונטיים של המשרד יוכלו להתייחס.

<סתיו שפיר (המחנה הציוני):>
ב-2015 זה קוצץ מ-859 מיליון שקלים ל-568 מיליון שקלים. עכשיו אתם מקצצים את זה בעוד 200 מיליון שקלים. איך הוצאות חירום אזרחיות מקוצצות כל הזמן?
<תומר ניאזוף:>
הסעיף לא מקוצץ. זיהינו תתי-ביצוע בתקנות מסוימות - - -

<סתיו שפיר (המחנה הציוני):>
למה יש תתי-ביצוע?

<תומר ניאזוף:>
חלק גדול מהפרויקטים שם כמו של רשות חירום לאומית ושל פיקוד העורף בצד האזרחי שלו, הם פרויקטים ארוכי טווח: צופרים, בינוי וטיפול במקלטים, בינוי של חמ"לים וכדומה. לכן הם מתמשכים.

<סתיו שפיר (המחנה הציוני):>
יש עוד יישובים שלמים בארץ, כולל בעוטף עזה, שאין בהם מספיק מיגון, ואתם יודעים את זה. למה פרויקטים כאלה מתמשכים כל כך הרבה זמן ולא פשוט כבר סותמים את החור ומסיימים עם העניין הזה? למה אתם לא מזרזים?

<תומר ניאזוף:>
תקציבים שהתקבלו למיגון עוטף עזה נמצאים בתכניות, הם לא נפגעים אבל הוספה של תקציבים נוספים דורשת החלטות ממשלה.
<סתיו שפיר (המחנה הציוני):>
אלה לא תקציבים נוספים. אלה תקציבים שכבר היו והם מקוצצים פה.
<תומר ניאזוף:>
זה לא מקוצץ.
<היו"ר משה גפני:>
הוא אומר שזה לא.

<סתיו שפיר (המחנה הציוני):>
פער של 300 מילון שקל בהוצאות חירום אזרחיות לשנה שעברה ועוד פה 200 מיליון שקל לפחות – אני לא יודעת אם יש עוד פניות כאלה בשנה הזאת – זה לא סתם פער. מדובר בחצי מיליארד שלא מנצלים אותם כדי למגן אזרחים. אני מנסה להבין מה הסיבות לזה.
<היו"ר משה גפני:>

חברת הכנסת שפיר שואלת אם יש קיצוץ. אם יש קיצוץ – מדוע? יש שם חסר.
<תומר ניאזוף:>
שוב, לא מדובר בקיצוץ. כל התכניות שמתוקצבות והוחלט עליהן מתקדמות. חלק מהתכניות הן ארוכות טווח ולכן יש פה - - -
<היו"ר משה גפני:>
תודה רבה.

מי בעד אישור הפניות 353 עד 354, ירים את ידו.

<סתיו שפיר (המחנה הציוני):>
כל –כך ארוכות טווח שבסוף לא יהיה מימון.

<היו"ר משה גפני:>
מי נגד? את נגד?

<סתיו שפיר (המחנה הציוני):>
אני לא קיבלתי על זה תשובה.

<היו"ר משה גפני:>
מי נמנע?

הצבעה
בעד אישור הפנייה – רוב
נגד – מיעוט
נמנעים – אין
פנייה 353 עד 358, ביטחון, אושרה.

<היו"ר משה גפני:>
הפניות אושרו.

<סתיו שפיר (המחנה הציוני):>
גם במיגון של יישובי שדרות היה קיצוץ. רק שתבינו את - - -
<היו"ר משה גפני:>
זה הולך לבוא לפה עכשיו, אחרי החלטת הממשלה.

<סתיו שפיר (המחנה הציוני):>
מה הולך לבוא לפה?

<היו"ר משה גפני:>
הנושא של עוטף עזה. יש החלטת ממשלה והם צריכים גם להעביר את זה בחקיקה. יהיה פה דיון בימים הקרובים.
<סתיו שפיר (המחנה הציוני):>
היו על זה כבר 5 החלטות ממשלה, גפני.
<היו"ר משה גפני:>
בסדר, אבל מתקדם שם.

<סתיו שפיר (המחנה הציוני):>
אלה אנשים שבינתיים אין להם מיגון. 

<היו"ר משה גפני:>
זה מתקדם שם. זה לא עומד - - -
<טמיר כהן:>
224 עד 226.

<היו"ר משה גפני:>
224 עד 226, נשיא המדינה.

<איל טולדו:>
הפנייה התקציבית נועדה להגדיל את תקציב בית הנשיא בך של 2,940 אלפי ₪, מהם 256 אלף ₪ בגין תשלום של משרד הכלכלה עבור אירועי הבית הפתוח בסימן התעשייה הישראלי. כמו כן, הפנייה נועדה לבצע שינויים פנימיים בתקציב בית הנשיא שעיקרם ביצוע הסטות פנימיות בתקציב השכר עלך מנת להתאימו לביצוע בפועל.
הכסף תוקצב על מנת ליישם פרויקטים חדשים בסך 1.8 מלש"ח. בין הפרויקטים ניתן למנות מספר פרויקטים כמו סגירת פאטיו, בניית חדר אוכל לעובדים, הקמה של מבנה מטבח והחלפת הריצוף בשביל הגישה המוביל למשכן.

<בצלאל סמוטריץ (הבית היהודי):>
אלה דברים שבוצעו?

<איל טולדו:>
לא. אלה דברים שעכשיו תוגברו על מנת שיוכלו להיות מבוצעים.

<בצלאל סמוטריץ (הבית היהודי):>
בוצעה סגירת הפאטיו הזו?

<איל טולדו:>
לא, לא. זה עכשיו - - -

<בצלאל סמוטריץ (הבית היהודי):>
איך זה יחויב עכשיו? יצא כבר מכרז ויש קבלנים ורק יתנו להם הוראת ביצוע?

<רחל עזריה (כולנו):>
כן. זה בדיוק ניצול יעיל.
<איל טולדו:>
זו לא הרשאה, זה מזומן. כמו כן, תגבור תקציב השכר של בית הנשיא ב-1.1 מלש"ח. ותגבור של 2,558 שעות כוננות לטובת שיפור - - -
<עודד פורר (ישראל ביתנו):>
משהו פה לא ברור לי. אתה טוען שכבר יצא מכרז על העבודה הזו?

<איל טולדו:>
יצא. עושים את זה בהשתתפות משרד הביטחון וכבר זה - - -

<עודד פורר (ישראל ביתנו):>
אז מה היה המקור התקציבי למכרז ששוריין בעניין?

<איל טולדו:>
התקציבן של בית הנשיא פה, הוא יכול לענות על זה.

<היו"ר משה גפני:>
מי התקציבן? בבקשה, שב בבקשה ליד השולחן.
<ג'ירייס ג'השאן:>
הסכומים האלה כבר שולמו וחלקם בוצעו. זה היה ממקורות בית הנשיא. מה שאנחנו היום מקבלים זה דברים שאנחנו שילמנו בעבור כבוד הנשיא התשיעי, זכרונו לברכה. כשסיים את הקדנציה שלו היו סיכומים - - -

<היו"ר משה גפני:>
תודה רבה.

<היו"ר משה גפני:>
מי בעד אישור הפניות, ירים את ידו.
<עודד פורר (ישראל ביתנו):>
אני לא הבנתי.

<היו"ר משה גפני:>
אתה רוצה לשאול משהו?

<בצלאל סמוטריץ (הבית היהודי):>
אני לא מבין, אז הוא הסביר.

<היו"ר משה גפני:>
הוא הסביר משהו אחר.

<בצלאל סמוטריץ (הבית היהודי):>
אל תעשו צחוק מאתנו - - - תסביר מי נגד מי. סליחה שאני - - -

<היו"ר משה גפני:>
הוא הסביר.

<בצלאל סמוטריץ (הבית היהודי):>
אני מוכן לא להצביע. אם אתה רוצה שאצביע, אז - - -

<היו"ר משה גפני:>
טוב, בסדר. בבקשה תסביר עוד פעם.

<בצלאל סמוטריץ (הבית היהודי):>
יכול להיות שאני הבנתי גם, אבל - - -

<היו"ר משה גפני:>
הוא לא ידע לענות על השאלות. הוא אמר שיענה התקציבן של בית הנשיא.

<בצלאל סמוטריץ (הבית היהודי):>
אבל הוא לא ענה על השאלות. הוא הסביר שהכסף הזה הולך לדברים אחרים בכלל - - -

<היו"ר משה גפני:>
בסדר, בצלאל.

<ג'ירייס ג'השאן:>
אני אגיד את כל - - -

<בצלאל סמוטריץ (הבית היהודי):>
זה גם לא מה שכתוב. פה כתוב: שיפוצים כליים בתוך ומחוץ למשכן.

<ג'ירייס ג'השאן:>
כן. זה אחד קשור בשני. אלה שני גורמים שקשורים אחד בשני. כשכבוד הנשיא התשיעי סיים את - - -

<היו"ר משה גפני:>
כשהייתי באופוזיציה עשיתי צחוק מהנושא של הנשיא. הייתי הופך את זה לחוכא ואטלולא. אבל היום נהייתי איש רציני.

<מיקי לוי (יש עתיד):>
לנשיא, אפילו באופוזיציה - - -
<היו"ר משה גפני:>
לא, בדיוק. אז הפסקתי.

<ג'ירייס ג'השאן:>
אני כתקציבן בית הנשיא, כשאני מקבל את הסכומים בתחילת השנה - - -

<עודד פורר (ישראל ביתנו):>
גפני, זה נשמע שאתה מתגעגע לאופוזיציה.

<בצלאל סמוטריץ (הבית היהודי):>
תן לו להסביר.

<ג'ירייס ג'השאן:>
כתקציבן בית הנשיא, כשאני מקבל את המספרים בתחילת השנה, אני עושה ישיבות עם מנהלי המחלקות ומייעדים את התקציבים של כל תקנה ותקנה. אחת מהתקנות בבית הנשיא נקראת "אמצעי ביטחון". התקנה הזו מיועדת לכל הנושאים ולכל הפרויקטים של האבטחה בבית הנשיא.
כשכבוד הנשיא התשיעי, זכרונו לברכה, סיים את הקדנציה שלו כנשיא, היה סיכום גם עם משרד ראש הממשלה שכל הנושא של האבטחה שלו כנשיא לשעבר, יחול על בית הנשיא. כל ההוצאות של האבטחה שלו, גם בארץ וגם בחו"ל, היו בחלק מהתקציב של בית הנשיא, למרות שבית הנשיא לא קיבל תקציב עבור ההוצאות האלה.
זה שאנחנו יוצאים לפרויקטים בנוסף להוצאות שחלו עלינו בגין אבטחתו של הנשיא התשיעי, זה מכביד על התקציב של בית הנשיא ולכן היום אנחנו נפגשים פה כדי לקבל את הכסף הזה.
<בצלאל סמוטריץ (הבית היהודי):>
אז למה זה לא כתוב פה? למה אתם לא כותבים בפנייה שאתם נותנים תוספת תקציבית לבית הנשיא עבור אבטחה לנשיא התשיעי, אז היינו - - -

<איל טולדו:>
אני אסביר את הנקודה. שמנו בתחילת השנה - - -

<בצלאל סמוטריץ (הבית היהודי):>
זה מסוג הדברים, אם היית שואל אותי, שיתוקצב בבסיס של 17'-18'.

<היו"ר משה גפני:>
אין צורך. בבקשה תענה למה זה לא כתוב.
<איל טולדו:>
בתחילת השנה, לפי הצפי שלנו לעלות האבטחה של הנשיא פרס, שמנו תקנה בתוך הסעיף על מנת לממן את זה. אכן מימנו את זה בפועל מתקנה זו. לכן, מדובר בהסטות פנימיות ולא בתוספת תקציבית. התוספת התקציבית נבעה בגלל גירעון השכר ומימון של פרויקטים נוספים, כפי שאמרתי בהתחלה.
<בצלאל סמוטריץ (הבית היהודי):>
עכשיו לא הצלחתי - - -

<איל טולדו:>
למה?

<בצלאל סמוטריץ (הבית היהודי):>
אחר כך בבג"ץ לא יעמוד הפרוטוקול הזה. תעזור להם קצת לעשות סדר. מה שאתה אומר לי זה בעצם: לקחנו כסף מהפרויקטים הפנימיים – מכיוון שהסעיף של האבטחה - - -
<היו"ר משה גפני:>
למה? אני אסביר לך?
<בצלאל סמוטריץ (הבית היהודי):>
אני רוצה להבין שהסעיף של האבטחה - - -

<היו"ר משה גפני:>
אני אסביר לך, נורא פשוט. הם הכינו את הסעיף הזה. הסעיף הזה לא לקח בחשבון דברים שהתרחשו במהלך השנה. הוא התקציבן, ברגע שהוא - - -

<בצלאל סמוטריץ (הבית היהודי):>
לקח מהתקציב של - - -

<איל טולדו:>
הפוך. לקחנו בחשבון את תקציב האבטחה שיגדל במהלך השנה.

<היו"ר משה גפני:>
לקחתם בחשבון? הייתם צריכים לכתוב את זה.

<איל טולדו:>
ולכן - - -

<בצלאל סמוטריץ (הבית היהודי):>
אתה לקחת כסף מהבינוי לאבטחה. עכשיו משלימים לך בבינוי. אם זה כך, זה הגיוני.

<ג'ירייס ג'השאן:>
אני אגיד לך את הסכומים המדויקים. יש חוזה שנחתם עם חברת "מודיעין אזרחי בע"מ" בהיקף שנתי של 2.4 מיליון שקל. זה מה שנקרא הוצאות אבטחה של הנשאי התשיעי בארץ. יש תוספת אחרת שהיא כל הנושא של אבטחה של כבוד הנשיא התשיעי, זכרונו לברכה, בחו"ל. כשהוא נוסע לחו"ל, יש אבטחה שלו בחו"ל. בסך הכול, הסכומים האלה לא היו בבסיס התקציב. תמיד מקבלים במסגרת התקציב על שינויו.
<בצלאל סמוטריץ (הבית היהודי):>
אתה אומר שאת היית צריך לשלם את זה מפרויקט - - -

<ג'ירייס ג'השאן:>
אנחנו כבר שילמנו את זה. הביצוע הוא מאה אחוז. שילמנו את זה. אבל כשאני עכשיו רוצה לבצע - - -

<בצלאל סמוטריץ (הבית היהודי):>
- - - שילמת את זה מתוך התקנות האלה.
<היו"ר משה גפני:>
בשעתו הייתי שואל לאן הוא נסע ומה.

<מיקי לוי (יש עתיד):>
אנחנו קצת יותר אחראיים.
<בצלאל סמוטריץ (הבית היהודי):>
ממאה ועשרים לא שואלים.

<היו"ר משה גפני:>
מי בעד אישור הפנייה, ירים את ידו. מי נגד? מי נמנע?

הצבעה
בעד אישור הפנייה – פה אחד
פנייה 226 עד 226, נשיא המדינה, אושרה.
<היו"ר משה גפני:>
הפנייה אושרה. תודה רבה לך, אדוני התקציבן.
<ג'ירייס ג'השאן:>
תודה רבה לכם.

<היו"ר משה גפני:>
אנחנו עוברים עכשיו למשרד הכלכלה. אייפה שטיינמץ?

<מיקי לוי (יש עתיד):>
מה המספר?

<טמיר כהן:>
עמוד 70.

<היו"ר משה גפני:>
עמוד 70. פנייה 246 עד 251. מה אתה רוצה מאתנו? פשקוס, בכבוד. יש לכם 5 פניות.

<שלמה פשקוס:>
אלה חלקים שונים במשרד הכלכלה, אז חלק אני אציג וחלק עידו סופר יציג.

<היו"ר משה גפני:>
בסדר, בבקשה.

<שלמה פשקוס:>
הפנייה עוסקת בתקציב המדען הראשי. היא נועדה, קודם כל, להוסיף לו - - -

<היו"ר משה גפני:>
זה מה שאמרו לי? שטיינמץ, איפה אתה?

<מיקי לוי (יש עתיד):>
גמרתם לו את החיים. כמה הורדתם?

<היו"ר משה גפני:>
אתם אומרים כל הזמן שאני מעכב את הנושא הזה של הפיתוח – זה לא זה? של איצקוביץ - - -

<מיקי לוי (יש עתיד):>
זה לא המדען הראשי?

<שלמה פשקוס:>
נחום איצקוביץ ממרכז ההשקעות ואבי חסון זה המדען הראשי.

<היו"ר משה גפני:>
לא. בגלל שאמרו שאני מעכב את כל ההשקעות. במסגרת זה שאני הורס את המדינה, אני מעכב גם את ההשקעות. התקשר אלי מישהו בשבוע שעבר – לא אתם שלחתם אותו? איזה צעקות: מה אתה מעכב? אני לא יכול לפתח. חבר שלי, יש לו מפעל ענק. הוא זכאי לקבל ממרכז ההשקעות. הוא אומר לי: הם כולם אומרים שאתה מעכב את זה. חבל שלא עשיתי לו הכרות עם סתיו שפיר. לא בגלל משהן. אני מעכב אבל האת היא שאני הלכתי על פי הנוהל. הסברתי לו – הוא הבין.
<שלמה פשקוס:>
כ-188 מיליון ₪ לטובת התאמת מזומנים לקצב ביצוע. 20 מיליון ₪ לפרויקט משותף עם משרד המדע לטובת תמיכה בחברות מתחום החלל. וכ-9 מיליון ₪ ממינהלת תחליפי נפט לטובת תמיכה בפרויקטים מתחום התחבורה החכמה ותחליפי הנפט.
<מיקי לוי (יש עתיד):>
מה היה בסיס התקציב של המדען הראשי בספר התקציב?
<היו"ר משה גפני:>
אתם מורידים במוסדות להשכלה גבוהה? אולי תסבירו.
<שלמה פשקוס:>
רק שהוא יסיים להסביר - - -

<עידו שלמה סופר:>
תקצוב של 5 מיליון ₪ בהרשאה להתחייב. מדיבר כאן על כתב אישור שניתן במסגרת מסלול סיוע להרחבת מפעלים שהועתקו מגוש קטיף. זה כתב אישור שניתן עוד ב-2011. כעט, כשרוצים לבצע את ההשקעה וצריך לקבל את המענקים, אנחנו נותנים בפועל את המזומן ואת ההרשאה. זה יותר משהו טכני.
מעבר לכך, 2.5 מיליון ₪ למינהל סחר חוץ בהתאם לסיכום בין המשרדים בנוגע לעידוד יצואנים מהמגזר הערבי במסגרת תכנית "כסף חכם". זה בעצם מענקים מוגדלים ליצואנים מהמגזר הערבי. מעבר לכך, ביצוע שינויים פנימיים במשרד הכלכלה.

<סתיו שפיר (המחנה הציוני):>
השכלה גבוהה – קיצצתם גם בשבוע שעבר מעל 100 מיליון שקלים בהשכלה גבוהה ועכשיו עוד פעם קיצוץ של 112 מיליון.
<היו"ר משה גפני:>
אני שאלתי.
<סתיו שפיר (המחנה הציוני):>
שאלה מצוינת של גפני.

<שלמה פשקוס:>
כמו שהוועדה יודעת, בשנת 2015, בגלל התקציב שאושר ממש בסוף השנה, עשו הקדמות ביצוע, עשו הקדמת זרם תשלומים בתקציבים החברתיים על חשבון תקציב 2016, זה כ-200 מיליון שקלים  בשתי פניות שבוצעו. בעצם הוקדמו תשלומים שהמדען הראשי לא הצליח לבצע בגלל אישור התקציב המאוחר. הוקדם התקציב החברתי של השכלה גבוהה ועכשיו מועבר חזרה למדען הראשי. אם אפשר לראות את הפניות של שהנה שעברה, אפשר לקרות שזה עבר מהמדען הראשי להשכלה גבוהה.
<מיקי לוי (יש עתיד):>
אתה עוסק עם המדען הראשי?
<שלמה פשקוס:>
בוודאי.

<מיקי לוי (יש עתיד):>
כמה היה בסיס התקציב בספר התקציב ב-2016?

<שלמה פשקוס:>
למיטב זכרוני, 1.3.

<מיקי לוי (יש עתיד):>
1.7 – אני אעזור לך.

<שלמה פשקוס:>
ב-2016?

<מיקי לוי (יש עתיד):>
כן. או ב-2015? כמה הוא היום?

<סתיו שפיר (המחנה הציוני):>
1.2 היה ב-2015.

<שלמה פשקוס:>
ב-2017 או ב-2016?

<מיקי לוי (יש עתיד):>
ב-2017.

<שלמה פשקוס:>
ב-2017 הוא יעמוד על כ-1.5.

<סתיו שפיר (המחנה הציוני):>
יעמוד על 1.3 ב-2017.

<מיקי לוי (יש עתיד):>
בול.

<סתיו שפיר (המחנה הציוני):>
ובשנת 2016 הוא עמד על 1.6, אבל לא יודעת מה היה הביצוע של זה.

<שלמה פשקוס:>
האם את מדברת על בסיס התקציב או על - - -

<קריאה:>
אתם מסתכלים על המזומן - - -

<סתיו שפיר (המחנה הציוני):>
1.6 על שינויו - - -

<מיקי לוי (יש עתיד):>
מה זה רלוונטי? קיצצו 300 מיליון. לא אתם. בתחום המדען הראשי קוצצו 300 מיליון.

<שלמה פשקוס:>
3830 בשנת 2017 - - -

<מיקי לוי (יש עתיד):>
תביא את אבי, תבדוק אתו.

<סתיו שפיר (המחנה הציוני):>
1.34 ב-2017.

<שלמה פשקוס:>
בואו נבדיל בין מזומן לבין הרשאה להתחייב. תקציב המדען הראשי בגלל שאלו פרויקטים ל-3 שנים הוא תקציב הרשאה להתחייב. זה בתקציב הפעילות. זה מה שחשוב. היתר הוא מזמנים כמו למשל מה שאנחנו מביאים עכשיו ושנגזרים מקצב הביצוע, שאנחנו שמים איזשהו אומדן.
צריך לזכור ש-1.3 לא לוקח בחשבון את ההכנסה מתמלוגים. יש כחצי מיליארד שקל הכנסה מתמלוגים בהוצאה מותנית בהכנסה, ולכן סך תקציב המזומן הוא יותר לכיוון של כמעט 2 מיליארד שקלים של המדען הראשי.

אבל מה שחשוב למדען הראשי, והמספרים שתמיד מתפרסמים והמדען הראשי מדבר עליהם, זה תקציב ההרשאה להתחייב שלו. תקציב ההרשאה להתחייב בסעיף 3830 לשנת 2017, אם אני לא טועה – אין לי פה את המספרים המדויקים – הוא כ-1.7 מיליארד. דווקא 1.7 ולא 1.5 - - -

<סתיו שפיר (המחנה הציוני):>
איפה אשפר לראות את זה?

<שלמה פשקוס:>
בספר התקציב, בספר הכחול - - -

<סתיו שפיר (המחנה הציוני):>
סליחה, באמת. כמו שאתה עכשיו לא הבאת לנו את המספרים המדויקים כי אין מולך את הספר הכחול, אני מסתכלת על הנתונים שאתם מפרסמים, משם אני שואבת את הנתונים - -

<שלמה פשקוס:>
מרכת פיסקלית דיגיטלית.

<סתיו שפיר (המחנה הציוני):>
משם אני שואבת את הנתונים.

<שלמה פשקוס:>
סעיף 3830, יש הרשאה להתחייב גם אם אני לא - - -

<סתיו שפיר (המחנה הציוני):>
תגיד לנו באיזה תקנות זה משפיע.

<שלמה פשקוס:>
3830, כל התחום.

<סתיו שפיר (המחנה הציוני):>
לא. תקנות.

<שלמה פשקוס:>
תקנות ספציפית לפנייה הזאת?

<סתיו שפיר (המחנה הציוני):>
כן.

<שלמה פשקוס:>
לוועדה הוגשו התחומים כמו שמוגש לוועדה. אני כבר אגיד מה התקנות. תקנה 38300101 - - -
<סתיו שפיר (המחנה הציוני):>
רגע, רגע. לאט סליחה. למה אתה ממשיך להגיד כשאני מבקשת ממך להאט? תאט ותגיד לנו רשימה של תקנות כדי שנוכל לבדוק אותן.

<שלמה פשקוס:>
מדובר בכ-20 תקנות. אני יכול לעבור עליהן.
<היו"ר משה גפני:>

לא, לא.
<סתיו שפיר (המחנה הציוני):>
התקנות המשמעותיות.

<היו"ר משה גפני:>
תיתן לה אחרי זה את מספרי התקנות.

<רחל עזריה (כולנו):>
אנחנו סומכים עליך.

<היו"ר משה גפני:>
לא הצלחנו להגיע לזה. בבקשה, תיתן לה.

מי בעד אישור הפניות, ירים את ידו. מי נגד? מי נמנע?

הצבעה

בעד אישור הפנייה – רוב
נגד – מיעוט
נמנעים – אין
פנייה 246 עד 251, תמיכות בענפי המשק, אושרה.

<היו"ר משה גפני:>
הפניות אושרו.

266 עד 267. מה זה עכשיו? בבקשה.

<עידו שלמה סופר:>

הפנייה נועדה להעברת סך של 23,762 אלפי ₪ מהמטה הקיברנטי הלאומי למשרד הכלכלה לפעילות משותפת. מתוכם 18 מיליון עבור תכנית "קידמה" ביחד עם הרשות לחדשנות, בעיקר מענקים מוגדלים לחברות סייבר; 5.7 מיליון ₪ לפעילות לעידוד הייצוא בתחום הסייבר, גם כן מענקים ליצואנים בתחום הסייבר.

מעבר לכך, הגדלת תקציב כלי הסיוע של מינהל סחר-חוץ ב-5,000 אלפי ₪ בהתאם לביקוש יותר גדול ממה שנצפה שזו בהחלט מגמה חיובית בייצוא. מעבר לכך, שינויים פנימיים בתקציב ההרשאה של מרכז ההשקעות, על זה דיבר יו"ר הוועדה, מדובר כאן ספציפית בהעברה של 24 מיליון ₪ ממסלולי תעסוקה בשכר גבוה למענקי חוק עידוד בהתאם - - -
<היו"ר משה גפני:>
יש שאלות?
<סתיו שפיר (המחנה הציוני):>
עידו, נאמר לנו לפני כמה ימים בוועדת שקיפות שימסרו לנו את התקנות המדויקות שאליהם התווסף במשרד הכלכלה תקציב לצפון. עד עכשיו לא קיבלנו את הרשימה של התקנות האלה וגם לא את כמות התקציב. נאמר שם סכום שאומר אולי מאות מיליונים. לא הסבירו לנו אם זה 200 מיליון או 900 מיליון.

<רחל עזריה (כולנו):>
יש כלל ידוע שלא מערבבים שמחה בשמחה ובטח בחג אנחנו נעבוד לפי זה.
<עידו שלמה סופר:>
כפי שנאמר - - -

<היו"ר משה גפני:>
אם אפשר, בבקשה להעביר לחברת הכנסת סתיו שפיר את מספרי התקנות.
<סתיו שפיר (המחנה הציוני):>
למה? הוא רוצה לענות.

<היו"ר משה גפני:>
בבקשה.

<עידו שלמה סופר:>
יו"ר הוועדה. התכנית הזאת, לכשתפורסם – תפורסם עם התקציב - - -

<היו"ר משה גפני:>
אי-אפשר להעביר - - -

<סתיו שפיר (המחנה הציוני):>
אבל עבר תקציב.

<עידו שלמה סופר:>
- - - התכנית טרם אושרה. זה יהיה לא אחראי מצדי - - -

<היו"ר משה גפני:>
בסדר. להעביר לא את מספרי התקנות. נורא פשוט.

<עידו שלמה סופר:>
אני מציע שכשהתכנית תאושר, יועבר - - -

<סתיו שפיר (המחנה הציוני):>
רגע, התקציב כבר אושר, עידו. תקציב המדינה אושר.

<עידו שלמה סופר:>
התכנית לצפון, ככל הידוע לי, טרם אושרה.

<סתיו שפיר (המחנה הציוני):>
אבל תקציב המדינה אושר. כחלון עמד בכנסת ואמר שתכנית הצפון נמצאת בתקציב המדינה.

<עידו שלמה סופר:>
חברת הכנסת שפיר, אני לא מתכוון להיכנס לפינה - - -

<היו"ר משה גפני:>
בדיוק. אתה גם לא חייב.

<סתיו שפיר (המחנה הציוני):>
אבל הוא נציג המשרד. הוא אמר שזה בתוך התקציב.

<היו"ר משה גפני:>
בסדר. אבל יש לך את הבמות לעשות את זה.

<סתיו שפיר (המחנה הציוני):>
למה הוא אמר שזה בתקציב אם זה לא בתקציב?

<בצלאל סמוטריץ (הבית היהודי):>
את יודעת הכול, לא?

<סתיו שפיר (המחנה הציוני):>
הוא אמר שזה כבר בתוך התקציב.

<היו"ר משה גפני:>
מי בעד אישור הפניות, ירים את ידו. 

<סתיו שפיר (המחנה הציוני):>
אם זה בתוך התקציב, הם צריכים לדעת - - -

<היו"ר משה גפני:>
מי נגד? מי נמנע?

<סתיו שפיר (המחנה הציוני):>
אני נגד ומבקשת רביזיה.

הצבעה

בעד אישור הפנייה – רוב
נגד – מיעוט
נמנעים – אין
פנייה 266 עד 267, תמיכה בענפי המשק, אושרה.

<היו"ר משה גפני:>
הפניות אושרו.

271 עד 273. שטיינמץ, אני יכול להגיד לחבר שלי שאושר? בסדר? יש רביזיה. אני לא יכול להגיד לו כלום. 271 עד 273.
<עידו שלמה סופר:>
הסעיף הזה, בניגוד לסעיף שעבר, סעיף 38, זה סעיף 36. הפנייה נועדה לבצע מספר שינויים. ראשית, תקצוב תכנית השכר של המשרד ב-36 מיליון בהתאם לביצוע בפועל. מתוכם עיקר ההוצאה היא לפרישת עובדים. מדובר כאן במענקים לפי תכנית הפרישה שאושרה על ידי הנציבות. זה עיקר התקציב.

מעבר לך, תקצוב תכנית התפעול של המשרד ב-10.7 מיליון. 8 מיליון ₪ הועברו ממשרד רוה"מ עבור מערכת תמ"ר, שזו המערכת שאתה משרדי הממשלה עושים את תכניות העבודה השנתיות שלהם. 4.1 מיליון ₪ מתקציב הרשות לפיתוח כלכלי של מגזר המיעוטים, בין היתר, לקידום מחקרים בתחומים כלכליים. מעבר לכך, 5 מיליון ₪ ממינהלת "תנופה" למרכז ההשקעות - - -

<סתיו שפיר (המחנה הציוני):>
מינהלת תנופה כבר לא קיימת יותר משנה.

<עידו שלמה סופר:>
זה כתב אישור שניתן בשנת 2010 או 2011. כתב האישור ניתן ללא כיסוי תקציבי ועכשיו החברה מתכוונת להגיש דרישה למענקים וכעת אנחנו מתקצבים את ההרשאה ומינהלת "תנופה" מעבירה את המזומן כפי שהיא הייתה אמורה לעשות בשנת - - -

<סתיו שפיר (המחנה הציוני):>
אבל אין מינהלת "תנופה". מאיפה עובר המזומן?

<עידו שלמה סופר:>
מהתקציב שקיים שם שיועד למטרה הזו. עובר למשרד הכלכלה - - -

<סתיו שפיר (המחנה הציוני):>
אתה אומר לי שקיים תקציב בתוך מינהלת שלא קיימת?

<עידו שלמה סופר:>
זה תקציב ששוריין למטרה הזאת.

<סתיו שפיר (המחנה הציוני):>
שאלתי שאלה מאוד ברורה.

<סיון ינקוביץ:>
מינהלת תנופה נסגרה, הטיפול בכל הנושאים שטופלו על ידי מנהלת תנופה עברו ליחידה אורגנית בתוך משרד החקלאות עם הסעיפים התקציביים הרלוונטיים שהיו בעבר במינהלת תנופה. המקור התקציבי הוא משם.
<בצלאל סמוטריץ (הבית היהודי):>
את החטא שלכם עוד לא - - -

<סתיו שפיר (המחנה הציוני):>
בישיבה הקודמת, כשאתם קיצצתם - - -

<בצלאל סמוטריץ (הבית היהודי):>
לפחות לרכך קצת - - -

<סתיו שפיר (המחנה הציוני):>
חטא של מי?

<בצלאל סמוטריץ (הבית היהודי):>
החטא שלכם. אתם עשיתם - - -

<סתיו שפיר (המחנה הציוני):>
ביבי עשה. שרון עשה. עכשיו השמאל עשה? איזה חצוף אתה, זה לא יאמן. אני רוצה להבין, יש עדיין 400 משפחות ממפוני גוש קטיף, בלי בית 11 שנים אחרי הפינוי מגוש קטיף. מינהלת "תנופה" לא הצליחה עד היום להעביר לי סכום של מה קרה ל-13 מיליארד שקלים שהועברו אליה לטיפול במפוני גוד קטיף.

<היו"ר משה גפני:>
כתב האשמה חמור.

<סתיו שפיר (המחנה הציוני):>
מאוד חמורה. בישיבה הקודמת קיצצתם מהטיפול במפוני גוש קטיף. שאלתי אתכם אם זה מינהלת "תנופה", אמרתם לי: לא, לא, מינהלת "תנופה" כבר לא קיימת. עכשיו רוצים להעביר כסף ממינהלת "תנופה". אני לא מבינה: היא קיימת? היא לא קיימת?

<היו"ר משה גפני:>
היא לא קיימת.

<סתיו שפיר (המחנה הציוני):>
יש שם כסף, אין שם כסף? תסגרו על עצמכם.

<היו"ר משה גפני:>
טוב. הגבת ענתה, מה שמך?

<סתיו שפיר (המחנה הציוני):>
סיון. אני לא הבנתי מה התשובה שלה. מה התשובה?

<היו"ר משה גפני:>
היא אמרה שהכול עבר למשרד החקלאות, עם הסעיפים התקציביים.

<סתיו שפיר (המחנה הציוני):>
אבל עכשיו אומר לנו עידו שיש כסף ממינהלת "תנופה".

<היו"ר משה גפני:>
לא. הוא לא אמר את זה.

<סתיו שפיר (המחנה הציוני):>
כתוב פה בדברי ההסבר המגוחכים ששלחתם מינהלת "תנופה".

<עידו שלמה סופר:>
למה מגוחכים?

<סתיו שפיר (המחנה הציוני):>
כי זה לא דברי הסבר. זה לא מסביר שום דבר לכנסת. זה שיש פה מילים ויש פה משפטים, לא הופך את זה להסבר.

<היו"ר משה גפני:>
הבנתי.

<עידו שלמה סופר:>
יש שאלה קונקרטית - - -
<סתיו שפיר (המחנה הציוני):>
מה הבנת? כמה כסף מושקע באמת - - -

<היו"ר משה גפני:>
שניהם אמרו. הם אמרו אותו דבר: מינהלת "תנופה" לא קיימת, הסעיפים התקציביים וכל הנושא עברו למשרד החקלאות. הם מעבירים את הכסף הזה. זה מיועד לזה.
<סתיו שפיר (המחנה הציוני):>
אז למה כתוב פה מינהלת "תנופה"? מתי יהיו ל-400 משפחות בית?
<היו"ר משה גפני:>
הדיון הוא לא מינהלת "תנופה".

<עידו שלמה סופר:>
מדובר כאן על הקצאת מענק. אני לא יודע לענות על ה-400 משפחות - - -
<היו"ר משה גפני:>
מה שאת אומרת זה כתב האשמה חמור. אני מסכים אתך.

<סתיו שפיר (המחנה הציוני):>
אז למה אתה לא עוזר לי פה להוציא - - -

<היו"ר משה גפני:>
בגלל שזה לא רלוונטי להעברה הזאת. באמת.
<סתיו שפיר (המחנה הציוני):>
כתוב פה מינהלת "תנופה" כשאין כזאת מינהלת יותר, והיא לא יודעת להעביר - -

<היו"ר משה גפני:>
אז אין מינהלת - - -

<סתיו שפיר (המחנה הציוני):>
- - היא לא יודעת להעביר את התקציב שלה - - -

<היו"ר משה גפני:>
מי בעד אישור הפנייה - - -

<סתיו שפיר (המחנה הציוני):>
אותו סיפור כמו שהיה בחטיבה להתיישבות: היא לא יודעת להעביר את התקציב שלה. בסוף הדבר הזה מגיע למשטרה. אתה הרי יודע מה קורה שם.

<היו"ר משה גפני:>
היא ענתה, היא ענתה.

מי בעד אישור הפניות, ירים את ידו.

<בצלאל סמוטריץ (הבית היהודי):>
היא לא מפסיקה לאיים היום. זה מדהים.

<היו"ר משה גפני:>
מי נגד?

<סתיו שפיר (המחנה הציוני):>
למה? ממפוני גוש קטיף לא אכפת לך?

<מיקי לוי (יש עתיד):>
תצביעי נגד לפחות.

הצבעה

בעד אישור הפנייה – רוב
נגד – מיעוט
נמנעים – אין
פנייה 271 עד 373, כלכלה, אושרה.

<היו"ר משה גפני:>
הפניות אושרו.

<בצלאל סמוטריץ (הבית היהודי):>
אני אכפת לי - - -

<סתיו שפיר (המחנה הציוני):>
אכפת לך?

<מיקי לוי (יש עתיד):>
למה? כי אני לא אוהב שזה במשרד החקלאות. הכול במשרד החקלאות עקום. הכול.

<סתיו שפיר (המחנה הציוני):>
- - - מוזיאון חי.
<בצלאל סמוטריץ (הבית היהודי):>
מה אתה אומר? אתה מוכן לטפל במגורשים? אתה לא - - -

<מיקי לוי (יש עתיד):>
בצלאל - - -

<סתיו שפיר (המחנה הציוני):>
10 שנים לא דאגת להם.

<בצלאל סמוטריץ (הבית היהודי):>
10 שנים, היחידי - - -

<סתיו שפיר (המחנה הציוני):>
ממשלות ימין שלא דאגו להם.

<מיקי לוי (יש עתיד):>
- - - לא ידעתם לפתור את זה.

<בצלאל סמוטריץ (הבית היהודי):>
ואתם לא מפסיקים להתעלל בהם בביורוקרטיה. אתה לא מתבייש?
<מיקי לוי (יש עתיד):>
שטויות, בחייך.

<היו"ר משה גפני:>
פניות 297 עד 299.

<בצלאל סמוטריץ (הבית היהודי):>
נגד כל מי שמטפל בהם. זה הכול.

<מיקי לוי (יש עתיד):>
נו, באמת.

<סתיו שפיר (המחנה הציוני):>
ממשלות ימין שהפקירו אותם. זה אתם. קח על זה לפחות אחריות.

<היו"ר משה גפני:>
מישהו יכול לענות? להתגבר על מה שקורה פה. בואו נדליק נרות חנוכה.

<סתיו שפיר (המחנה הציוני):>
לעמונה דאגת ל-130 מיליון שקלים. ויושבים פה אנשים שקיבלו 13 מיליון שקלים ואיכשהו הכסף נתקע אצל השר שלך. שר החקלאות.

<היו"ר משה גפני:>
תודה.

<בצלאל סמוטריץ (הבית היהודי):>
פשוט חצופה. ילדה קטנה.
<היו"ר משה גפני:>
299-297.
<יעל לינדנברג:>
הפנייה נועדה - - -
<סתיו שפיר (המחנה הציוני):>
מה אמרת עכשיו?

<היו"ר משה גפני:>
סתיו, היא מדברת.

<סתיו שפיר (המחנה הציוני):>
אני מבקשת שתתייחס - - -

<בצלאל סמוטריץ (הבית היהודי):>
את ילדה קטנה ואני לא חוזר בי מהאמירה הזאת.

<היו"ר משה גפני:>
די, די.

<סתיו שפיר (המחנה הציוני):>
ככה בצלאל ידבר פה בוועדה? אני שואלת שאלת שאלות על מפוני גוש קטיף וככה אתה מגיב? תתבייש לך. יש לך איזושהי אכפתיות למדינה? איזושהי אכפתיות לאנשים?

<רחל עזריה (כולנו):>
- - - לדבר אליה ככה זה לא מכובד, זה לא מכבד אותך, בצלאל.

<היו"ר משה גפני:>
תעזבי אותו, תעזבי.

<סתיו שפיר (המחנה הציוני):>
תסלח לי,  שככה ידבר פה ועלי אתה מאיים לצאת מהוועדה ואותו אתה משאיר?

<היו"ר משה גפני:>
לא אמרתי לצאת מהוועדה. קראתי אותך לסדר על דברים אחרים. עכשיו דווקא דיברתי אליו.

<סתיו שפיר (המחנה הציוני):>
אז תוציא אותו מהוועדה. פעם אחת תגן פה - -
<היו"ר  משה גפני:>
אין לי עוזרת לענייני יושב-ראש ועדת הכספים.

<סתיו שפיר (המחנה הציוני):>
- - על זכותם של חברי הכנסת לקבל את - - -

<היו"ר משה גפני:>
אני אוציא אותו.

<עודד פורר (ישראל ביתנו):>
אני מציע לדון בוועדת הכנסת על המינוי של עוזרת ליושב-ראש.

<היו"ר משה גפני:>
לא. אין מינוי.

<בצלאל סמוטריץ (הבית היהודי):>
האובססיה שיש לה לאורי אריאל. מדהים.

<סתיו שפיר (המחנה הציוני):>
אורי אריאל גנב כספים שמיועדים לאנשים שאין להם בית.

<בצלאל סמוטריץ (הבית היהודי):>
את ילדה קטנה וחצופה ושקרנית - - -

<סתיו שפיר (המחנה הציוני):>
אתם משתמשים בכאב שלא נשים כדי להביא עוד כספים. אתם משתמשים בכאב של אנשים, במצוקה של אנשים כדי לגנוב עוד תקציבים לחברים שלכם. זה מה שאתם עושים. ואם היה לך לב, אם היה לך אכפת מאנשים, אם היה אכפת לך מהמדינה, היית דואג לקבל פה - - - בדיוק כמוני. אבל לא אכפת לך.

<היו"ר משה גפני:>
בצלאל, מספיק.

<סתיו שפיר (המחנה הציוני):>
גפני, תוציא אותו.

<היו"ר משה גפני:>
אני לא רוצה.

<סתיו שפיר (המחנה הציוני):>
לא יכול להיות שהוא יגיד לי - - -

<היו"ר משה גפני:>
אני לא רוצה. אל תגידי על שר בממשלה גנב.

<בצלאל סמוטריץ (הבית היהודי):>
את יכולה להגיד גנב ואני לא יכול להגיד ילדה קטנה?

<סתיו שפיר (המחנה הציוני):>
אני אומרת רק את האמת. רק את האמת. אורי אריאל גנב - - -

<רחל עזריה (כולנו):>
יורד מהפסים - - - לא מכבד בשום דרך - - - הגזמתם לגמרי.

<סתיו שפיר (המחנה הציוני):>
רק את האמת אני אומרת ויש כבר בדיקות של מבקר המדינה, דוח מאוד חמור של מבקר המדינה על התנהלות של אורי אריאל, גם בחטיבה להתיישבות וגם בנושאים אחרים ועכשיו גם הסיפור של ההתנתקות נמצא בבדיקה. זה מה שקרה. ואתה ששלחת מכתב לגופים המתוקצבים שלכם בבית היהודי ודרשת מהם לפעול  בשבילכם בבחירות כדי לקבל כסף מהמדינה, מהכסף של כולנו. אתה זה שצריך להתנצל פה ולהתבייש.

<בצלאל סמוטריץ (הבית היהודי):>
די כבר עם האובססיה הילדותית - - -

<סתיו שפיר (המחנה הציוני):>
תתבייש. איך אתה אומר את זה גם בחיוך. לא אכפת לך מהציבור, לא אכפת לך מהמדינה. המדינה בשבילכם זה רק כלי שאפשר לקחת ממנו כסף, לנצל אותו בשביל החברים שלכם ולזרוק.
<היו"ר משה גפני:>
סתיו, סתיו. מספיק.

<סתיו שפיר (המחנה הציוני):>
לא אכפת לכם מהמדינה. אם אנטי-ציונים בצורה הכי חומרה שיכולה להיות.

<בצלאל סמוטריץ (הבית היהודי):>
אנחנו אנטי-ציונים?

<סתיו שפיר (המחנה הציוני):>
פשוט לא אכפת לכם.

<היו"ר משה גפני:>
סתיו, אני באמצע דיון עכשיו. גמרנו.

<סתיו שפיר (המחנה הציוני):>
אתה לא תיתן, גפני, שיתייחסו - - -
<יעל לינדנברג:>
הפנייה נועדה לבצע העברה בסך של 4.185 מיליון שקלים מהמשרד לביטחון פנים ומהרשות לפיתוח כלכלי ולבצע שינויים פנימיים בתקציב המשרד, בין היתר, לטובת הפעולות הבאות: תקצוב בסך 37 מיליון שקלים בהרשאה להתחייב עבור שיפוץ מבני בתי ספר מקצועיים צמודי-מפעל בהתאם לסיכום שנחתם מול המשרד; תקצוב בסך 44 מיליון שקלים לטובת בינוי מעונות-יום בהתאם לקצב הבצוע בפועל; תקצוב של 702 אלפי ₪ ו-8 מיליון בהרשאה עבור הכשרת הנדסאיות חרדיות לשנת הלימודים תשע"ז; ותקצוב בסך של 5 מיליון - - -
<היו"ר משה גפני:>
מה זה הנדסאיות חרדיות?

<יעל לינדנברג:>
יש תקצוב שיוצא לטובת הכשרה של הנדסאיות חרדיות ומתחייבים לשנת הלימודים תשע"ז.

וכן תקצוב בסך של 500 אלפי ₪ עבור קידום תעסוקה בדרום. זה לטובת כפר שיקומי "אלי נגב" בהתאם להחלטת ממשלה בנושא.

<היו"ר משה גפני:>
יש שאלות?
<סתיו שפיר (המחנה הציוני):>
למה כל הכסף הזה עובר רק עכשיו?

<היו"ר משה גפני:>
שאלה טובה.

<יעל לינדנברג:>
כמו שמפורט, חלק מהדברים לצורך העניין - - - בינוי מעונות יום זב באמת בהתאם לקצב הביצוע בפועל. מדובר בהעברת תקציבי מזומן כי ההרשאה כבר קיימת.
<סתיו שפיר (המחנה הציוני):>
הם יוכלו להשתמש בכסף הזה עכשיו בשבועיים שנותרו בדצמבר?

<דוד שטינמץ:>
החשב שלנו מחכה שנאשר את זה על מנת להתחייב על כל הכסף.
<סתיו שפיר (המחנה הציוני):>
ואיך הם משתמשים בכסף בשבועיים?

<דוד שטינמץ:>
לא משתמשים. הם מתחייבים על הכסף וקצב הביצוע הוא בהתאם לביצוע בפועל.
<סתיו שפיר (המחנה הציוני):>
לפני שבוע קצצתם בעידוד תעסוקת אוכלוסיות ייעודיות ובסבסוד שהות של ילדי הורים. עכשיו יש פה תוספת, אז הקיצוץ לא היה קיצוץ?
<היו"ר משה גפני:>
קיצצו גם בחרדים שם.
<סתיו שפיר (המחנה הציוני):>
אי פשר להבין את הפניות. העברתם פנייה הפוכה. עכשיו אתם מעבירים עוד פנייה בנושא הזה עם מספרים שונים. בדיוק אותה פנייה.

<דוד שטינמץ:>
זו לא אותה פנייה. זה היה בסעיפים אחרים, בסעיפי הרשאה.

<סתיו שפיר (המחנה הציוני):>
למה? 364201.

<דוד שטינמץ:>
זה סעיף הרשאה. בסעיף הרשאה, כשמקצצים במזומן, לא מורידים ולו שקל אחד מהיקף התכנית. זה פשוט התאמה של המזומנים לקצב הביצוע. אם מורידים מזומן בסעיף הרשאה ולא מורידים הרשאה, זה אך ורק להתאמה לקצב הביצוע והפרויקט עצמו לא נפגע מזה.

<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד אישור הפנייה – פה אחד
פנייה 297 עד 299, הכלכלה, אושרה.

<היו"ר משה גפני:>
הפניות אושרו.
משרד החינוך, עמוד 96.

<שלמה פשקוס:>
רגע, יש עוד פנייה של משרד הכלכלה.
<היו"ר משה גפני:>
החלטתי ללכת לפי הסדר, אבל אולי נקדים את הכלכלה, תכף נראה.
<בצלאל סמוטריץ (הבית היהודי):>
לאן אתה ממהר?

<היו"ר משה גפני:>
בבקשה.
<דוד שטינמץ:>
- - -

<היו"ר משה גפני:>
שטיינמץ, מה הבעיה? אני לא לבד בעולם, אני משתדל לעזור לכם, אבל לא קל. אנחנו נצביע על הרביזיות. בבקשה, שאול.
<שאול קירשנבום:>
הפנייה נועדה להעברת סך של 45 מיליון ו-688 אלף ₪ ממשרדי הממשלה השונים בהעברה בין גגות עבור מיזמים משותפים של משרד החינוך, בין היתר: 6.5 מיליון ממשרד ראש הממשלה מתכנית "מורשת" עבור הספרייה הלאומית והחברה להגנת הטבע; 15 מיליון עבור הפקות בטלוויזיה החינוכית; 5.5 מיליון מהמשרד לקליטת עלייה עבור מורות עולות ותכניות של כיתות יוצאי אתיופיה; 1.5 מיליון בהוצאה ועוד 2.25 מיליון בהרשאה להתחייב מהמטה הקיברנטי לטובת פעילויות סייבר בחינוך; 8.5 מיליון מהמשרד לשוויון חברתי עבור ביצוע מיזמים משותפים עם "יד ושם" ובטיחות בדרכים; 300 אלף ₪ מהמשרד לשיתוף פעולה אזורי עבור פרויקט חינוכי בשיתוף פעולה עם  ירדן והרשות הפלסטינית; 340 אלף ₪ ממשרד ראש הממשלה עבור סיורים בעקבות מורשתו של זאב ז'בוטינסקי; ו-8 מיליון ממשרד החקלאות עבור כיתות חקלאות מעשית בבתי ספר על-יסודיים.
בנוסף, הפנייה נועדה לבצע שינויים פנימיים בתקציב המשרד, בין היתר למימוש החלטות ממשלה: 8 מיליון למוסדות תורניים עבור יישום החלטת ממשלה מספר 2067, יישום הסכמים קואליציוניים. החלטה שעברה לא מזמן; 67 מיליון לתקשוב שעות לימוד במוסד מוכר שאינו רשמי החלטת ממשלה מס' 1689; תקצוב סעיפי שכר בהתאם לביצוע בפועל. סעיפי שכר ישיר ושכר עקיף - - -
<היו"ר משה גפני:>
זו הפנייה הגדולה?

<שאול קירשנבום:>
כן. בנוסף יש פה מספר נושאים: בהודעה שנמסרה לוועדת הכספים על סעיפים קואליציוניים ביום 15 בנובמבר 2015 פורטה רשימת תחומים לצורך יישום נוסף של הסכמים פוליטיים בעלי משמעות תקציבית.
הנושאים הועלו פה והוקראו בוועדה וחיכו לוות דעת על מנת להעביר אותם מהרזרבה לתקנות עצמן. מדובר ב-54.5 מיליון ₪ לרשת "מעיין החינוך התורני"; 5 מיליון לאחזקת תלמידים בפנימיות; ו-7 מיליון לרשת החינוך העצמאי.
<היו"ר משה גפני:>
יש שאלות?

<מיקי לוי (יש עתיד):>
כמה יש פה בהסכמים קואליציוניים?

<שאול קירשנבום:>
בסך הכול יש פה 66.5 מיליון ₪.

<היו"ר משה גפני:>
מהם ההסכמים הקואליציוניים?

<שאול קירשנבום:>
הם כולם נמצאים ברזרבה. נושאים שדווחו בוועדת הכספים - - -

<היו"ר משה גפני:>
מה שהעבירו כאן - - -

<סתיו שפיר (המחנה הציוני):>
זה בתקציב הקודם.
<שאול קירשנבום:>
כן. חיכו לחוות דעת - - -
<היו"ר משה גפני:>
זה עבר החלטת ממשלה?

<שאול קירשנבום:>
כן.

<סתיו שפיר (המחנה הציוני):>
אתם יכולים להגיד את הגופים והתקנות.

<היו"ר משה גפני:>
כתוב. הוא אמר.

<שאול קירשנבום:>
את הכול אמרתי. 54.5 לפעולות רשת "מעיין החינוך התורני"; 5 מיליון ₪ לאחזקת תלמידים בפנימיות; ו-7 מיליון ₪ לפעולות רשת החינוך העצמאי.

בצלאל – למה אמור

<היו"ר משה גפני:>
יש שאלות?

מי בעד אישור הפניות, ירים את ידו.

<טמיר כהן:>
תגיד את המספר שלהן.

<היו"ר משה גפני:>
מי נגד?

<סתיו שפיר (המחנה הציוני):>
אני מבקשת את רשימת הגופים הספציפיים.

<היו"ר משה גפני:>
מי נמנע?

 את המספרים לא אמרתי.
<טמיר כהן:>
פניות 268, 365 עד 370 ו-377.

הצבעה

בעד אישור הפנייה – רוב
נגד – מיעוט
נמנעים – אין
פנייה 268, 365 עד 370 ו-377, חינוך, אושרה.

<היו"ר משה גפני:>
פנייה 292.
<דניאל לורברבוים:>
זו פנייה בסעיף הפיתוח של משרד החינוך. מדובר בפניית סוף שנה. עיקרה הוא התאמה של המזומן לפי הביצוע, מאחר שמדובר בסעיף שעובד בהרשאות להתחייב. כמו כן יש פה יישום של החלטת ממשלה 2025 בעניין "ישראל דיגיטלית" - - -
<היו"ר משה גפני:>
זה הבינוי?

<דניאל לורברבוים:>
זה בינוי כיתות לימוד. יש פה הקדמה של 873 כיתות מ-2017 ל-2016 בהרשאה להתחייב בגובה של 560 מיליון שקל. בהמשך להודעה שנמסרה לוועדת הכספים מיום 15 בנובמבר 2015, רשימה של תחומים לצורך יישום נוסף של הסכמים קואליציוניים שטרם הושלמה בדיקתם המשפטית. עכשיו, לאחר שהושלמה הבדיקה, אישרנו 22.5 מיליון לחידוש מבנים במערכת החינוך.

<סתיו שפיר (המחנה הציוני):>
מהם ההסכמים הקואליציוניים?

<בצלאל סמוטריץ (הבית היהודי):>
לקח שנה לבדוק בדיקה משפטית?

<היו"ר משה גפני:>
כמה? יש דברים אצלנו שאני מחכה להם יותר. מה דעתך?
<בצלאל סמוטריץ (הבית היהודי):>
שנה לבדיקה משפטית?

<היו"ר משה גפני:>
כן. מה דעתך?

<בצלאל סמוטריץ (הבית היהודי):>
למה אתה לא עוצר פניות של משרד המשפטים?

<היו"ר משה גפני:>
אני לא עוצר.
<בצלאל סמוטריץ (הבית היהודי):>
אתה עושה מה שעשה אבא של הרשל'ה.

<היו"ר משה גפני:>
תפסיק עם הרשל'ה בגלל שזה מעצבן אותי.

<רחל עזריה (כולנו):>
לכן הוא עושה את זה.
<היו"ר משה גפני:>
תאמין לי, יותר משנה ללא שום סיבה. לא בודקים שום דבר במקום אחר, רק פה. עד ככשיו יש דברים שלא עוברים. אבל אני איש ממלכתי השנה. בצלאל, אחרי שהפסקתם להיות ממלכתיים, אני היום איש ממלכתי, זאת הבעיה.
<בצלאל סמוטריץ (הבית היהודי):>
ממש לא.

<רחל עזריה (כולנו):>
יש עוד ממלכתיים, אל תדאג.
<בצלאל סמוטריץ (הבית היהודי):>
אני רוצה להציל את הממלכה מפני עצמה - - -
<היו"ר משה גפני:>
די, די, לא אמרתי כלום.

<סתיו שפיר (המחנה הציוני):>
תפרטו לנו בבקשה את ההסכמים הקואליציוניים, גם על זה וגם על הקודם: מי מול מי ומה התקבל בהסכמים האלה. הם חייבים לפי החלטת היועמ"ש.
<דניאל לורברבוים:>
כל הנושאים הוקראו בוועדה פה - - -

<סתיו שפיר (המחנה הציוני):>
הוקראו נושאים. זה היה לפני שנה. אני מבקשת פירוט של ההסכמים הקואליציוניים: בין מי למי ומה התקבל כתוצאה מההסכמים הקואליציוניים האלה. מה הייתה התמורה?
<היו"ר משה גפני:>
תשיב את כל מה שאתה יודע בעניין הזה. לא היה דבר שקוף – אני מכיר הסכמים קואליציוניים – לא הייתה שקיפות כמו שהייתה גם השנה וגם בשנה שעברה. הכול על השולחן, הכול מפורט ללא יוצא מן הכלל. אפילו העברות שפעם - - -
<סתיו שפיר (המחנה הציוני):>
בעקבות הפנייה שלי ליועמ"ש, גפני, זה שקוף.

<היו"ר משה גפני:>
אני משבח אותך.

<סתיו שפיר (המחנה הציוני):>
לכן אני מתעקשת על השקיפות הזאת.

<סתיו שפיר (המחנה הציוני):>
אני משבח אותך, אבל זה נמצא כאן על השולחן.
<סתיו שפיר (המחנה הציוני):>
מציג את האמת המכוערת ודילים, במקום - - -

<היו"ר משה גפני:>
בסדר. בשביל שהילדים שלי יקבלו תקציב שהילדים שלך מקבלים באופן רגיל, אני צריך לעשות הסכם קואליציוני. זה ההבדל. בבקשה, תעשנה.

<דניאל לורברבוים:>
בעניין של סעיף הפיתוח של משרד החינוך אנחנו מדברים על 22.5 מיליון שקל, כפי שסוכם עם סיעת ש"ס, לחידוש מבנים.
<היו"ר משה גפני:>
מופיע בהסכם שלהם.

<דניאל לורברבוים:>
אבל חשוב לציין שזה עובד לפי קריטריונים בהירים ושקופים של משרד החינוך. אין פה שום העברה מתחת לשולחן. הכול עובד לפי קריטריונים.

<סתיו שפיר (המחנה הציוני):>
שלח לנו בבקשה את הקריטריונים. וההסכם השני, הקודם?
<דניאל לורברבוים:>
יש מספר סכומים, כמו שפירטנו פה. כל הסכומים מפורטים, נמסרה הודעה, יש מספרי פניות - - -

<סתיו שפיר (המחנה הציוני):>
שמענו את זה. בין מי למי ההסכם ומה התמורה?

<אמיר כהן:>
ההסכם נחתם עם מפלגת ש"ס. הוא הוצג פה ב-15 בנובמבר במה שנקרא טבלה מספר 4 והוקרא שורה-שורה בשנה שעברה. אנחנו מקיימים את הנוהל הלכה למעשה ומביאים את זה לידיעת הוועדה טרם הבקשה.
<היו"ר משה גפני:>
תודה רבה.

מי בעד אישור הפנייה, ירים את ידו. מי נגד? מי נמנע?

הצבעה
בעד אישור הפנייה – רוב
נגד – מיעוט
נמנעים – אין
פנייה 292, תקציב פיתוח של משרד החינוך, אושרה.

<היו"ר משה גפני:>
הפנייה אושרה.
מס פנייה 282. עברנו למשרד הרווחה.

<טמיר כהן:>
עמוד 112.

<חנן משה פריצקי:>
הפנייה נועדה לעשות התאמות תקציב מזומן לביצוע בפועל. כמו שאתם מכירים, משרד הרווחה אמון על אספקת שירותים לחוסים מכל תחומי המוגבלות, עבריינות וכולי. אנחנו מדברים על אלפי חוסים באלפי מסגרות. בתחילת שנה אנחנו מגדירים את היקפי התקציב בכל תקנה ותקנה, ולקראת סוף שנה אנחנו עושים הסדרה של הביצוע בפועל.

הפנייה הזאת נועדה לעשות את הביצוע בפועל, הן בתקציב מזומן, הן בתקציב הכנסה מותנית בהתאם לתקציבים שמגיעים מהרשויות המקומיות והן בהתאם לכמויות כוח אדם בתוך תקציב המשרד.

כמו כן, אנחנו מדברים על הרשאה להתחייב שקיבלנו לטובת מספר תחומים על מנת לגרום לכך שנגרור פחות עודפים, כפי שדיברנו פעמים רבות במסגרת הוועדה הזאת. לקחנו הרשאה ומהבחינה הזאת אנחנו - - - את העודפים שלנו. בגדול זאת הפנייה.

אם אתם רוצים, אני יכול להעביר לכם בהסברים סכומים של כל תכנית ותכנית כפי שאנחנו מעבירים. הפנייה פשוט מסיטה תקציבים מתקנות לתקנות בהתאם לביצוע.
<סתיו שפיר (המחנה הציוני):>
כמה מהגופים שנתמכים באמצעות הפנייה הזאת יוכלו להשתמש בכסף שלהם השנה?

<חנן משה פריצקי:>
כל הפנייה נועדה לווסת בהתאם לביצוע בפועל. זה אומר שאנחנו כרגע מתאימים את הביצוע בפועל למסגרות שמקבלות תשלומים. תשלום אחרון צריך להיות עוד מעט. אנחנו סוגרים מבחינה זו - - -
<סתיו שפיר (המחנה הציוני):>
כלומר, הם כבר הוציאו את הכסף?

<חנן משה פריצקי:>
אנחנו מוציאם את הכסף.

<רחל עזריה (כולנו):>
ברווחה היה לנו כלל פה, שלא נכתב אבל נשמר, שאנחנו דואגים להעביר את הכסף כי אנחנו יודעים שהמחיר שמשולם - - -
<סתיו שפיר (המחנה הציוני):>
בגלל אנחנו רוצים שהוא יהיה בבסיס התקציב.

<רחל עזריה (כולנו):>
בסדר, אבל כרגע נעביר ואני מציעה שנעשה דיונים על בסיס התקציב ופשוט נאשר למשרד הרווחה - - -

<סתיו שפיר (המחנה הציוני):>
אני מציעה שכאן בוועדה נעשה דיונים ואם שאלתי את השאלה, תכבדי אותה ואל תפריעי לי באמצע. כמה מהמוסדות - - -
<רחל עזריה (כולנו):>
אוקיי. אבל אני מבקשת, כיוון שמדובר בכסף שמגיע לחלשים ביותר - - -
<סתיו שפיר (המחנה הציוני):>
אני דואגת לו יותר. אני זאת ששאלתי - - -
<רחל עזריה (כולנו):>
- - - אז בואי נשחרר אותו ואז נקיים את הדיונים שלנו.

<סתיו שפיר (המחנה הציוני):>
אני שואלת איך הארגונים האלה אמורים להשתמש בכסף? הם כבר השתמשו בו ועכשיו אתם מעבירים לו או שהם לא השתמשו בו כי אתם לא העברתם להם אותו?
<חנן משה פריצקי:>
בפועל, על סמך האישור האחרון, אנחנו משלמים את התשלומים. לחלק גדול מהדברים יש תשלום אחרון שאנחנו משלמים אותו על סמך דיונים. מכיוון שאנחנו מדברים על התאמת תקציבים בין תקציב לתקציב והכול נמצא בתוך תקציב משרד הרווחה, אנחנו מחכים עד שיגיעו הדוחות האחרונים. הסגירה היא מאוד מסובכת – נסגרות מערכות בזו אחר זו. אנחנו מוודאים שברגע שמגיעה המערכת האחרונה שנסגרת מבחינת התחזית לתשלום, אז אנחנו עושים את הפנייה התקציבית האחרונה על מנת לגרום שלא יקרה מצב שאיזשהו ספק לא יקבל את התשלום שהוא אמור לקבל בשנה הרלוונטית.

<סתיו שפיר (המחנה הציוני):>
כמו שאתה יודע, כמו שהיה בדוגמה של עמותת "שמע", למשל, עמותה שהייתה אמורה להפעיל קייטנות לילדים חירשים בקיץ והבטיחו לה תקציב מהמדינה אבל היא לא קיבלה אותו בבסיס התקציב – גפני, רחל, אני חושבת שזה יעניין אם את דואגת לעמותות רווחה.

<רחל עזריה (כולנו):>
אני מקשיבה. אני חושבת שלדבר על עמותה אחת עכשיו זו לא דוגמה ולא נכון.

<סתיו שפיר (המחנה הציוני):>
זו דוגמה. אני יכולה לתת פה עשרות.
<רחל עזריה (כולנו):>
אנחנו עוצרים כספים לאנשים שעברו פגיעות מיניות - -

<סתיו שפיר (המחנה הציוני):>
אני באמצע. את לא מבינה על מה את מדברת בכלל. חבל, את לא מגינה.

<רחל עזריה (כולנו):>
- - אני יודעת שאנחנו עוצרים. אני מכירה היטב את המשרד הזה ואני ממש מבקשת שנקיים את הדיון הזה, כבוד היו"ר, בפעם אחרת ונעביר את הכסף ונפסיק עם הדיון הזה. זה פשוט לא הוגן כלפי החלשים ביותר בחברה.

<סתיו שפיר (המחנה הציוני):>
אני מבקשת לסיים את דברי כי היא קטעה אותי באמצע באופן חצוף ולא נכון כלפי העמותות האלה.

<היו"ר משה גפני:>
תודה. תסיימי.

<סתיו שפיר (המחנה הציוני):>
בגלל שהעמותה הזאת לא קיבלה את הכסף, כפי שהובטח לה, בתחילת השנה, היא נכנסה לאורך השנה לחובות. בסופו של דבר, לא יכלה להפעיל את הקייטנה לילדים חירשים בקיץ ואז נגמרה השנה. זה שבסוף השנה מעבירים את הכסף זה כבר לא עוזר לאף אחד. כנ"ל לגבי הרבה מאוד ארגוני נוער ועמותות רווחה אחרות שלא מקבלים את התקציב בסמן שהם יכולים להשתמש בו.
<חנן משה פריצקי:>
אני אשמח לדיון על זה בכל רגע נתון, אבל במקרה של "שמע" זה פשוט לא נכון. "שמע" מהבחינה הזאת מקבלת תמיכות ממשרד הרווחה. מספר הגופים שמקבלים תמיכות ממשרד הרווחה הוא קטן מאוד ביחס לתקציב, כמעט אפסי ביחס לתקציב.

מה שקרה הוא שנכנסה עוד עמותה לאותה קטגוריה ולכן כספי התמיכה התחלקו בין עמותת "שמע" לבין עמותה אחרת, מה שלא קרה בעבר. לכן, תיאורטית ולכאורה, קיצצנו את תקציב "שמע" למרות שבפועל זה לא קרה. 

<סתיו שפיר (המחנה הציוני):>
בפועל זה קוצץ.

<חנן משה פריצקי:>
במבחן התמיכה יש לך איקס שקלים שמתחלקים בהתאם לעמותות שזכריות לקבל את זה. במקרה זה, במשך שנים, עמותת "שמע" הייתה היחידה. כאשר נכנסה עמותה שזכאית גם לקבל את זה, היא חלקה עם עמותה אחרת.
<סתיו שפיר (המחנה הציוני):>
בסדר, אבל בפועל, כאשר מבטיחים תקציב מסוים ולא מעבירים - - -

<היו"ר משה גפני:>
תודה רבה. תודה. יש, אגב, צדק במה שסתיו שפיר אומרת. יש בעיה - - -
<עודד פורר (ישראל ביתנו):>
כל המנגנון של התמיכות - - - מנגנון דפוק.

<היו"ר משה גפני:>
- - - אתם לא אשמים, אין ספק. אבל את ההעברה צריך להעביר.

<חנן משה פריצקי:>
התמיכות של משרד הרווחה הן כ-100 מיליון שקל מתוך תקציב של 9 מיליארד שקל. זה לא משהו מהותי.

<היו"ר משה גפני:>
פריצקי, אני לא מעביר ביקורת, אתה יודע. אני לא מעביר ביקורת, אבל מה שסתיו שפיר אומרת זה שיש בעיה בנושא של התמיכות במשרד הרווחה. כשאנחנו מדברים על "שמע" או מהסוג הזה, הבעיה מתעוררת יותר. אבל צריך להצביע בעד ההעברה הזאת אחרת - - -

<סתיו שפיר (המחנה הציוני):>
מה עם לגבי מוסדות והוסטלים לטיפול באנשים עם פיגור שכלי? אותה שיטת תקצוב.

<חנן משה פריצקי:>
כולם עד האחרון שבהם – שיטת התקצוב גורמת לכך ודווקא בגלל זה אנחנו נמצאים פה עכשיו, על מנת לוודא שכל המסגרות, עד האחרונה שבהם, מקבלת את כל מה חייבים לה עד השקל האחרון.

<סתיו שפיר (המחנה הציוני):>
לא מקבלים - - -
<היו"ר משה גפני:>
תודה. מי בעד אישור הפנייה, ירים את ידו. מי נגד? מי נמנע?
הצבעה

בעד אישור הפנייה – פה אחד
פנייה 282, רווחה, אושרה.

<היו"ר משה גפני:>
הפנייה אושרה.

הלאה, פנייה 351, רווחה.
<חנן משה פריצקי:>
מה שאמרתי כלל את 282 ואת 351 ואת 352. פנייה 351, זה כמויות כוח האדם, בשנייה מדובר על תקציבי פעולה ובשלישית מדובר על תקציבי הכנסה מהרשויות המקומיות. גם פה תאמה של התקציב להכנסה המתקבלת בפועל. אנחנו חוזים את ההכנסה בתאם לכל הנתונים - - -

<היו"ר משה גפני:>
אז אתה הסברת גם את - - -

<חנן משה פריצקי:>
282, 351 ו-352.

<היו"ר משה גפני:>

יש שאלות?
<סתיו שפיר (המחנה הציוני):>
למה אתם מקצצים פה ברשות חסות הנוער, בטיפול חוץ-ביתי? אתם מקצצים שם 30 מיליון שקל. אתם מקצצים בשירות לשיקום הנוער 2 מיליון שקל. מקצצים בשירות לצעירים וצעירות מתבגרים 31 מיליון שקל. מקצצים בקציני מבחן 3 מיליון שקלים. מקצצים במעונות ממשלתיים, שוב רשות חסות הנוער, 10 מיליון שקלים. מקצצים בשירות לילד ולנוער, תכנון וניהול, 19.5 מיליון שקלים. מקצצים בשירות לזקן, טיפול קבילתי, 11 מיליון שקלים.
<חנן משה פריצקי:>
המילה קיצוץ לא מתאימה פה. כמו שאמרתי, מדובר על התאמה של תקציב ביצוע. במקרה הזה בחסות הנוער אנחנו עושים מאמץ מאוד גדול גם למנוע עודפים רב-שנתיים, לכן את כל ההתחייבויות השנה קיצצנו. כמו שאתם יודעים, אנחנו מנסים לטפל בסאגה של העודפים ולכן חלק גדול מרשות חסות הנוער החלטנו שאנחנו עושים מתוך תקציב נתון.
מצד שני, אם תסתכלי, בפעולות האחרות אנחנו מוסיפים מאות מיליונים: לנכים, לאוטיסטים, למפגרים, לזקנים. אנחנו - - -

<סתיו שפיר (המחנה הציוני):>
לוקחים מאחד ונותנים לשני.

<חנן משה פריצקי:>
לא. אנחנו מתאימים תקצוב לביצוע. בהתאם בדיוק למה - - -
<היו"ר משה גפני:>
ברור. אמרת את זה.
<מיקי לוי (יש עתיד):>
אלה הסטות בתוך התקציב הפנימי.
<סתיו שפיר (המחנה הציוני):>
בתקציב 17'-18' זה תוקן?

<חנן משה פריצקי:>
כן. התשובה היא כן.

<רחל עזריה (כולנו):>
אפשר לסמוך על המשרד.
<היו"ר משה גפני:>
מי בעד אישור הפנייה 351, ירים את ידו. מי נגד? מי נמנע?

הצבעה

בעד אישור הפנייה – פה אחד
פנייה 351, רווחה, אושרה.

<היו"ר משה גפני:>
הפנייה אושרה.

מי בעד אישור הפנייה 352, ירים את ידו. מי נגד? מי נמנע?

הצבעה

בעד אישור הפנייה – פה אחד
פנייה 352, רווחה, אושרה.

<היו"ר משה גפני:>
הפנייה אושרה.

פנייה נוספת.

<טמיר כהן:>
עמוד 128.

<סתיו שפיר (המחנה הציוני):>
רגע. על 352 בכלל לא שאלנו שאלות. זה לא הגיע.

<היו"ר משה גפני:>
אמרתי לשאול שאלות. הוא אמר שהוא מסביר את שלוש - - -

<בצלאל סמוטריץ (הבית היהודי):>
הצבענו על זה, גפני.

<סתיו שפיר (המחנה הציוני):>
מדובר פה על השתתפות רשויות מקומיות במצ'ינג. אני רוצה להבין איזה - - -

<חנן משה פריצקי:>
אני אסביר עוד פעם - - -

<היו"ר משה גפני:>
רגע. אי אפשר להפוך פה סדרי בראשית.

<בצלאל סמוטריץ (הבית היהודי):>
הצבעת כבר.

<היו"ר משה גפני:>
אנחנו עוברים לפנייה הבאה של משרד הרווחה. אני אאפשר לסתיו שפיר לשאול - - -

<סתיו שפיר (המחנה הציוני):>
יש פה קיצוץ בטיפול - - -

<היו"ר משה גפני:>
אבל יש פה סדרים בכנסת.
<סתיו שפיר (המחנה הציוני):>
שמת לב מה קרה פה בפנייה? קראת אותה? תסתכל בפנייה.
<היו"ר משה גפני:>
אני עכשיו בפנייה הזאת של משרד הרווחה ואני אאפשר לך לשאול את השאלה הזאת. ביקשתי ממנו לנמק את זה והוא אמר זה אותו דבר. ביקשתי ממנו לנמק, שאלתי אם יש שאלות על זה. אי אפשר להפוך את זה. 
<סתיו שפיר (המחנה הציוני):>
הפנייה הקודמת - - -
<היו"ר משה גפני:>
פנייה 410 עד 416. בבקשה, משרד הרווחה.
<חנן משה פריצקי:>
רק תשובה לסתיו לגבי - - -

<היו"ר משה גפני:>
לא. סדר שיהיה פה. אתה עכשיו מסביר את הפניות האלה. אני אאפשר לחברת הכנסת סתיו שפיר לשאול אותך על הפנייה הקודמת את השאלה על הרשויות. בבקשה. צריך שתהיה סבלנות, מה לעשות.
<חנן משה פריצקי:>
אני מדבר רק על החלק שלי בפניות האלה. הפנייה נועדה לבצע העברות בין-משרדות למשרד הרווחה בגין מגוון פעולות. מדובר על מספר פרויקטים שבהם משרד הרווחה שותף עם משרדים אחרים. אנחנו מדברים על 2,775,000 ממשרד הקליטה למשרד הרווחה, תכניות רווחה לעולים. 2 מיליון שקל העברה מהמשרד לשוויון חברתי עבור טיפול בנוער דתי מנותק. והנגשת השכלה גבוהה לבעלי מוגבלויות בחברה העברי.
אנחנו מדברים על 1,795,000 שאנחנו מעברים למשרד הבריאות בגין השתתפות בתכניות תזונה, והם מעבירים לנו כספים לטיפול בנפגעי המתה וטיפול בנפגעי אלימות מינית. ואנחנו מקבלים 500 אלף שקל עבור מטה הסייבר לטיפול בהשתתפות פנימית שלנו.

<בצלאל סמוטריץ (הבית היהודי):>
תקציבים כאלה שלא באים מעודפים – קודם הבנו שרק בסוף שנה יודעים איפה יש עודפים ואז מסיטים אותם למטרות אחרות – תקציב כזה, למה המשרדים לא העבירו לך אותו כבר לפני חצי שנה?
<חנן משה פריצקי:>
לחלק גדול מהתקציבים האלה יש לנו התחייבויות חשב כבר בהתחלת השנה בגלל אלמנטים טכניים כי התחייבויות חשבת מחייבות גם הנפקת תקנת השתתפות, גם במשרד הרלוונטי וגם במשרד האחר. בסופו של יום, אנחנו עושים העברה בין גגות כדי לפשט את התהליכים על מנת לגרום לזה לעבור יותר מהר.

אבל לרוב התקציבים האלה יש לנו התחייבות חשב כבר בתחילת שנה ולכן במסגרת התחייבות חשב אנחנו יכולים להתחיל לפעול כבר בתוך השנה התקציבית ואנחנו עושים את ההסדרה רק בסוף.

<סתיו שפיר (המחנה הציוני):>
פיתוח שירותים לאנשים עם פיגור – התקציב עמד על 11 מיליון שקלים בביצוע ב-2015 והוא קוצץ ל-3 מיליון בבסיס התקציב ב-2017 וגם ב-2018. אני לא יודעת איזה שירותים מפתחים לאנשים עם פיגור רק עם 3 מיליון שקלים. זה נשמע לי הזוי.
לגבי המצ'ינג: אתם מקבלים החזרי תקציב מרשויות שלא עמדו במצ'ינג. רוב הרשויות האלה הן הרשויות החלשות ביותר שלא עמדו במצ'ינג כי אין להן כסף, ואז הן לא נותנות שירותים לאנשים עם מוגבלות.

<חנן משה פריצקי:>
לגבי המצ'ינג, בסופו של יום ולמרות כל מה שקורה, הרשויות משתתפות במצ'ינג. את גם רואה את זה. ההתפלגות נורמלית לחלוטין, קרי, גם הרשויות החלשות ביותר. את רואה שהרשויות לא רק שהן נותנות את המצ'ינג בהתאם למה שהן צריכות 25, 75 אחוז, אלא לעתים אף חורגות מהתקציב שאנו מקצים להן. אנחנו משתדלים בסוף שנה לכסות להן את החריגה ואז הן מסדרות את זה.

אנחנו גורמים לך שכל הרשויות משתתפות בשירותים שאנחנו עושים. במה שהן לא משתתפות – הפעילות מצומצמת. בפועל, אנחנו רואים שהעבודה שלנו מול הרשויות המקומיות, נכון שלא פשוט ונכון שלא קל ונכון שיש טרוניות בעניין, בסופו של יום השירותים החברתיים, גם ברשויות החלשות, מתבצעים באופן שטוף ועקבי ואנחנו רואים מעט מאוד פעולות שלנתקעות או לא קורת בגלל המצ'ינג.
<סתיו שפיר (המחנה הציוני):>
אז איך חוזר אילכם עכשיו תקציב?

<חנן משה פריצקי:>
לא שחוזר אלינו תקציב. אנחנו חוזים בהתחלת כל שנה את ההכנסה שתגיע מהרשויות הרלוונטיות. בגלל שמדובר על עשרות אלפי תנועות של חוסים, איפה הם יהיו, באלו מסגרות, באלו רשויות, ואלו שירותים הם יתנו. ההתאמות האלה נעשות בסוף שנה ואין לנו שום יכולת לחזות במאה אחוז מאיפה יגיעו הסכומים וכמה באופן מדויק.
<סתיו שפיר (המחנה הציוני):>
היו רשויות שלא עמדו במצ'ינג או עמדו בצורה נמוכה מתחת לתחזית שלכם?

<חנן משה פריצקי:>
אני לא רוצה לתת לך תשובה כאן בהינף יד, אבל בגדול התשובה היא חד-משמעית לא.

<סתיו שפיר (המחנה הציוני):>
כן, הסיפור פה הוא בקטן. לכן אני שואלת בקטן. על הרשויות החלשות לא נשמע בשום מקום אחר.

<חנן משה פריצקי:>
יכול להיות פרויקט ספציפי שלא נכנסו מספר ילדים כזה או אחר. אבל בגדול  יש את ההשתתפות שלנו בכל רשות ורשות. אנחנו רואים שיש לנו שיתוף פעולה עם כל הרשויות, כולל עם הרשויות החלשות. לא רק זה, דורשים מאתנו תכניות נוספות, גם ברשויות החלשות, כאשר רובן נמצאות בשיטת המצ'ינג.
<היו"ר משה גפני:>
תודה רבה.

<סתיו שפיר (המחנה הציוני):>
לא ענית לי על פיתוח שירותים למפגר. תכנית 231204 ירד מ-11 מיליון ואחר כך, על שינויו ב-16' זה 23 מיליון. אני לא יודעת מה הביצוע. אבל תקצבתם את זה ב-17' רק ב-3 מיליון שזה אומר משהו אחר ממה אמרת לי עכשיו.

<חנן משה פריצקי:>
מה התקנה?

<סתיו שפיר (המחנה הציוני):>
המספר 231204. על שינויו ב-2016 זה 23 מיליון. אבל ב-2017 תקצבתם בבסיס רק 3 מיליון וגם ב-2018. פיתוח שירותים למפגר.
<חנן משה פריצקי:>
הוספנו 20 מיליון בגלל הסכמי פשרה שנעשו לגבי ארנונה והתחייבויות אחרות. יש לנו שם תקציב הרשאה בעיקר. התקצוב הוא חד-פעמי בגלל הסדרים שהיו לנו עם מספר רשויות מקומיות על היטלי ביוב והיטלי ארנונה. בפועל, התקציב שם הוא יותר קטן. אנחנו מקבלים שם הרשאות מהביטוח הלאומי - - -

<סתיו שפיר (המחנה הציוני):>
של כמה?

<חנן משה פריצקי:>
ההרשאה מדברת על כמעת 30 מיליון שקל בשנה. זה תלוי בהתאם לכמה בפועל אנחנו מצליחים לגייס - - -

<סתיו שפיר (המחנה הציוני):>
בכמה בפועלך אתם משתמשים? 30 מיליון שקל?

<חנן משה פריצקי:>
זה תלוי בפרויקטים שנעשים כל שנה ושנה יחד עם הביטוח הלאומי.

<סתיו שפיר (המחנה הציוני):>
אבל אתם מקצצים את ההרשאה. אם ההרשאה היא על 30 מיליון, למה מורידים אותה ב-24?

<חנן משה פריצקי:>
הרשאות, כאשר אנחנו לא צריכים אותן אנחנו מקצצים אותן כדי למנוע מצב שבו אנחנו משאירים הרשאות לחינם. את ההרשאות האלה אנחנו מעבירים. למשל, קיבלנו עכשיו הרשאה של 33 מיליון שקל לפיתוח שירותים לדרוזים כדי שנוכל לא להשאיר שם עודפים. אנחנו מנסים לווסת בין ההרשאות.

<רחל עזריה (כולנו):>
תודה רבה.

<היו"ר משה גפני:>
תודה רבה
מי בעד אישור הפניות? מי נגד? מי נמנע?

הצבעה

בעד אישור הפנייה – פה אחד
פניה 410 עד 416, רווחה, אושרה.

<היו"ר משה גפני:>
הפניות אושרו.

אנחנו עוברים למשרד הבריאות. 388 עד 399.
<ליאור בראון:>
הפנייה נועדה לתקצוב של 22,726 אלפי שקלים בהוצאה ו-2,250 אלפי שקלים בהרשאה להתחייב, בהתאם לסיכומים בין-משרדיים ובהתאם להחלטות ממשלה. יחד עם זה יש שינויים פנימיים במשרד הבריאות בהתאם לסדרי עדיפויות של משרד הבריאות בסך 21,452 אלפי שקלים.
<היו"ר משה גפני:>
בבקשה, אם אפשר לפרט.

<בצלאל סמוטריץ (הבית היהודי):>
הכול כתוב לנו.

<עודד פורר (ישראל ביתנו):>
גם הפניות הבאות הן ממשרד הבריאות. אולי שיסבירו אותן ביחד. 424 עד 426.

<סתיו שפיר (המחנה הציוני):>
יש פה 300 נושאים בכל פנייה.

<בצלאל סמוטריץ (הבית היהודי):>
קראנו את זה. למה שסתם ידקלמו את מה שכתוב? נשאל שאלות - - -

<סתיו שפיר (המחנה הציוני):>
אני רוצה להבין מה עם - - - ילדים בשדרות - - -

<היו"ר משה גפני:>
רגע. קודם שהיא תסביר ואחרי זה תשאלי.

<בצלאל סמוטריץ (הבית היהודי):>
אני ביקשתי קודם.

<היו"ר משה גפני:>
בצלאל קודם, בסדר. אבל נשים לפני זה.

<בצלאל סמוטריץ (הבית היהודי):>
נשים, לא ילדות.

<סתיו שפיר (המחנה הציוני):>
בצלאל תתבייש לך.

<היו"ר משה גפני:>
אני חוזר בי. די כבר, די.

<סתיו שפיר (המחנה הציוני):>
גפני, סליחה, אתה לא יכול לתת לזה לעבור בשקט.

<בצלאל סמוטריץ (הבית היהודי):>
מה את רוצה? הוא ועדת האתיקה? מה את רוצה?

<סתיו שפיר (המחנה הציוני):>
זה יגיע גם לוועדת האתיקה.

<בצלאל סמוטריץ (הבית היהודי):>
לכי לוועדת האתיקה, מה את רוצה ממנו?

<היו"ר משה גפני:>
בבקשה, נועה תסבירי.

<סתיו שפיר (המחנה הציוני):>
אתה כל כך מפחד מזה שחשפתי את השחיתויות שלכם שאתה פשוט תמציא פה כל דבר ותשקר כל שקר ותתנהג בצורה הכי חצופה ומביישת את הכנסת שיכולה להיות. 

<בצלאל סמוטריץ (הבית היהודי):>
הכול שטויות.

<סתיו שפיר (המחנה הציוני):>
בצלאל, תתבייש. תתבייש. לא אכפת לך מהמדינה.

<היו"ר משה גפני:>
די, בצלאל, בצלאל.

<רחל עזריה (כולנו):>
די, נו, בצלאל.

<בצלאל סמוטריץ (הבית היהודי):>
אני לא עונה לה.

<סתיו שפיר (המחנה הציוני):>
תהיה בן אדם.

<היו"ר משה גפני:>
די, די.

<רחל עזריה (כולנו):>
שניכם מטרילים אחד את השני.

<היו"ר משה גפני:>
נועה, עוד פעם, שישמעו.
<נועה שוקרון:>
כל השורות כאן - - -
<סתיו שפיר (המחנה הציוני):>
רחל, זה פשוט מדהים שבמקום להתייצב לצד הנשים - - -
<רחל עזריה (כולנו):>
אני עשיתי את זה כל הזמן, סתיו. בבקשה, תעשי לי טובה. את פשוט - - -

<בצלאל סמוטריץ (הבית היהודי):>
נשים - - - עכשיו - - -

<רחל עזריה (כולנו):>
עשיתי את זה מהרגע הראשון. אל תטיפי לי, בסדר? מהרגע הראשון זה מה שעשיתי. אבל את לא עוזרת. את לא עוזרת.

<היו"ר משה גפני:>
נכון, נכון.

<סתיו שפיר (המחנה הציוני):>
שכך הוא יעז לדבר פה בוועדה?

<רחל עזריה (כולנו):>
אני לא יכולה להגן עליך כשאת מטרילה.

<סתיו שפיר (המחנה הציוני):>
ככה צריכה להיראות ועדת כספים?

<רחל עזריה (כולנו):>
אני לא יכולה להגן עליך כשאת עונה בחזרה.

<סתיו שפיר (המחנה הציוני):>
אני אומרת אמת.

<רחל עזריה (כולנו):>
זה לא עובד. נו, בסדר, אז אומרת אמת. בסדר.

<סתיו שפיר (המחנה הציוני):>
ולא משתמשת בקללות ופה בוועדת כספים השתמשו בקללות כדי שלא ננהל את הדיון שצריך לנהל פה?

<בצלאל סמוטריץ (הבית היהודי):>
- - - ילדה - - -

<סתיו שפיר (המחנה הציוני):>
גנב זו אמת.

<רחל עזריה (כולנו):>
פשוט תוציא את שניהם וזהו. אי אפשר לנהל ככה דיון.

<היו"ר משה גפני:>
נועה, בבקשה.

במקום להוציא, אני מוציא את עצמי. אני מבקש שאת תחליפי אותי.

<(היו"ר רחל עזריה, 12:29)>
<היו"ר רחל עזריה:>
אצלי אתם תתנהגו יפה אחרת אוציא את שניכם. אני מודיעה מראש.
<סתיו שפיר (המחנה הציוני):>
את חושבת שאת מנהלת פה גן?

<היו"ר רחל עזריה:>
לא. אני חושבת שאני רוצה לנהל את הדיון הזה כמו שצריך ושנסיים אותו כמו שצריך. אם אתם מתכוונים שניכם להתקוטט, אני אקרא לשניכם לסדר אחד אחרי השני.

<סתיו שפיר (המחנה הציוני):>
לנהל כמו שצריך זה שחברי כנסת יתנהלו ברצינות וישאלו שאלות ולא יתעסקו פה בהכפשות ובשקרים.
<היו"ר רחל עזריה:>
ושלא יהיו עסוקים בלהתקוטט אחד עם השני.

נועה, בבקשה.

<נועה שוקרון:>
כפי שנאמר, כל ההעברות התקציביות הן בהתאם להחלטות ממשלה או התקזזויות בין המשרדים. תקצוב מרכזי חוסן בסכום של 2,330,000, פרויקט "הצל לבו של ילד" לבית חולים "וולפסון" בסכום של 3 מיליון שקלים.

<סתיו שפיר (המחנה הציוני):>
כתוב פה מיליון על חוסן.
<נועה שוקרון:>
הגדלת תקציב מד"א בהתאם לסיכום עם הרשות לבטיחות בדרכים בסכום ל 4 מיליון שקלים. הגדלת תקציב בנק רקמות בסכום של 1,300,000. תקציב שירותי עבודה סוציאלית לדוברי אמהרית בסכום של 900 אלף. מכון "ברוקדייל", הגדלת המחקר בסכום של 1,248,000. בנק מחקר וביו-אתיקה בסכום של 789,000. הכשרת אחיות באוניברסיטת בן גוריון, 700 אלף. ו-500 אלף עבור קורס פאראמדיקים לחניכים במגזר הבדואי.

הגדלת תקציב מד"א של מוקדים בשטחי יהודה ושומרון בסכום של מיליון וחצי. סכום של מיליון וחצי לסייבר. למערכות משרד הבריאות 4 מיליון בהתאם לסיכום בין המשרדים עבור שילוט והנגשה תרבותית-לשונית בבתי חולים. 801 אלף שקלים עבור אבחון ילדים בגילאי הגן. ו-330 אלף עבור קורס פאראמדיקים לחניכים במגזר החרדי.
<היו"ר רחל עזריה:>
סיימת? 

<נועה שוקרון:>
כן.

<היו"ר רחל עזריה:>
שאלות?

<בצלאל סמוטריץ (הבית היהודי):>
יש כאן תקציב חשוב למרכזי חוסן לעוטף עזה. פני חצי שנה התקבלה החלטת ממשלה שחלק ממנה גם הקמת מרכזי חוסן ביהודה ושומרון. ההחלטה תוקצבה ב-4 מיליון שקלים לשנה החל משנת 2016. נדמה לי שזה היה שליש רווחה, שליש בריאות ושליש חינוך. זה לא בוצע.

למה זה לא מבוצע? איפה זה עומד? ואיך אני יודע שהכסף לא הולך לאיבוד ואתם מעבירים אותו הלאה?

<היו"ר רחל עזריה:>
אם יש עוד שאלות, אז עכשיו ותענו על הכול.

<סתיו שפיר (המחנה הציוני):>
כבר מעל חצי שנה אני מבקשת ממשרד הבריאות שיתקצב פסיכיאטר ילדים בשדרות, דבר שפשוט לא קיים בשדרות בכלל. נמסר לי שאין לזה תקציב ואין אפשרות טכנית. זה נשמע לי כמו תירוץ מזעזע לנוכח העובדה שבדרות נמצאים תחת מתקפות חוזרות ונשנות מעל עשור.

<היו"ר רחל עזריה:>
שאלות נוספות? ואז ניתן לצוותים לענות. בבקשה תשובות.

<חיים הופרט:>
לעניין יו"ש חוסן – התכנית אושרה במהלך 2016. תכנית כזאת לוקח המון זמן לתכנן אותה ברמה של פריסת השירותים, גם הצרכים של האוכלוסייה. כמובן שיש לנו את המודל של חוסן עוטף עזה. הכסף קיים. חלק מהכסף, כמעט רובו חויב. זאת אומרת הוא כבר חויב מול ספקים.
צריך להבין שזה יותר מורכב מחוסן עזה מכיוון שהשחקנים שפועלים ברצועת עזה אינם השחקנים שפועלים ביו"ש אבל הכסף חויב והתכנית תפעל.

<בצלאל סמוטריץ (הבית היהודי):>
לא הולך לאיבוד. ברגע - - - 

<חיים הופרט:>
נכון, זה ייצא לפועל.

לעניין הפסיכיאטר ילדים בשדרות. צריך לעשות אבחנה מתוקף החלטת ממשלה על חוסן עוטף עזה, שזה תפעול מרפאה בשדרות. מדובר על סכום של 300 אלף שקלים לפסיכיאטר שיושב במרפאה. לא פסיכיאטר שנותן טיפול פסיכוטרפוייטים שניתנים על ידי קופות החולים בתוספת השנייה מתוקף סל הבריאות. אנחנו מדברים על משהו מאוד ספציפי. התמיכה הועברה וזה קיים - - -

<סתיו שפיר (המחנה הציוני):>
לא לפסיכיאטר ילדים. הועבר - - -
<היו"ר רחל עזריה:>
שנייה, סתיו. הוא עונה – אנחנו נכבד אותו ואז אם תרצי תשאלי שאלת המשך.

<חיים הופרט:>
אני אעשה הפרדה חוקית בין הגורמים האחראיים לבין הפתרון הקיים. בכל דבר שבא מתוקף התוספת השנייה בסל הבריאות ניתן על ידי קופות החולים על ידי המוסדות והמרפאות. להחלטת חוסן יש תמיכה במרפאה בשדרות. מדובר שם על סכום, רשום אפילו במפורש בהחלטת הממשלה, 300 אלף ₪ לטובת פסיכיאטר, והוא מועבר כל שנה על ידי משרד - - -
<סתיו שפיר (המחנה הציוני):>
אני יודעת את כל זה. נאבקנו הרבה זמן כדי שיהיה פסיכיאטר בשדרות. הכול ידוע ומובן. אני שואלת על פסיכיאטר ילדים. מאחר ואין פסיכיאטר ילדים בשדרות, הילדים שזקוקים לסיוע נשלחים למרחק של מעל שעה נסיעה - - -
<היו"ר רחל עזריה:>
יש לך תשובה לזה?
<חיים הופרט:>
מדובר פה על סוגיה הרבה יותר רחבה של פסיכיאטריה לילדים. אני לא רוצה להיכנס לזה כי זה לא הנושא - - -
<היו"ר רחל עזריה:>
בסדר. אנחנו נדון בזה בפעם אחרת.

<סתיו שפיר (המחנה הציוני):>
אני שואלת שאלה פשוטה: ב-2017 גם אין לזה תקציב?
<חיים הופרט:>
זה לא עניין של תקציב - - -

<מיקי לוי (יש עתיד):>
זו מדיניות. יבוא השר ויגיד - - -
<חיים הופרט:>
לא. זו גם לא מדיניות - - -

<היו"ר רחל עזריה:>
אז אנחנו נשב על זה כשיגיע - - -
<סתיו שפיר (המחנה הציוני):>
אז עניין של מה זה? 300 אלף קל.
<חיים הופרט:>
להכשיר פסיכיאטר ילדים לתקופה של 6 שנים ולאחרונה רק התחילו להיכנס הרבה אנשים ללמוד התמחות בפסיכיאטריית ילדים. ייקח זמן עד שהאנשים האלה יסיימו את ההתמחות ויתחילו לעבוד.
<סתיו שפיר (המחנה הציוני):>
אין פסיכיאטרים בארץ שאפשר להביא?
<חיים הופרט:>
פסיכיאטריית ילדים היא תת-התמחות בתוך פסיכיאטריה. אני אתן דוגמה לסבר את האוזן: למרפאה לבריאות הנפש באילת, במשך תקופה של שנה וחצי הוטס פעם בשבוע פסיכיאטר ילדים בגלל שיש מחסור - - -
<היו"ר רחל עזריה:>
נראה לי שזה לא דיון לוועדת כספים. אני מבקשת לאשר את הפנייה.
<סתיו שפיר (המחנה הציוני):>
אנחנו מדברים על שדרות ועל ילדים שנמצאים בהתקפי חרדה - - -

<חיים הופרט:>
זה דיון שלא רלוונטי לפנייה. אשמח לפתוח אותו - - -

<היו"ר רחל עזריה:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד אישור הפנייה – פה אחד
פנייה 388 עד 399, בריאות, אושרה. 
<היו"ר רחל עזריה:>
הפנייה עברה. בבקשה.

הפנייה הבאה, פנייה מספר 424 עד 426. בבקשה.
<חיים הופרט:>
הפנייה הזאת דנה בכל שלושת הסעיפים של משרד הבריאות: סעיף 24, סעיף 67 וסעיף 94. הפנייה הזאת נועדה בעיקר להתאים את תקציב משרד הבריאות בהתאם לשימוש החזוי בתכנית העבודה לשנת 2016 כמפורט לפניכם בדף. אם אתם מעוניינים, אני אעבור סעיף-סעיף.
<סתיו שפיר (המחנה הציוני):>
כן, בהחלט. אנחנו רואים שיש פה קיצוצים בברזילי - - -
<היו"ר רחל עזריה:>
רגע, רגע. בואי ניתן לו לדבר. יהיה לך זמן לשאול שאלות כמו בכל פנייה.

בבקשה, בוא תעבור על הכול.

<חיים הופרט:>
אני אעבור סעיף-סעיף: סעיף 1 – מדובר על תקצוב של 66 מיליוני שקלים עבור מענקי רפאים בפריפריה בבתי חולים כלליים בהתאם להסכם שנחתם בין המדינה לנציגי העובדים, ארגון הר"י, בהתאם למכתב הצעה של הסכם הרופאים בשנת 2011.
תקציב של 77,143 אלפי ₪ ועוד הגדלת תקצוב עבור מבחני תמיכה לבתי חולים ציבוריים עבור שיפור  המיונים. במסגרת תקציב 2016 הוגדרו מספר - - - אחד, התכנית להרחבת קיצור תורים במוקדים לרפואה דחופה, זאת אומרת במיון, אם זה בקיצור תורים ל-MRI ועוד הפחתת זיהומים בבתי חולים. הטכניקה התקציבית היא העברה מתקנה תקציבית שנמצאת בסעיף 24 לתקנות תקציביות שנמצאות בסעיף 94. זו פשוט העברה בסכום אפס.
בנוסף, יש תקצוב של 158 מיליון שקלים עבור הגדלת תקצוב בתי חולים ממשלתיים בהתאם לתקרות ונושאים נוספים - - - מחיר יום האשפוז, זאת אומרת שזה גידול בהסכמי שכר, אם זה רשלנות רפואית וכהנה. זה לעניין הסעיף הראשון.
הסעיף השני: שינויים בתוך סעיפי המטה של משרד הבריאות. תוספת של כמעט 26 מיליון שקל עבור טיפול בריאותי מקדם לילדים הנמצאים על הספקטרום האוטיסטי. שירות הניתן מתוקף התוספת השלישית לחוק ביטוח בריאות ממלכתי.
תקצוב בסך 43 מיליון שקל עבור תקצוב תכנית העבודה של מגן דוד אדום, בהתאם לסיכומים בין משרד הבריאות והאוצר ולהסכם השכר שנחתם במשק. הסכם מקביל עם ההסתדרות. תקצוב של 35 מיליון שקל עבור רכש חיסונים, נוכח עליית מחירי החיסונים בעולם, וכן הרשאה להתחייב בהתאם להתאמה של התקציב המזומן לתקציב ההרשאה.
תקצוב של 75 מיליון עבור פרויקטים ותחזוקת מערכות בתחום המחשוב בהתאם לתכנית העבודה של משרד הבריאות. תקציב בסך של 13 מיליון שקל עבור פרויקט בריאות דיגיטלית כחלק מהמיזם הממשלתי "ישראל דיגיטלית", בהתאם להחלטות הממשלה בנושא.

תקציב בסך של 6 מיליון שקל לטובת מחקרים חדשים בתחום הבריאות בהתאם לתכנית העבודה של משרד הבריאות. תקציב של 58 מיליון שקל עבור תשלום נזיקין כנגד סיכומים ופשרות משפטיות, אליהן הגיעו הצדדים במהלך השנה ותשלומי רשלנות רפואית. תקציב של 22 מיליון שקל עבור נושאים נוספים ובכלל זה מוקדים לרפואה דחופה בפריפריה, התאמה מגדרית וכולי.
בנוסף,  העברת 273 מיליון שקל לתקציב הפיתוח, לפי הפירוט הבא: ‬תקציב של ‪ 29 מיליון שקל עבור בניין אשפוז וחדרי ניתוח ממוגנים בבית החולים ברזילי. הסיבה להגדלה היא הלימה לאבני הדרך של הפרויקט.

תקציב בסך של כמעט 100 מיליון שקל במזומן ועוד 70 מיליון שקלים בהרשאה להתחייב‪‫ לטובת רכש  ציוד רפואי קבוע בבתי החולים הממשלתיים.‬‬ 

ג‪ .‬תקציב בסך של 57.5 מיליון שקל במזומן והקטנה של תקציב הרשאה להתחייב‬ ‫עבור עמידה בתקנות כיבוי אש‪ ,‬חשמל ואיכות הסביבה בכלל בתי החולים הממשלתיים‬, כלליים, ‬גריאטריים ופסיכיאטריים וכולי, אתם יכולים לראות בפנים.

‬תקציב בסך של 2.4 מיליון בהרשאה להתחייב למימוש החלטת ממשלה. זו בעצם החלטה לשיפור השירות לבדואים בצפון. בנוסף, ‬תקציב בסך של 3 מיליון שקל במזומן לפרויקט בית החולים ילדים ברמב״ם‪.
‬תקציב של 40 מיליון שקל בהרשאה להתחייב אל מול קרן הלנברג לפרויקט שיקום‬ ‫בהדסה. תקציב בסך 47 מיליון שקל במזומן ועוד 44.5 ‬בהרשאה להתחייב עבור פיתוח‬ ‫בשירותי בריאות כללית. בנוסף לזה, ‬שינויים בתקציבי בתי החולים הפסיכיאטריים. תקציב של 5 מיליון שקלים עבור מענקים לרופאים בדומה למה שקורה בבתי החולים הכליים.
עוד תקציב של 405 מיליון שקל עבור השתתפות של משרד הבריאות בהתאמה של קצב התשלומים. בנוסף לזה יש לבתי החולים הגריאטריים  עוד 2 מיליון שקל עבור מענקים לרופאים כמו שפירטתי קודם.

עוד 4 מיליון שקל לקידום מחיר והסכמי שכר ומנגנון מחיר יום האשפוז. עוד 7 מיליון שקלים עבור פרויקטים מחוללי חסכון והכנסה בבתי החולים‬ ‫הגריאטריים. ‪.‬‬‫עוד 7 מיליון שקל עבור תכנית העבודה ושירותים שרוכש משרד הבריאות בבתי החולים הממשלתיים הגריאטריים. בנוסף, יש שינויים בתקציב הסל כמפורט בסעיפים לפניכם.

<היו"ר רחל עזריה:>
יש שאלות?
<סתיו שפיר (המחנה הציוני):>
תסביר לנו בבקשה את הקיצוצים במרכזים לבריאות הנפש.
<חיים הופרט:>
איזה קיצוצים?

<סתיו שפיר (המחנה הציוני):>
בטירת הכרמל, בשער מנשה, שרון, בת ים, אברבנאל - - -

<חיים הופרט:>
אין קיצוצים - - -
<סתיו שפיר (המחנה הציוני):>
סליחה, אני באמצע שאלה.

<היו"ר רחל עזריה:>
היא תשאל ונראה אם יש עוד שאלות.
<סתיו שפיר (המחנה הציוני):>
איך זה בנוי פה מול התקציבים של בתי החולים עצמם? יש פה תכניות שמקוצצות להם והכסף הזה עובר לתכניות אחרות. כלומר, הוקטן תקציב הקניות של בית חולים ברזילי, למשל, ושל בית החולים הלל יפה בחדרה ושל אסף הרופא ושל פוריה?
<היו"ר רחל עזריה:>
יש שאלות נוספות?

<סתיו שפיר (המחנה הציוני):>
יכול להיות שיהיו עוד. יש פה המון - - -
<היו"ר רחל עזריה:>
אז תשאלי - - -
<סתיו שפיר (המחנה הציוני):>
יש פה המון סעיפים, לא קיבלנו את דברי ההסבר – המינימום הסכמה פה היא שישבו פה נציגים שאפשר לשאול אותם על איך באמת עובד התקציב.

<היו"ר רחל עזריה:>
אז תשאלי את כל השאלות. אבל המינימום זה להגיע עם השאלות . תשאלי את השאלות.

<סתיו שפיר (המחנה הציוני):>
- - - יש פה קיצוצים בהכשרת אחיות ובהכשרה והדרכה. תסבירו לנו את כל הפרטים של כל סעיף שמופיע בו מינוס בתקציב משרד הבריאות. תסבירו לנו בבקשה מה הסיבה למינוס הזה.

<היו"ר רחל עזריה:>
תודה רבה. שאלות לחברי כנסת נוספים? אין? בבקשה, תענו על כל השאלות.

<חיים הופרט:>
אם הכוונה שנעבור עכשיו על כל תכנית ותכנית בסעיף 24 ונסביר את ההחלטות, אין לי שום בעיה. השאלה אם זאת הכוונה?
<סתיו שפיר (המחנה הציוני):>
כן, זאת הכוונה.

<היו"ר רחל עזריה:>
תתחילו עם השאלות המרכזיות ואחר כך - - -
<חיים הופרט:>
בעניין סעיף 94 שהוא מהמרכזיים הרפואיים הממשלתיים הכלליים, מדובר בהגדלת הכנסות. זאת אומרת, כשמגדילים הכנסה, התקצוב תמיד - - - זו המשמעות של זה. מעבר לזה, בתי החולים הממשלתיים, כפי שכתוב בדברי ההסבר, רק קבלו תקצוב נוסף בסוף השנה בהתאם לכל מנגנוני הקידום הקיימים במשק - - - זאת אומרת, אין הפחתה של בית חולים, ההיפך הוא הנכון.

<סתיו שפיר (המחנה הציוני):>
איך זה יכול להיות אם מפחיתים לו מתקציב הקניות? איך אתה קורא לזה "לא הפחתה"?
<חיים הופרט:>
צריך להבין שהוא משק שמקבל הכנסות ממקור אחר - - -

<אורן גבע:>
יש פה אולי מלכוד טכני קטן. כשבית חולים – הוא מפעל עסקי – מגדיל את ההכנסות שלו, הגדלת ההכנסות נרשמת במינוס. היא לא נרשמת בפלוס.

<סתיו שפיר (המחנה הציוני):>
אבל זה לא בתכנית של הכנסות.

<אורן גבע:>
יכול להיות שיש מעבר בין פניות לשכר, אבל בסופו של דבר כל בתי החולים, התקציב שלהם פה גדל, לא קטן.
<חיים הופרט:>
זאת אומרת שאם את מסתכל על הסך הכול, גם בלמעלה, את תראי שהוא גדל. את לא צריכה להסתכל ב-94 אלא להסתכל על זה ב-24 כי סעיף 94 תמיד יהיה סעיף מאופס כי הוא סעיף של מפעלים עסקיים.
<סתיו שפיר (המחנה הציוני):>
גם סעיף 24 קטן.

<חיים הופרט:>
לא.

<אורן גבע:>
לא.

<חיים הופרט:>
הוא מעביר לפיתוח. מעביר לסעיף 67.

<סתיו שפיר (המחנה הציוני):>
כסף שהיה במזומן.

<חיים הופרט:>
כסף שהיה במזומן – שוב, טכניקת העברות שהמטרה שלה היא לייצר את האיזון העדין בין כל המשקים הקיימים במשרד הבריאות בהתאם לביצוע הקיים במשרד הבריאות במהלך השנה.

<סתיו שפיר (המחנה הציוני):>
זאת אומרת לא היה ביצוע בסעיפים האלה ואנחנו מעבירים את הכסף עכשיו להרשאה.
<חיים הופרט:>
לא. אני נתתי דוגמה ואני אחזור - - -
<היו"ר רחל עזריה:>
אחרי הדוגמה אנחנו נצביע. כן, בבקשה.
<חיים הופרט:>
יש 3 תכניות לאומיות שהן: קיצור תורים, הפחתת זיהומים וקיצור תורים ל-MRI. הם מתוקצבים בסעיף 24 ברמה הלאומית והתקצוב בפועל עובר בעצם לסעיף 94 ולכן את רואה הפחתות.
<סתיו שפיר (המחנה הציוני):>
למה?

<חיים הופרט:>
כי הטכניקה של ההעברה התקציבית לבתי החולים שאינם בתי חולים ממשלתיים היא דרך התמיכות. זאת אומרת, זאת הדרך היחידה שניתן להעביר לבתי חולים שאינם ממשלתיים. לבתי חולים ממשלתיים יש סעיף בתקציב המדינה ולכן מעבירים להם את זה בבסיס - - -

<היו"ר רחל עזריה:>
מצוין. תודה רבה.

מי בעד אישור הפניות, ירים את ידו. מי נגד? אין מי נמנע? אין.
הצבעה

בעד אישור הפנייה – פה אחד
פנייה 424 עד 426, בריאות ובתי חולים, אושרה.

<היו"ר רחל עזריה:>
פניות 424 עד 426, אושרו.
אנחנו עוברים לפניות 284 עד 285. בבקשה.

<איציק יצחק דניאל:>
הפנייה נועדה לתקצב 33 מיליון שקלים עבור יישום הרפורמה במנגנוני ניהול ההון האנושי בשירות המדינה במסגרת החלטת הממשלה 3993 משנת 2011. מדובר ברפורמה שקורית כרגע בנציבות שירות המדינה והיא מחולקת לשני חלקים: דבר ראשון, יש מטה יישום הרפורמה שאלה העובדים הזמניים; ויש גם תקציב שמועבר לטובת יישום הרפורמה במשרדי הממשלה.
<היו"ר רחל עזריה:>
יש שאלות?
<סתיו שפיר (המחנה הציוני):>
כן. רגע - - -
<היו"ר רחל עזריה:>
אני חייבת לומר שזו רפורמה מאוד חשובה בעיני.

<סתיו שפיר (המחנה הציוני):>
6 מיליון שקלים לחברות ייעוץ – מי חברות הייעוץ שנהנות מהסכום הנפלא הזה ובעד מה?

<רון צור:>
חברות ייעוץ שזכו במכרזים בתחומים שונים. חלקן עוסקות בהטמעת פעילויות בשטח. לדוגמה, ממש בימים אלה מציעים איך עושים הערכת עובדים דיפרנציאלית לעובדי המדינה. חברות ייעוץ שעוסקות בהדרכה, בקביעת אסטרטגיה, בניהול - - -
<סתיו שפיר (המחנה הציוני):>
כמה חברות?

<רון צור:>
לא זוכר את המספר המדויק. 6-5 חברות.

<סתיו שפיר (המחנה הציוני):>
זאת אומרת שכל חברה מקבלת מעל מיליון שקל לעבודה שהיא עושה? אלה הסכומים?
<רון צור:>
ישנן חברות שזכו בהיקפים גדולים. כן.

<סתיו שפיר (המחנה הציוני):>
נורא משתלם להיות חברת ייעוץ. לאיזה פרק זמן הן עובדות - - -

<היו"ר רחל עזריה:>
את שוקלת הסבה?

<רון צור:>
כאשר המדינה עושה - - -

<סתיו שפיר (המחנה הציוני):>
לצערי, הרבה עובדי מדינה מסורים עוברים לחברות ייעוץ כי זה יותר משתלם מאשר לעבוד במשרדי הממשלה.

<היו"ר רחל עזריה:>
הבנתי, הבנתי. בסדר.

<סתיו שפיר (המחנה הציוני):>
הרפורמה הזאת חשובה לך. זה צריך לעניין אותך.

<רון צור:>
אנחנו משתמשים בחברות ייעוץ במקומות שבהם אין כוח אדם מספק מבחינה כמותית במשרדי הממשלה או כאשר אנחנו זקוקים לאינפורמציה או ידע שנמצאים בחוץ ולא נמצאים אצלנו.
<סתיו שפיר (המחנה הציוני):>
במקרה הזה, החברות האלו עובדות לאיזה פרק זמן? מה הן אמורות לספק? 

<היו"ר רחל עזריה:>
סתיו, כל השאלות – כל התשובות. בבקשה. יש לך עוד שאלות או שזו השאלה האחרונה?
<סתיו שפיר (המחנה הציוני):>
הוא לא עונה תשובות. אני מקשיבה - - -
<היו"ר רחל עזריה:>
לא, לא. אנחנו לא בדיון כזה. כל השאלות, תכיני את השאלות בבקשה.
<סתיו שפיר (המחנה הציוני):>
אני אסביר לך. הרפורמה נועדה לשפר את - - -
<היו"ר רחל עזריה:>
לא, לא, לא. ממש לא מתחילים בנאום עכשיו. שאלות. עכשיו אנחנו בשלב השאלות. אם יש לך שאלה, אז תתייחסי.
<סתיו שפיר (המחנה הציוני):>
טוב, זאת שאלה. היום הרבה עובדים - - -
<היו"ר רחל עזריה:>
לא. זו לא שאלה. סתיו, אני מבקשת, רק שאלה.

<סתיו שפיר (המחנה הציוני):>
לא שמעת מה אמרתי. איך המילה "טוב" גרמה לך להרגיש שזאת לא שאלה?

<היו"ר רחל עזריה:>
אני מבקשת שאלה. אני מבקשת שתתייחסי בהתאם, כמו שאני מתייחסת אליך בכבוד. אני מבקשת שתשאלי שאלה. לשאלה יש כללים מאוד ברורים בשפה העברית. תשאלי שאלה – תקבלי תשובה.

<סתיו שפיר (המחנה הציוני):>
אוקיי, אז תלמדי אותי אחר כך שיעור בכללים בעברית. השאלה היא: החברות האלו נועדו בעצם להחליף, כמו שאמרת בעצמך, כוח אדם שלא מסופק. כלומר, משרד האוצר לא מתקצב מספיק תקנים של כוח אדם, הולכים לחברת ייעוץ חיצונית. מה שקורה זה שהממשלה גם לא מפרסמת אף פעם את הדוחות של אותה חברת ייעוץ, בעוד שבנושאים טכניים או מקצועיים יש היגיון בלהביא חברה מבחוץ, בנושאים שבהם יש ידע קיים במגזר הציבורי, היה גם ראוי שהוא יישאר במגזר הציבורי ושאותם תקני כוח אדם מאוד איכותיים יישמרו וכוח אדם איכותי יישמר במגזר הציבורי ולא יורחק החוצה לעבוד באיזו חברת ייעוץ כי זה יותר משתלם.

<היו"ר רחל עזריה:>
אז השאלה היא לה זה נעשה?

<סתיו שפיר (המחנה הציוני):>
השאלה שלי היא: לאיזה פרקי זמן החברות ייעוץ מועסקות? איפה הדוחות שלהן מתפרסמים? עד עכשיו לא ראיתי פרסום אחד של דוח של חברת ייעוץ.
<רון צור:>
זה לא נכון. החשב - - -

<היו"ר רחל עזריה:>
רגע. סליחה. היא תסיים את כלל השאלות שלה ואז אתה תענה על כלל השאלות.

<סתיו שפיר (המחנה הציוני):>
שאלה אחרונה. האם הם מלווים את הפעילות השוטפת של המשרד? כלומר, האם הן נכנסות לישיבות של המשרדים וממש משתתפות השתתפות פעילה בישיבות? מה תאריך היעד לפרסום הדוחות שלהן בעניין הזה? ושוב, האם הסכומים האלה של מעל מיליון שקל לחברה הם סכומים הגיוניים? באיזו תחרות זה עומד?

<היו"ר רחל עזריה:>
יש שאלות נוספות או שבזה סיימת?

<סתיו שפיר (המחנה הציוני):>
לסעיף הזה.

<היו"ר רחל עזריה:>
לא, לא. כלל הסעיפים, כלל השאלות.

<סתיו שפיר (המחנה הציוני):>
אני עכשיו קוראת אותם. לא קיבלנו את המידע מראש.

<היו"ר רחל עזריה:>
לא. סתיו, ככה אנחנו עובדים כעת - - -

<סתיו שפיר (המחנה הציוני):>
אז תני לנו זמן קריאה. כולנו נקרא - - -

<היו"ר רחל עזריה:>
לא. היה מספיק זמן קריאה.

<אברהם נגוסה (הליכוד):>
אני רוצה להתייחס לזה.
<היו"ר רחל עזריה:>
בבקשה.

<אברהם נגוסה (הליכוד):>
זו רפורמה מאוד חשובה. אנחנו רואים את זה כדבר חיוני. קיימנו דיון בוועדת העלייה והקליטה במטרה לשלב את העולים החדשים במשרדי הממשלה. גם מבחינת המספרים אנחנו רוצים להגדיל את זה והרפורמה יכולה לקדם את הנושא. לכן זה תקציב חיוני וצריכים להעביר אותו.
<היו"ר רחל עזריה:>
אני אדבר עם היו"ר שנקיים איזשהו דיון בהמשך בנושא הזה.
<סתיו שפיר (המחנה הציוני):>
שיענו לי על השאלה.

<היו"ר רחל עזריה:>
בבקשה.

<רון צור:>
הייתה ועדה בראשות חבר הכנסת רועי פולקמן שקיימה סדרה של מפגשים, אם אינני טועה משהו כמו 20 פגישות רק על הנושא של הרפורמה בשירות המדינה אני אומר מראש, כראש מטה יישום הרפורמה וכשליחו של נציב שירות המדינה, ככל שהכנסת תרצה לעסוק בזה, נשמח. עבורנו, לחץ ציבורי ועניין ציבורי בתחום הרפורמה הזאת חשוב לנו מאוד, אז כך שלכל ועדה ולכל פורום שתרצו, נשמח לבוא.
לגבי שאלותיך. למיטב זכרוני, פרק הזמן המקסימלי שחברה זכתה הוא כ-3 שנים. לדוגמה, חברה שמסייעת לנו בהקמה של המדרשה הלאומית, זה בית ספר להכשרת בכירים של שירות המדינה. אני מזכיר שעד לפני שנה למדינת ישראל לא היה בית ספר משלה. עשו אאוטסורסינג לכל מיני גופים חיצוניים ו-NGO כאלה ואחרים. הנה המדינה לוקחת על עצמה את האחריות להכשיר בכירים. מאחר ותהליך מהסוג הזה של הקמה הוא תהליך לא פשוט, אז משך הזמן שנקבע הוא 3 שנים. זו דוגמה קיצונית.

מדוע משתמשים בחברות ייעוץ ולא בכוח אדם פנימי? ראשית, משום שזו משימה חולפת. הרפורמה היא תקופת מעבר. זה לא מצב קבוע. אנחנו מקווים ובטוחים שכששלב היישום יסתיים, נציבות שירות המדינה, באופן העבודה שלה הקבוע, תוכל להחזיק את כל מנגנוני הניהול החדשים באופן עצמאי, כמובן עם סיוע כזה או אחר.

אבל זה לא שעיקר העבודה נעשית על ידי חברות ייעוץ. אבל בנקודת הזמן הזו, ב-3 השנים הללו האחרונות בהן אנחנו עוסקים בהטמעה וביישום ראשוני של הרפורמה, אנחנו זקוקים לכוח האדם החיצוני. אני מקווה שזה עונה.
לגבי פרסום הדוחות – למיטב ידיעתי, באתר של החשב הכללי מפורסמים בצורה מסודרת כל ההתקשרויות - - -

<סתיו שפיר (המחנה הציוני):>
לא ההתקשרויות. התכוונתי לדוחות עצמם שהחברות כותבות.
<רון צור:>
את זה אני לא יודע.

<מיקי לוי (יש עתיד):>
אפשר לגשת לכל משרד ולבקש את זה.

<היו"ר רחל עזריה:>
נכון.

<מיקי לוי (יש עתיד):>
אני הייתי שותף לדבר כזה שמקנזי עשתה עבור משטרת ישראל וגם עבור נציב שירות המדינה שלא – סליחה על המילה – כל השכל והניסיון שם, נהפוך הוא, ואין מה לעשות, יש חברות שזה המקצוע שלהם.
<היו"ר רחל עזריה:>
וגם באוצר.

<מיקי לוי (יש עתיד):>
וגם באוצר.

<רון צור:>
רק להגיד שורה תחתונה לגבי הפרסום. כל ההתקשרויות שמבצעת נציבות שירות המדינה באופן כללי, וספציפית מטה יישום הרפורמה, מצויות באתר החשב הכללי, שקופות לחלוטין לעיון הציבור.

<(היו"ר משה גפני, 12:50)>
<מיקי לוי (יש עתיד):>
גם להקים את בית הספר הארצי לשוטרים, את המדרשה, לקחו את מקנזי בהרבה מיליונים. אין מה לעשות.
<רון צור:>
אבל בסוף הקימו בית ספר.

<מיקי לוי (יש עתיד):>
לתפארת. הלוואי והשכל והניסיון היו רק בממשלה. זה לא כך. גם חיל האוויר - - -
<היו"ר משה גפני:>
מי בעד אישור הפניות, ירים את ידו. מי נגד? מי נמנע?
הצבעה

בעד אישור הפנייה – פה אחד
פנייה 284 עד 285, ראש הממשלה, אושרה.
<היו"ר משה גפני:>
הפניות אושרו. 

הפסקה לדקה.

<(הישיבה נפסקה בשעה 12:50 ונתחדשה בשעה 12:51.)>
<היו"ר משה גפני:>
פנייה מספר 173, משרד ראש הממשלה. מספר פנייה לוועדה 324 עד 333.

<ניר אמסל:>
הפנייה מבקשת לתגבר את תקציב סעיף 04, משרד ראש הממשלה, בסך של כ-223 מיליוני שקלים שעיקרם נועדו – 178 מיליוני שקלים לצורך יישום החלטות הוועדה הציבורית לבחינת רכישת מטוס ולבניית משרד ומעון רשמי עבור ראש הממשלה. 42.5 מיליוני שקלים נועדו לצורך תגבור המשרד לשוויון חברתי לצורך יישום הפרויקטים השונים של המשרד. הפנייה עושה הסטות פנימיות בתוך תקציב הסעיף בין היתר עבור תגבור תקציב מערך הגיור לצורך ביצוע קורס הגיור בצה"ל, לצורך תגבור תקציב הלשכה המרכזית לסטטיסטיקה לטובת ביצוע הכנות למפקד האוכלוסין המתגלגל שצפוי להיערך בשנים הבאות.

<סתיו שפיר (המחנה הציוני):>
למה כל הפניות האלה ביחד באותה פנייה?

<ניר אמסל:>
לצורך תגבור המטה הקיברנטי, לצורך התאמת תקציב הביצוע בפועל לצורך העברת תקציב של כ-11 מיליוני שקלים מהמשרד לשוויון חברתי למשרד לירושלים ומורשת עבור הקרן למורשת הכותל, לצורך ביצוע פרויקטים משותפים עם הקרן למורשת הכותל כגון פרוייקטי בר מצווה, ביקורי סטודנטים וחידון ירושלים. 

יש 9.8 מיליוני שקלים שמוקצים עבור מערך הגיור כחלק מהחלטת הממשלה 674 בנושא יישום הסכמים קואליציוניים.

<היו"ר משה גפני:>
מה הסכם קואליציוני לגבי מערך הגיור?

<ניר אמסל:>
9.8 מיליוני שקלים לטובת מיזם לחיזוק הזהות היהודית בתפוצות באמצעות בירור יהדות. העברה של 9.5 מיליון שקלים מתקציב משרדי החינוך, הפנים והתיירות לצורך יישום החלטת ממשלה 35 שעניינה תכנית חומש לשדרוג תשתיות ולעידוד ביקורים ברחבת הכותל המערבי. כמובן שהעברת הסכומים מבוצעת לאחר גיבוש תכניות העבודה ובהתאם לביצוע התקציבים בפועל. 

הסטות תקציב בסעיף לצורך תגבור התקציב השוטף של הקרן למורשת הכותל בסך של כחמישה מיליון שקלים בהתאם לביצוע התקציבי של הקרן.

הסטות תקציב עבור לשכת העיתונות הממשלתית לצורך שדרוג מערכות מחשוב ותוכנת אוסף צילומים הלאומי.

<סתיו שפיר (המחנה הציוני):>
רגע. אני מבקשת שנצא להתייעצות לכמה דקות כי יש כאן הרבה מאוד נושאים שונים לחלוטין.

<מיקי לוי (יש עתיד):>
גפני, זה פשוט לא בסדר. זאת שערורייה. אני לא אתמוך בשום דבר בגלל המטוס הזה. אתם מביאים עוד הפעם את המיקס הזה של יהודה ושומרון עם עזה וכל מיני דברים כאלה. מספיק עם העניין הזה. באמת. תפצלו את זה. גם אם אנחנו רוצים לתמוך במשהו, מורשת הכותל חשובה בעיני, אבל המטוס הזה לא חשוב בעיני, הוא בזבוז כספי ציבור. אתם מביאים עוד הפעם את זה במיקס אחד ומכריחים אותנו להצביע כיחידה אחת. זה לא עובד. תסתכל מה קורה עם ההעברה הזאת. מיליונים. אפילו אם אני רוצה לתמוך במשהו, אני אתמוך במטוס של ראש הממשלה שהוא מיותר לחלוטין? מה זה? מה זה? אני התרעתי על העניין הזה לא פעם אחת. אני לא צועק עליך, אני מתנצל, אבל זה מרגיז אותי. פשוט מרתיח אותי. תסתכלו מה זה. בהעברה תקציבית אחת, שאלוהים ישמור, 16 סעיפים בתקציבים שונים. מה זה הדבר הזה? במיליונים. בכמה ההעברה הזו מסתכמת?

<ניר אמסל:>
ב-222 מיליון שקלים. סך הכול ב-223 מיליון שקלים.

<מיקי לוי (יש עתיד):>
תסתכלו מה זה.

<סתיו שפיר (המחנה הציוני):>
שערורייה.

<היו"ר משה גפני:>
אתם יכולים להוציא את הנושא של המטוס ולהביא אותו לחוד?

<סתיו שפיר (המחנה הציוני):>
וגם את החטיבה להתיישבות. אתם מקצצים כאן מהכסף של מפוני ההתנתקות אחרי שלפני שנייה אמרנו ש-400 משפחות עדיין בלי בית ואחרי שנאמרו כאן תשובות מאוד סותרות לגבי מי אמור לטפל בהם ומי אמור בסיטואציה הזאת. אתם רוצים להעביר כאן סכומים. מאתיים מיליון שקלים, זאת רק החטיבה להתיישבות. יותר.

<ניר אמסל:>
לא.

<סתיו שפיר (המחנה הציוני):>
220 מיליון שקלים רק החטיבה להתיישבות. עכשיו תגיד לי שזאת הוצאה מותנית אבל לפי מה שאתם מעבירים, אתם מאשרים אותם כאן ואחר כך אנחנו כבר לא נאשר אותם שוב. 220 מיליון שקלים לחטיבה להתיישבות כשהגוף הזה עדיין נמצא תחת מחלוקת ותחת בדיקה של מבקר המדינה ועוד לא התפרסם הדוח לגביו. אתם רוצים להעביר כאן 180 מיליון שקלים למטוס הזה של ראש הממשלה שעדיין בוכה על הפינוי שלו למלון שרתון פלאזה. ברצינות. הכול אתם דוחפים באותו מקום? אף אחד לא יכול לקרוא את זה? אנחנו לא ראינו את המידע הזה מראש.

גפני, אני מבקשת ממך, תעצור את הישיבה ואל תעביר את ההעברה הזאת כי זה פשוט בלתי אפשרי. יש כאן הסכמים קואליציוניים בתוך ההעברה הזאת. אתם צריכים להפריד אותם ולספר כאן בדיוק מה ההסכמים ומי קיבל מה ואיך קיבל מה.

<ניר אמסל:>
זה נאמר כאן במפורש.

<סתיו שפיר (המחנה הציוני):>
מה נאמר במפורש? ראיתי את הכותרת הסכמים קואליציוניים.

<מיקי לוי (יש עתיד):>
אני באמת חושב שהמטוס ראוי שיידחה לשנה הבאה. לא בשביל זה הסכמתי אתך. יש כאן תקציבים שאני מסכים אתם והם מאוד מאוד חשובים. אני לא מוכן על המיטה במטוס של ראש הממשלה לעשות את זה בסוף שנה. 

<היו"ר משה גפני:>
אני מבקש שתוציאו את המטוס מההעברה הזאת.

<סתיו שפיר (המחנה הציוני):>
גם את החטיבה להתיישבות.

<ניר אמסל:>
אנחנו לא נוהגים לפצל.

<היו"ר משה גפני:>
בסדר. אז אני לא יכול להצביע.

<ניר אמסל:>
אני אבדוק את זה ואני אחזור עם תשובה.

<סתיו שפיר (המחנה הציוני):>
גפני, גם את החטיבה להתיישבות.

<ניר אמסל:>
אני אחזור עם תשובה. אנחנו לא נוהגים לפצל.

<היו"ר משה גפני:>
את לא צריכה להגיד גם החטיבה להתיישבות. אני מפנה ל"כלכליסט". יש לך שם במה.

<סתיו שפיר (המחנה הציוני):>
אני ישבתי כאן בוועדה והכול נאמר כאן בוועדה לפרוטוקול. 

<היו"ר משה גפני:>
הכול בסדר. אני רק אנהג אתך בשורת הדין. זה הכול.

<סתיו שפיר (המחנה הציוני):>
תוציא את החטיבה להתיישבות.

<היו"ר משה גפני:>
החטיבה להתיישבות תהיה בפנים. את יכולה להצביע נגד. את המטוס להוציא.

<ניר אמסל:>
אדוני היושב-ראש, יש שני דברים שנאמרו כאן על ידי חברת הכנסת שפיר ושמקורם באי הבנה. בנושא של מינהלת תנופה, לגבי מה שאמרת, ראשית כל, זה לא קיצוץ. התשלומים שמבוצעים מהסעיף התקציבי הזה של מינהלת תנופה, מה שהיה מינהלת תנופה, מבוצע על פי חוק ועל פי הרשאות עבר. מה שמבוצע כאן זה הקמת התקציב לביצוע. זאת אומרת, הביצוע יבוצע לפי חוק.

<סתיו שפיר (המחנה הציוני):>
אתה לא הקשבת לי. נראה לי שלך יש אי הבנה.

<ניר אמסל:>
לא. הקשבתי טוב.

<סתיו שפיר (המחנה הציוני):>
400 משפחות ממפוני גוש קטיף עדיין בלי בית.

<ניר אמסל:>
זה לא רלוונטי לפנייה הזאת.

<סתיו שפיר (המחנה הציוני):>
11 שנים אחרי. 13 מיליארד שקלים הועברו לתנופה. אני ביקשתי כאן לקבל את הפירוט התקציבי למה שקרה במינהלת תנופה.

<ניר אמסל:>
אין שום קשר. אין שום בעיה. ביקשת את זה בפניות קודמות והעבירו לך.

<סתיו שפיר (המחנה הציוני):>
לא. לא העבירו לי. העבירו לי שבעה מיליארד.

<היו"ר משה גפני:>
אני מבקש להוציא את הנושא של המטוס.

<ניר אמסל:>
אני אבדוק את זה ואשוב עם תשובה.

<היו"ר משה גפני:>
על זה נצביע בנפרד. אני לא יכול להצביע על כל מה שנעשה במשרד ראש הממשלה ובזה מיקי לוי צודק. זה דבר שהוא לא יכול להיות יחד. אם הם יוציאו, נצביע.

<טמיר כהן:>
עמוד 190. עדיין משרד ראש הממשלה. פנייה מספר 348 ו-350.

<יוסי עדס:>
הפנייה נועדה לתקצוב משרד ראש הממשלה, משרד ירושלים ומורשת שנמצא בסעיף 04, סעיף של משרד ראש הממשלה. זה נועד לתקצב 9.378 אלפי שקלים עבור נושאים שגובשו במהלך השנה וכן שלושה חודשי עבודה בהתאם למשימות המשרד. שישה חודשי עבודה, גם לאור העובדה שמערך התפעול של המשרד נסמך באופן עצמאי ולא על משרד ראש הממשלה.

<סתיו שפיר (המחנה הציוני):>
מה הסיכומים? על איזה נושאים?

<יוסי עדס:>
ירושלים ומורשת.

<עידו הרשקוביץ:>
משרד ירושלים ומורשת עוסק בכמה פרויקטים, גם בנושא תיירות, גם בנושא שדרוג רחובות בעיר העתיקה, שיפוץ של רחובות בעיר העתיקה כמו רחוב הגיא, מרהון, ויה דלרוזה, פרויקט תיירות שבעצם בעזרת הפרויקט הזה אנחנו מביאים קבוצות של תיירים לירושלים. אנחנו מסבסדים את הקבוצות. זה הפרויקט.

<היו"ר משה גפני:>
יש שאלות? מי בעד אישור פנייה מספר 348 ו-350? מי נגד?

הצבעה

בעד – רוב

נגד – מיעוט

פניות מספר 348 ו-350 נתקבלו.

<היו"ר משה גפני:>
הפניות התקבלו.

<סתיו שפיר (המחנה הציוני):>
רביזיה.

<היו"ר משה גפני:>
בשעה 13:25 תהיה הצבעה על הרביזיות שהיו. אם עד אז תהיה חצי שעה, טוב, ואם לא – זה יידחה למחר.

פניות מספר 383 עד 384, משרד ראש הממשלה.

<שירה דימניק:>
פנייה תקציבית שנועדה להעביר למשרד נגב וגליל סכום של 82.7 מיליון שקלים בהרשאה להתחייב וכן 200 אלף שקלים במזומן.

אני אסביר את החלק הארי של הפנייה. יש חמישים מיליון שקלים בהרשאה להתחייב בנוהל משותף של משרד הפנים, משרד נגב וגליל ומשרד האוצר. יש עשרה מיליון שקלים בהרשאה להתחייב על מתחם בצפת מכוח החלטת ממשלה כמפורט בדברי ההסבר. עשרה מיליון שקלים בהרשאה להתחייב עבור עידוד להתחזקות ההתיישבות בנגב ובגליל מכוח החלטת ממשלה מפורט בדברי ההסבר. שישה מיליון שקלים שאני אסביר, מופיע בסעיף ד(1)(ד) ואני אקריא את הסעיף.

"בהתאם להנחיות היועץ המשפטי לממשלה מספר 1.1801 בדבר יישום הסכמים פוליטיים בעלי משמעות תקציבית, כל הסכם פוליטי תקציבי שנערך עד לאישור הצעת חוק התקציב בכנסת יובהר לפרוטוקול בטרם אישור חוק התקציב. בהתאם, העברה כולל חלק מההסכם הפוליטי תקציבי שהושג עם יושב ראש הקואליציה כחלק מקידום אישור תקציב המדינה לשנים 2017 ו-2018 בתכנית הכלכלית לשנה.


הסיכום כולל בין השאר הקצאת כספים בסך של שישה מיליון שקלים בתקציב המשרד לפיתוח נגב וגליל בהרשאה להתחייב לתכנית 046303 עבור שיפוץ מבני ציבור. יתר פרטי הסיכום הכוללים הקצאות כספים לשנים 2017 ו-2018 הוצגו בפני ועדת הכספים של הכנסת לפני קריאה שנייה ושלישית.

יודגש כי אין בעצם התקצוב האמור כדי לגרוע מכך שהביצוע מהתקציב ייעשה בהתאם לנהלים המקובלים, על פי הכללים המחייבים בכל משרד ובכפוף לכל דין.

עוד יובהר למען הסדר הטוב כי לאחר הקצאת הסכום כאמור לתקציב לא תהיה יותר הקצאה ומעמד כלשהו בעניין הכספים האמורים". בהחלטה יש גם תקצובים נוספים מכוח החלטות ממשלה כמו 1.7 מיליון בהרשאה להתחייב.

<היו"ר משה גפני:>
קראנו את זה. תודה רבה. שאלות? מיקי, בבקשה.

<מיקי לוי (יש עתיד):>
סעיף (1)(א). באיזה מוסדות ציבור מדובר?

<שירה דימניק:>
אני אעביר את זה לתקציבן של המשרד.

<היו"ר משה גפני:>
בבקשה. מה זה מוסדות ציבור?

<דרור סורוקה:>
נוהל משותף של משרד הפנים ושל המשרד שלנו שפורסם לפני שלושה חודשים. הנוהל הועבר לוועדה לפני שבוע במסגרת הנוהל המקובלת. שלחתי את כל הנוהל. מדובר בכל. 

<סתיו שפיר (המחנה הציוני):>
סליחה שאני קוטעת אותך. תעצור. לא קיבלנו את זה.

<דרור סורוקה:>
זה הועבר לפני כשבוע.

<סתיו שפיר (המחנה הציוני):>
למה לא קיבלנו את זה?

<היו"ר משה גפני:>
מכיוון שעדיין לא הפיצו את זה.

<סתיו שפיר (המחנה הציוני):>
אבל עכשיו אנחנו מצביעים על זה. אני לא מבינה כאן את סדר הדברים. כדי שאנחנו נוכל להצביע, אנחנו צריכים את ההסברים. למה זה נתקע בוועדה ולא העברתם את זה?

<היו"ר משה גפני:>
כי לא הפיצו את זה. זה לא נתקע בשום מקום. תשמעי לי טוב. הלשכה המשפטית קיבלה את החומר, היא לא הפיצה אותו מכיוון עדיין זה לא היה מבושל. היו חסרים ימים, היו שאלות שהלשכה שאלה, היא צריכה לקבל תשובות. 

<סתיו שפיר (המחנה הציוני):>
אתה אומר לי שזה לא הספיק ללשכה המשפטית של ועדת הכספים.

<היו"ר משה גפני:>
נכון.
<סתיו שפיר (המחנה הציוני):>
ואתה מצפה שזה יספיק לנו?

<היו"ר משה גפני:>
נכון. אפשר לא לאשר. הנוהל עכשיו הוא שאת שואלת שאלות ומקבלת תשובות. מיקי לוי שאל שאלה ואני מבקש לענות לו.

חוץ מזה, אני החזרתי את הוועדה לימים אפלים. יש לך במה בכלכליסט. זה בסדר. עכשיו אנחנו בימים האפלים. אני מבקש לענות תשובה.

<דרור סורוקה:>
קודם כל, זה נוהל משותף שפורסם לפני שלושה חודשים.

<סתיו שפיר (המחנה הציוני):>
אולי גם תוציא את העיתונאים.

<היו"ר משה גפני:>
כותרת. תמונה שלי עם סתיו שפיר, אני מחזיר את הוועדה לימים אפלים. תהיי בשקט.

<סתיו שפיר (המחנה הציוני):>
אתה לא תגיד לי להיות בשקט .

<היו"ר משה גפני:>
אני אגיד לך בדיוק.

<סתיו שפיר (המחנה הציוני):>
אתה לא תגיד לי. את השאלות שנשאלות כאן, אתה היית שואל אם היית במקומי.

<היו"ר משה גפני:>
אני מבקש ממך להפסיק. אני קראתי לך פעמיים. אני לא הוצאתי עליך דברים כאלה. 

<סתיו שפיר (המחנה הציוני):>
אני מבקשת שתעבירו לנו ישירות את המידע.

<היו"ר משה גפני:>
מאה אחוז. בסדר.

<סתיו שפיר (המחנה הציוני):>
יש לנו זכות מלאה לקבל את המידע הזה. הוועדה לא מעבירה ולכן אני מבקשת שתעבירו ישירות.

<היו"ר משה גפני:>
מה זה הדבר הזה? 

<סתיו שפיר (המחנה הציוני):>
הלשכה המשפטית.

<היו"ר משה גפני:>
גם לא הלשכה המשפטית. זאת חוצפה. 

<סתיו שפיר (המחנה הציוני):>
אתה אמרת את זה.

<היו"ר משה גפני:>
אני אמרתי. אולי תגידי את כל מה שאמרתי? איזו חוצפה. הלשכה המשפטית עוברת גם על הנוהל.

<סתיו שפיר (המחנה הציוני):>
אמרת שהלשכה המשפטית לא קיבלה מספיק מידע ולכן לא העברתם לנו את זה.

<היו"ר משה גפני:>
זה לדבר לקיר. 

<סתיו שפיר (המחנה הציוני):>
זה לא מה שאמרת?

<היו"ר משה גפני:>
זה לדבר לקיר. תעבירי את הידיעות שלך לכלכליסט. 

<סתיו שפיר (המחנה הציוני):>
הלשכה המשפטית החזירה את השאלות כי לא היו שם מספיק פרטים.

<היו"ר משה גפני:>
בסדר. בבקשה, תשובה.

<דרור סורוקה:>
התחלתי להגיד שמדובר במוסדות ציבור כמו מתנ"סים, אולמות ספורט, אולמות תרבות, בריכות שחייה. למעשה כל מבני הציבור שהרשות המקומית מבקשת. הנוהל כבר נוקד ואין בעיה ממש תוך חמש דקות להעביר לוועדה.

<היו"ר משה גפני:>
בבקשה. אם אפשר.

<דרור סורוקה:>
עם חלוקת הרשויות.

<היו"ר משה גפני:>
בסדר. אם תוכל להעביר למנהל הוועדה, נעביר את זה לכולם.

<מיקי לוי (יש עתיד):>
הנושא של פיתוח תשתיות תיירות באתרי מורשת באזורי עדיפות לאומית. אותו סיפור. נתיבי היסטוריה, דת, מורשת. אני חושש שאנחנו מתפזרים.

<דרור סורוקה:>
לא. כאן מדובר בהחלטת ממשלה ספציפית. התקציב הספציפי הזה הוא תקציב שמשרד הדתות מעביר על פי החלטת הממשלה למשרד שלנו שמיועד להסדיר את התשתיות, חניות, שירותים וכיוצא בזה במירון. יש שם בעיית תשתיות מאוד קשה וזה מיועד להסדיר שם חניון של מקום ציבורי עם הסדרי ביטחון וכיוצא בזה.

<מיכאל מלכיאלי (ש"ס):>
רוצים לחסך את ההוצאות השנתיות ואחת ולתמיד להסדיר את התשתיות.

<היו"ר משה גפני:>
אני מבקש שתעביר את החומר.

<דרור סורוקה:>
מיד.

<היו"ר משה גפני:>
מנהל הוועדה יפיץ את זה בין החברים. אני לא רואה שם חידושים גדולים. 

מי בעד אישור הפניות? מי נגד? מי נמנע?

הצבעה

בעד – רוב

נגד – מיעוט

פניות מספר 383 ו-384 נתקבלו.

<היו"ר משה גפני:>
הפניות אושרו.

<טמיר כהן:>
סיימנו את הסט הראשון.

<היו"ר משה גפני:>
חוץ מהמטוס. לזה אנחנו חוזרים אחר כך.

<סתיו שפיר (המחנה הציוני):>
והרביזיה שלי.

<היו"ר משה גפני:>
והרביזיה בשעה 1:25.

<טמיר כהן:>
זה כלכלה. אני מתנצל בפניכם. אני מתנצל, אני איש מנומס אפילו שאומרים עלי שחזרתי לימים אפלים. אני מעולם לא עשיתי את זה.

פניות מספר 379 עד 382.

יש במה לכתוב שאני מחזיר את הוועדה לימים אפלים. לא כל עיתון היה כותב את זה.

<סתיו שפיר (המחנה הציוני):>
גפני, אתה עושה עכשיו משהו מאוד לא בסדר.

<היו"ר משה גפני:>
אני עושה בדיוק בסדר.

<סתיו שפיר (המחנה הציוני):>
עזוב כלפי, אבל אתה פוגע עכשיו בחופש העיתונות. 

<היו"ר משה גפני:>
אני פוגע בחופש העיתונות?

<סתיו שפיר (המחנה הציוני):>
אתה יכול לדבר אלי איך שאתה רוצה.

<היו"ר משה גפני:>
אני פוגע בחופש העיתונות? אל תדברי אתי על חופש העיתונות.

<סתיו שפיר (המחנה הציוני):>
ממש לא מתאים לך.

<היו"ר משה גפני:>
את יודעת מה נכתב שם נגדי כל הזמן. היה ברור, זה היה צפוי מראש ברגע שזה קרה. אל תגידי לי על חופש העיתונות ואל תטיפי לי מוסר. אני לא מטיף לך מוסר.

<עידו סופר:>
הפנייה נועדה לתקצב סך של כ-41 מיליון שקלים לרשות לחדשנות טכנולוגית. 

<היו"ר משה גפני:>
והכלכלה.

<עידו סופר:>
נכון. זה בהתאם לעמידה באבני דרך ובהתאם לביצוע יותר מתקדם לשנה. מעבר לכך, הגדרת הכנסה מתמלוגים בסך של עשרה מיליון שקלים, זה מעיד על הצלחה יתרה במסלולי הרשות לחדשנות.

<היו"ר משה גפני:>
שאלות.

מי בעד אישור הפניות? מי נגד? מי נמנע?

הצבעה

בעד – רוב

נגד – מיעוט

פניות מספר 379 עד 382 נתקבלו.

<היו"ר משה גפני:>
הפניות התקבלו.

<טמיר כהן:>
עמוד 203. אנחנו משלימים מקבץ של משרד ראש הממשלה.

<היו"ר משה גפני:>
פניות מספר 274 עד 275, משרד ראש הממשלה.

<ניר אמסל:>
הפנייה מבקשת להעביר שישה מיליוני שקלים למשרד ראש הממשלה עבור הקרן למורשת הכותל. התקצוב מועבר בהתאם להודעה שנמסרה לוועדת הכספים לגבי כלל הסיכומים שהושגו במהלך אישור תקציב המדינה לשנים 2015 ו-2016 ובהתאם להנחיית היועץ המשפטי לממשלה מספר 1801 במסגרתה נמסרה לוועדה רשימה של הקצאות תקציבים שהתבקשו בהתאם לסיכומים אשר מיועדים לגופים מסוימים. מאחר שבאותו מועד טרם נבדקה משפטית האפשרות לאשר את ההקצאה של ששת המיליונים האלה לקרן למורשת הכותל כנדרש בהנחיית היועץ, לא התבקש עדיין אישור הוועדה עבור הנושא הזה. כעת, לאחר השלמת בדיקה משפטית בדבר ההעברה התקציבית הזאת שמיועדת לתקצוב תחזוקת מנהרות הכותל אשר נכללה ברשימה האמורה, הנושא מובא לאישור ועדת הכספים.

<היו"ר משה גפני:>
שאלות.

מי בעד אישור הפניות. מי נגד? מי נמנע?

הצבעה

בעד – רוב

נגד – מיעוט

פניות מספר 274 עד 275 נתקבלו.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
רביזיה.

<טמיר כהן:>
אנחנו עוברים למקבץ ביטחון פנים, בעמוד 206. 

<היו"ר משה גפני:>
פניות מספר 286 עד 289 ו-291.

<עמיחי דוד:>
הפנייה מיועדת למתן תוספות של 29 מיליון ו-460 אלף שקלים למשרד לביטחון פנים. כמו גם ביצוע שינויים בתקציב המשרד לביטחון פנים שעיקרם התאמות תקציב לביצוע בגופי המשרד ותגבור תקציבי השכר בהתאם לקצבי הגיוס בשנת 2016.

<היו"ר משה גפני:>
שאלות.

<סתיו שפיר (המחנה הציוני):>
אנחנו רואים את זה פעם ראשונה. שיקרא את הפנייה, נקשיב לה, נלמד אותה. 

<עמיחי דוד:>
להקריא את כל דברי ההסבר של הפנייה עצמה?

<סתיו שפיר (המחנה הציוני):>
או שאתה תקרא או שאנחנו נקרא ותהיה כאן הפסקה. פעם ראשונה אנחנו מסתכלים על זה.

<מיקי לוי (יש עתיד):>
זה אומר שהשנה תגמרו את הגיוס מעבר למה שחשבו?

<עמיחי דוד:>
כן. השכר כרגע מבוצע בהתאם לקצבי הגיוס בפועל. במשטרת ישראל יש שינויים בסך של 139,721 אלפי שקלים, הוצאה נטו בגין הנושאים הבאים: תוספת של 180 מיליון שקלים להוצאה נטו לתכנית השכר בהתאם לקצבי גיוס כוח אדם בפועל. בנוסף שינויים פנימיים של 2.5 תקנים בגין סיוע במוסדות חינוך. שינויים פנימיים בסך 3.870 מיליון שקלים בהוצאה נטו בתקציב הקניות הכוללים תוספת של 9,360 מיליון שקלים בהוצאה נטו בגין מכירת נכס ושינויים פנימיים עקב תתי ביצוע של התקציב בסך חמישה מיליון שקלים.

<סתיו שפיר (המחנה הציוני):>
איך יש לך שוב קיצוץ בכבאות?

<עמיחי דוד:>
אין קיצוץ.

<סתיו שפיר (המחנה הציוני):>
18 מיליון שקלים. אתם מעבירים תקציב שהיה להם במזומן להרשאה.

<עמיחי דוד:>
נכון.
<סתיו שפיר (המחנה הציוני):>
זה קיצוץ.

<עמיחי דוד:>
לא. זה לא קיצוץ. חד משמעית זה לא קיצוץ. לקראת סוף השנה קצבי הביצוע שלהם בהתאם להתחייבויות. זה גם לפרויקטים ארוכי טווח. נתנו להם הרשאה כדי שהם יוכלו להתחייב על סמך הכסף הזה. הם לא הצליחו לבצע עד סוף השנה ולכן העבירו.

<סתיו שפיר (המחנה הציוני):>
למה הם לא הצליחו לבצע?

<עמיחי דוד:>
הגיעה סוף השנה אל הפרויקטים ארוכי הטווח שהסכומים בהם ניתנים בהתאם לאבני דרך. הביצוע בעצם התעכב.

<סתיו שפיר (המחנה הציוני):>
למה? בגלל מה? בגלל הכספים שהועברו בסוף שנה? מה אמרת?

<שמואל תקותיאל:>
אני אענה על זה. יש הרבה פרויקטים של רכש כבאיות ופרויקטים של הצטיידות שלוקחים זמן. יכול להיות שקצב הביצוע הוא איטי.

<סתיו שפיר (המחנה הציוני):>
אבל זה לא מה שנאמר.

<שמואל תקותיאל:>
זה בדיוק מה שאמרתי.

<סתיו שפיר (המחנה הציוני):>
מה זה תת-ביצוע? שאלתי למה. 

<עמיחי דוד:>
זאת התחייבויות ארוכות טווח.

<סתיו שפיר (המחנה הציוני):>
אנחנו יודעים שיש לנו בעיה וחוסר בשירותי הכבאות.

<שמואל תקותיאל:>
נכון, אבל לא תמיד מצליחים לבצע את הכול באותה שנה.

<סתיו שפיר (המחנה הציוני):>
למה הם לא ניצלו את התקציבים שלהם?

<עמיחי דוד:>
כנראה יש דברים שלא סופקו.

<סתיו שפיר (המחנה הציוני):>
מה זה כנראה? 

<שמואל תקותיאל:>
אני אומר שיש דברים שלא סופקו בזמן שציפו להם. ההתחייבות עוברת לשנה הבאה וזה יבוצע בשנה הבאה.

<סתיו שפיר (המחנה הציוני):>
איזה דברים לא סופקו ולמה זה קרה?

<שמואל תקותיאל:>
נושאים כמו הצטיידות, כמו רכש כלי רכב, כבאיות.

<סתיו שפיר (המחנה הציוני):>
למה? מה גורם לעיכוב כזה ברכש?

<שמואל תקותיאל:>
יש כל מיני סיבות.

<עמיחי דוד:>
בין היתר יציאה למכרזים, בינוי של תחנות חדשות.

<סתיו שפיר (המחנה הציוני):>
למה הם התעכבו ביציאה למכרזים?

<עמיחי דוד:>
ההתעכבות עצמה נוצרת באבני הדרך לצורך המכרז. אי אפשר לחזות לחלוטין את כל הכספים שיינתנו בגין המכרז.

<סתיו שפיר (המחנה הציוני):>
אז ההתעכבות נוצרה כי לא הועבר לשם הכסף?

<עמיחי דוד:>
לא. היה הכסף מלכתחילה. מגבים את זה בהרשאה להתחייב. אם עד ביצוע לקראת סוף השנה, מה הצפי. לכן מעבירים הרשאה להתחייב.

<סתיו שפיר (המחנה הציוני):>
אתה אומר לי בגלל אבני הדרך. אני מנסה להבין מה אומרת האמירה הזאת של אבני הדרך. למה הם צריכים להתעכב במכרזים?

<עמיחי דוד:>
מה שקורה זה שההתחייבויות, הספקה של ההתחייבויות, המזומן שיושב בגין ההתחייבויות האלה מסיבות כאלה ואחרות התעכב, בין היתר בגלל הספקה של רכבי כיבוי. אלה פרויקטים ארוכי טווח. יכולת לחזות מראש את קצב הוצאת המזומנים, לא תמיד מושלמת.

<סתיו שפיר (המחנה הציוני):>
כלומר, אם הכסף היה מועבר אליהם מלכתחילה, מתחילת השנה, הם היו יכולים כבר להשתמש בו והדברים היו יוצאים לדרך?

<עמיחי דוד:>
הכסף הועבר אליהם. 

<מיקי לוי (יש עתיד):>
הם לא הצליחו לנצל אותו. למשל לא הצליחו לבנות את מחוז יהודה ושומרון של הכבאות כי לא היה מקום וכולי. מיליון דברים. אני במקרה מכיר. חלק מהכבאיות לא הצליחו להצטייד כי לא היה מקור הספקה. במקרה אני מכיר. אבל מה לעשות, זה תקציב הרכש ולא תמיד אפשר לממש אותו ולכן הוא נדחה לשנה הבאה.

<עמיחי דוד:>
יש תוספת בהכנסה המיועדת בתכנית תקציב עקיף של המשטרה בסך 7,043 מיליון בגין גידול בהכנסות מקרן הניקיון של המשרד לאיכות הסביבה והכנסות בגין פעילות המשטרה בנושא הרכבת הקלה בתל אביב. בנוסף גידול בהוצאה המותנית באותו הסכום בגין פעילות המשטרה בגין אכיפת התנועה והסדרתה במהלך ביצוע עבודות הרכבת הקלה בתל אביב והגדלת מימון המדור לאכיפת חוקי הגנת הסביבה.

יש שינויים פנימיים בתכנית המטה הארצי בסך 5,669 מיליון שקלים הוצאה נטו, בגין תתי ביצוע לבקשת המשטרה. שינויים פנימיים בתקציב הגמלאות והשכר של המשטרה בגין תתי ביצוע בסך של 94 מיליון שקלים ועשרים אלף שקלים.

אני ממשיך עם שירות בתי הסוהר. תוספת בסך של 71,342 מיליון שקלים בהוצאה נטו לתכנית השכר של שירות בתי הסוהר בהתאם לקצבי גיוס כוח אדם בפועל. שינויים פנימיים בתקציב הקניות של שירות בתי הסוהר בסך של 97 מיליון כהוצאה נטו בגין תתי ביצוע בתקציב הקניות. כמו גם תוספת של 17,600 אלפי שקלים הכנסה מיועדת וגידול זהה בהרשאה להתחייב בגין גידול בהכנסות מרכזי המכר של שירות בתי הסוהר והכנסות מקבלנים ויזמים במסגרת שירותי התעסוקה של שירות בתי הסוהר, מעבר לתחזית בבניית התקציב.

בנוסף גידול של 17,600 אלפי שקלים בהוצאה המותנית של מרכזי התעסוקה בשירות בתי הסוהר. יש תוספת של 5,970 אלפי שקלים בהוצאה נטו לתקציב הגמלאות של שירות בתי הסוהר בגין פרישה.

בעצם אין כאן קיצוץ אלא אנחנו מעבירים הרשאה להתחייב ובהתאם לביצוע מעבירים את המזומן.

הנושא האחרון הוא המשרד לביטחון פנים שבו יש שינויים פנימיים בתקציב השכר בסך של 22 מיליון שקלים בהתאם לקצבי כוח אדם. שינויים פנימיים בתקציב הקניות של המשרד לביטחון פנים בסך של 48 מיליון ו-723 אלף שקלים בגין תתי ביצוע בתקציב הקניות. וגידול של מיליון ו-800 אלף שקלים בהוצאה מותנית בגין הכנסות במסגרת שיתוף פעולה בין-לאומי בפרויקטים טכנולוגיים במדען הראשי במשרד לביטחון פנים.

<היו"ר משה גפני:>
שאלות.

מי בעד אישור הפניות? מי נגד? מי נמנע?

הצבעה

בעד – רוב

נגד – מיעוט

פניות מספר 286 עד 289 ו-291 נתקבלו.

<היו"ר משה גפני:>
הפניות אושרו.

<טמיר כהן:>
עמוד 215. פנייה 378.

<עמיחי דוד:>
הפנייה מיועדת לביצוע תגבור של תקציב השכר ברשות לכבאות בסך של 25 מיליון ו-430 אלף שקלים. 

<היו"ר משה גפני:>
מה זה תקציב הקניות של המשרד לביטחון פנים?

<עמיחי דוד:>
תתי ביצוע שנמצאים במשרד לביטחון פנים.

<היו"ר משה גפני:>
מה זה?

<עמיחי דוד:>
בגין עלויות השכר העודפות שנגרמו בגין השריפה האחרונה שהייתה.

<היו"ר משה גפני:>
שינויים פנימיים, גם הם על זה.

<עמיחי דוד:>
כן.

<היו"ר משה גפני:>
שאלות.

מי בעד אישור הפנייה? מי נגד? מי נמנע?

הצבעה

בעד – פה אחד

פנייה מספר 378 נתקבלה.

<היו"ר משה גפני:>
הפנייה אושרה.

<טמיר כהן:>
סיימנו עם ביטחון פנים. אנחנו עוברים לרשות האוכלוסין.

<היו"ר משה גפני:>
פניות מספר 295 עד 296.

<יעל לינדנברג:>
הפנייה נועדה לבצע העברה בסך של 47.187 מיליון שקלים לרשות האוכלוסין לצורך תקצוב בין היתר את הפעולות הבאות: תקצוב בסך של 45.493 מיליון שקלים לצורך תשלומים של יציאה מרצון של מסתננים בהתאם לביצוע בפועל ותקצוב הפרויקט הביומטרי. בנוסף לכך מימון של ביצוע הסכמים בילטרליים עם מדינות שונות לשם הסדרת נושא של הבאת עובדים זרים לישראל.

<סתיו שפיר (המחנה הציוני):>
איפה הביומטרי? זה לא כתוב. אמרת יציאה מרצון וביומטרי באותו מקום אבל זה לא כתוב ביומטרי אלא רק יציאה מרצון.

<יעל לינדנברג:>
זה לא כתוב אבל באותה תכנית מבוצע גם הנושא של תקצוב הפרויקט הביומטרי.

<סתיו שפיר (המחנה הציוני):>
כמה וכמה?

<יעל לינדנברג:>
תכף אני אפרט. אני רק אסיים. יציאה מרצון של מסתננים, כאשר בנושא הזה יש גידול ולכן יש צורך בתקצוב נוסף. בנוסף תקצוב לצורך שיפוץ של לשכות קיימות והיערכות ללשכות חדשות ברשויות המקומיות והתאמת תשלומי השכר לביקורת הגבולות.

<היו"ר משה גפני:>
שאלות.

<סתיו שפיר (המחנה הציוני):>
שאלתי. כמה הולך כאן ליציאה מרצון? כמה השקעתם בכלל ביציאה מרצון בשנה האחרונה?

<אלי אלפסי:>
יציאה מרצון, עד היום הסכום היה 75 עד 80 מיליון שקלים. זה יהיה הסכום.

<סתיו שפיר (המחנה הציוני):>
לכמה אנשים?

<אלי אלפסי:>
בכסף הזה אנחנו בעצם מרחיקים גם שוהים בלתי חוקיים שהם לא מסתננים וגם יציאה מרצון שיוצאים למדינות אחרות.
<מיקי לוי (יש עתיד):>
גם שוהים בלתי חוקיים מהרשות הפלסטינית?

<אלי אלפסי:>
לא. בלתי חוקיים בארץ כמו תיירים סינים וכולי. 

<מיקי לוי (יש עתיד):>
במספרים, כמה שוהים בלתי חוקיים או מבקשי מקלט או דורשי עבודה למיניהם? כמה הרחקתם? כמה עלו למטוס?

<אלי אלפסי:>
השנה הרחקנו בסביבות 10,000 אנשים. בערך חצי-חצי, חצי שוהים בלתי חוקיים מכל המדינות בעולם, כמו תייר שבא ונשאר כאן כי בא לו להיות כאן או עובד זר. עוד בערך חצי מזה מסתננים שיצאו מרצון ומקבלים את המענק שאתם אולי מכירים.

<סתיו שפיר (המחנה הציוני):>
משלמים כסף לשוהים בלתי חוקיים כדי שיעזבו? לתיירים שנשארו כאן?

<אלי אלפסי:>
לא. יציאה מרצון, זה רק עבור המסתננים.

<סתיו שפיר (המחנה הציוני):>
על מה הלך הכסף?

<אלי אלפסי:>
על שני המקרים. זה בתקנה אחת. 

<סתיו שפיר (המחנה הציוני):>
זה הבנתי, אבל כמה כסף הושקע בהוצאת מבקשי מקלט או מסתננים?

<אלי אלפסי:>
אמרתי.

<סתיו שפיר (המחנה הציוני):>
אמרת שזה חצי-חצי אבל החלק של השוהים הבלתי חוקיים לא עולה כסף. אלה שמונים מיליון שקלים שהלכו על מבקשי המקלט?

<אלי אלפסי:>
לא. זה עולה כסף כיוון שגם שם אנחנו מטיסים אותם. 

<מיקי לוי (יש עתיד):>
הוצאות שינוע.

<אלי אלפסי:>
עוצרים אותם ומטיסים אותם. הכול עלינו. זה בערך שישים מיליון שקלים עבור יציאה מרצון ועוד עשרים מיליון שקלים עבור שאר היוצאים, בעיקר עבור טיסות וטיפול עד שמטיסים אותם.

<סתיו שפיר (המחנה הציוני):>
הוצאתם בעצם שישים מיליון שקלים על 5,000 אנשים.

<אלי אלפסי:>
בערך, כן.

<אוסאמה סעדי (הרשימה המשותפת):>
יש את סעיף 3 בעניין שיפוץ לשכות קיימות והיערכות לפתיחת לשכות חדשות ברשויות המקומיות. אלה הלשכות של משרדי הפנים? של רשות האוכלוסין?

<אלי אלפסי:>
נכון.

<אוסאמה סעדי (הרשימה המשותפת):>
חלק מזה במגזר הערבי.

<אלי אלפסי:>
נכון. אנחנו הולכים לפתוח בסחנין, בטייבה, במעלות תרשיחא, שזה משותף.

<היו"ר משה גפני:>
איפה בצלאל כשצריך אותו?

<סתיו שפיר (המחנה הציוני):>
אגב, כמה מבקשי מקלט קיבלו סטטוס של פליט?

<אלי אלפסי:>
אני לא יודע. זה לא התחום שאני עוסק בו. יש מינהל שלם שעוסק בזה.

<היו"ר משה גפני:>
תודה רבה. מי בעד אישור הפניות? מי נגד? מי נמנע?

הצבעה

בעד – רוב

נגד – מיעוט

פניות מספר 295 עד 296 נתקבלו.

<היו"ר משה גפני:>
הפניות אושרו. 

<טמיר כהן:>
משרד החוץ, עמוד 221.

<היו"ר משה גפני:>
פניות מספר 300 עד 304.

<ניר אמסל:>
מדובר בפניית סוף שנה של משרד החוץ שעיקרה נועדה להעברת סך של כשמונה מיליון שקלים ממשרדי הממשלה למשרד החוץ. מדובר בכחמישה מיליוני שקלים שמועברים מהמשרד לנושאים אסטרטגיים לצורך ביצוע פעילויות משותפות בין המשרד לנושאים אסטרטגיים ומשרד החוץ. סך של כמיליון וחצי שקלים ממשרד הכלכלה, חינוך, חקלאות ומלשכת הקשר נתיב לצורך יישום החלטת ממשלה 1444 שהנושא שלה הוא ציון 25 השנים לכינון היחסים הדיפלומטיים בין ישראל ורוסיה. סך של 700 אלפי שקלים ממשרד הכלכלה לצורך יישום החלטת הממשלה בנושא תערוכת אקספו ב-2017. סך של 620 אלף שקלים ממשרד החינוך. זה בעצם כסף שהועבר בפנייה האחרונה למשרד החינוך אבל בסופו של דבר היה צריך לחזור למשרד החוץ בשל ביטול הנושא לשמו הועבר הכסף.

<סתיו שפיר (המחנה הציוני):>
לגבי המשרד לעניינים אסטרטגיים, אני חייבת להגיד שמשהו שם מתנהל בצורה מאוד תמוהה. הם לא מפרסמים - על אף שהם מחויבים בחוק – אף אחת מההתקשרויות שלהם ומהחוזים שלהם, על אף שהם קיבלו תקצוב נוסף שהוא לא מתועד כאן. המשרד לעניינים אסטרטגיים לא פרסם עד היום אף אחת מההתקשרויות שלו שהוא מחויב לפרסם לפי חוק. השנה כבר מסתיימת. הם לא מפרסמים במה הם עוסקים ועל מה הם עובדים, מה תכניות העבודה שלהם, מה האסטרטגיה שלהם. מאחר שמדובר במשרד לעניינים אסטרטגיים, קצת תמוה שהאסטרטגיה הם לא יודעים לפרסם. כל מה שנמצא שם, כל מה שהתעסקו בתקציב שלהם, פשוט נמצא מאחורי קיר שחור ואין לדעת מה קורה שם.

תוכל להרחיב על התקציב שממנו נלקח עכשיו הכסף הזה?

<ניר אמסל:>
זה לא רלוונטי לפנייה הזאת.

<סתיו שפיר (המחנה הציוני):>
מאוד רלוונטי. אתה מוציא כסף מהמשרד לעניינים אסטרטגיים שמבחינתנו המשרד הזה לא קיים מאחר ולא ברור מה קורה בו.

<ניר אמסל:>
הפעילויות כאן לשמן הועבר הכסף הן דווקא כן מצוינות. 

<סתיו שפיר (המחנה הציוני):>
לא. שאלתי על המשרד ממנו מועבר הכסף.

<ניר אמסל:>
המשרד ממנו מועבר הכסף זה משהו אחד. הפרויקטים לשמם מועבר הכסף הזה הם מצוינים כאן והם ברורים ואפשר לקבל עליהם הסבר מלא. 

<סתיו שפיר (המחנה הציוני):>
כמה כסף קיבל המשרד לעניינים אסטרטגיים השנה כתוספת?

<ניר אמסל:>
כתוספת, בפנייה של משרד ראש הממשלה, הוא מקבל – אני יכול לבדוק – הרשאה להתחייב. הוא לא מקבל מזומן.

<סתיו שפיר (המחנה הציוני):>
הרשאה להתחייב של כמה?

<ניר אמסל:>
עוד דקה אני אגיד לך. תשעים מיליוני שקלים בהרשאה להתחייב. 95 מיליון שקלים תוספת בהרשאה להתחייב. זה הכסף שהוא קיבל.

<סתיו שפיר (המחנה הציוני):>
נוסף על הארבעים מיליון שהוא תוקצב בבסיס. כלומר, מדובר במאה מיליון שקלים במזומן ועוד תוספת הרשאה להתחייב של עוד שישים מיליון שקלים. משרד שלא מדווח על שקל מהתקציב שלו. אתה מבין את זה, גפני? הם לא מדווחים על כלום. לא התקשרויות, כלום.

<היו"ר משה גפני:>
איזה משרד?

<סתיו שפיר (המחנה הציוני):>
המשרד לעניינים אסטרטגיים. על מה הם קיבלו את כל הכסף הזה?

<ניר אמסל:>
אני אעביר אליהם את הבקשה.

<סתיו שפיר (המחנה הציוני):>
הם מכירים את הבקשה. היא הופנתה אליהם כבר הרבה מאוד פעמים.

<היו"ר משה גפני:>
עכשיו הוא יעביר מטעם הוועדה.

<ניר אמסל:>
כן. זה לא רלוונטי לפעילות של משרד החוץ.

<סתיו שפיר (המחנה הציוני):>
זה מאוד רלוונטי. הם חוסמים את משרד החוץ ובאים על חשבונו.

<ניר אמסל:>
אני לא חושב שהם חוסמים את משרד החוץ. הם עובדים ביחד. אלה שני משרדים שעובדים בשיתוף פעולה בסופו של דבר.

<סתיו שפיר (המחנה הציוני):>
לקרוא לדבר הזה שיתוף פעולה, באמת זה מרחיק לכת.

<ניר אמסל:>
יש כאן פירוט מלא של הפעילות שהם עושים ביחד.

<סתיו שפיר (המחנה הציוני):>
לוקחים סמכויות ממשרד החוץ. גם תקציב של משרד החוץ.

<ניר אמסל:>
לא, הם לא לקחו ממשרד החוץ.

<היו"ר משה גפני:>
מי בעד אישור הפניות? מי נגד? מי נמנע?

הצבעה

בעד – רוב

נגד – מיעוט

פניות מספר 300 עד 304 נתקבלו.

<היו"ר משה גפני:>
הפניות אושרו.

<סתיו שפיר (המחנה הציוני):>
רביזיה.

<היו"ר משה גפני:>
הפנייה האחרונה, מספר 308 עד 309.

<רונית מורן:>
לא. פנייה מספר 371 עד 376.

<טמיר כהן:>
בעמוד 230.

<היו"ר משה גפני:>
אני צריך לסיים את הישיבה. אם כולם מסכימים שאני אעביר את הפנייה הזאת שהיא מבקשת ממני לנושא של החברה להגנת הטבע, זה הנושא הירוק.

<רונית מורן:>
רשות הטבע והגנים.

זאת פנייה לנושאים ירוקים של פינוי פגרים במגזר הבדואי וסניטציה של נושא של ניטור מחלת הלשמניה, שושנת יריחו, נושא של פיתוח ושימור הכפר ג'אסר א-זארקא, פיתוח סביבתי, פיתוח תיירותי. זו מהות הפנייה בגדול.

<היו"ר משה גפני:>
פניות מספר 371 עד 376. אם אתם מסכימים לאשר את זה, אני מביא את זה להצבעה.

<מיקי לוי (יש עתיד):>
תן לי שתי דקות.

<רחל עזריה (כולנו):>
בואו נשחרר את זה. כפר הדייגים בכפר ג'אסר א-זארקא. 

<היו"ר משה גפני:>
סתיו, אפשר להעביר את זה?

<סתיו שפיר (המחנה הציוני):>
אני קוראת את הפנייה. יש כאן עוד הרבה דברים.

<קריאה:>
יש פה גם פיצוי איגוד ערים כינרת.

<אוסאמה סעדי (הרשימה המשותפת):>
כמה זה? עשרים אלף שקלים?

<רונית מורן:>
עשרים מיליון שקלים לפיתוח בכפר הדייגים ג'אסר א-זארקא שהוא ליד שמורת הטבע נחל תנינים. יש שם גם עשרים מיליון שקלים. זאת פנייה מאוד חשובה. אלה נושאים סביבתיים שהם ממש חשובים. 

<רחל עזריה (כולנו):>
אני יודעת שכבר שנים עובדים על כפר הדייגים הזה.

<רונית מורן:>
עובדים עליו. זה סיכום שנעשה לפני כמה חודשים ורק עכשיו הוא הבשיל כדי תקצוב. לא היה תקצוב בעבר.

<רחל עזריה (כולנו):>
זה כפר שהוקם על ידי הברון רוטשילד. הוא נתן להם את האדמות. היסטוריה.

<רונית מורן:>
זה אחד הדברים החשובים ביותר. אלה בעיקר חיבורי חשמל, פיתוח תחזוקה ופרויקטים קהילתיים.

<סתיו שפיר (המחנה הציוני):>
אנחנו מסכימים אתך שזה נשמע מאוד חשוב. אני שואלת למה זה לא מתוקצב בבסיס.

<רונית מורן:>
זה לא נמצא בבסיס כי הסיכום הוא רק מלפני כמה חודשים.

<סתיו שפיר (המחנה הציוני):>
יש לכם יכולת לבצע את זה עכשיו בדצמבר?

<רונית מורן:>
כן. יש לנו יכולת, מאה אחוזי חיוב והיום זה היום האחרון.

<היו"ר משה גפני:>
מי בעד אישור הפניות? מי נגד? מי נמנע?

הצבעה

בעד – פה אחד

פניות מספר 371 עד 376 נתקבלו.

<היו"ר משה גפני:>
הפניות אושרו.

<טמיר כהן:>
רביזיות.

כל הרביזיות שהוגשו במהלך הדיון היום. הראשונה, ניצולי שואה, פנייה מספר 283.

<היו"ר משה גפני:>
מי בעד קבלת הרביזיה? מי נגד?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
רביזיה על פנייה מספר 293 ו-290.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
רביזיה על פניות מספר 401 עד 409.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא ה תקבלה.

<טמיר כהן:>
משרד המשפטים. רביזיה על פנייה מספר 218.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
משרד התקשורת. רביזיה על פנייה מספר 239.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
דיור ממשלתי. רביזיה על פנייה מספר 254.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הפנייה לא התקבלה.

<טמיר כהן:>
שירותי דת. פניות מספר 261 עד 265.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
משרד השיכון. פנייה מספר 452.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
משרד הכלכלה. פניות מספר 266 עד 267.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
פניות מספר 271 עד 273.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
משרד החינוך. רביזיה על פניות מספר 268, 365 עד 370 ו-377.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
משרד ראש הממשלה. רביזיה על פניות מספר 348 עד 350.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<טמיר כהן:>
פניות מספר 274 עד 275.

<היו"ר משה גפני:>
מי בעד קבלת הרביזיה? מי נגד? מי נמנע?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

יש עוד משהו?

<טמיר כהן:>
יש עוד אחת שתוצבע מחר. הפנייה של משרד החוץ.

<היו"ר משה גפני:>
סתיו, אפשר להצביע על משרד החוץ?
<סתיו שפיר (המחנה הציוני):>
זה נגד משרד החוץ.

<היו"ר משה גפני:>
כן. אפשר להצביע ולא לדחות את זה?

<סתיו שפיר (המחנה הציוני):>
אני לא אצביע נגד משרד החוץ. אני חושבת שהוא זקוק למשאבים.

<היו"ר משה גפני:>
אני מדבר על הרביזיה. יש רביזיה שלך.

<סתיו שפיר (המחנה הציוני):>
אני חושבת שמשרד החוץ זקוק למשאבים ולא קיבלתי כאן תשובות. שהמשרד לעניינים אסטרטגיים יתכבד וימסור פרטים.

<היו"ר משה גפני:>
אני יכול להצביע על הרביזיה עכשיו?

<סתיו שפיר (המחנה הציוני):>
שיעבירו לי את התשובות.

<היו"ר משה גפני:>
אי אפשר להצביע. שאלה טכנית. אפשר להצביע או אי אפשר להצביע? 

<מיקי לוי (יש עתיד):>
צריך חצי שעה.

<סתיו שפיר (המחנה הציוני):>
שיעבירו לי את התשובות.

<היו"ר משה גפני:>
השאלה אם אפשר להצביע עכשיו או לא. אם לא, נצביע מחר.

<סתיו שפיר (המחנה הציוני):>
אם הם יעבירו עכשיו, אפשר להצביע. אם הם יעבירו את התשובות, נצביע.

<היו"ר משה גפני:>
זאת רק רביזיה. 

<סתיו שפיר (המחנה הציוני):>
יותר מזה, אם ישלחו לי את התשובות, אפשר לבטל את הרביזיה אבל שישלחו אותן.

<היו"ר משה גפני:>
תודה רבה. הישיבה נעולה.

<הישיבה ננעלה בשעה 13:36.>

